Aa aharuge azum saadha kurumun natheeja fennaane!\nއާ އަހަރުގެ އަޒުމް ސާދާ ކުރުމުން ނަތީޖާ ފެންނާނެ!\nއާ އަހަރު ފެށީ އެވެ. އާ އަހަރުގެ އަޒުމް އަދިވެސް ކޮޅެއްގައި ޖައްސަން އުނދަގޫވަނީ ހެއްޔެވެ؟ އެއްބައި މީހުންނަށް އާ އަހަރުގެ އަޒުމާ އެއްގޮތަށް ފުރަތަމަ ދުވަހު ހުރިހާ ކަމެއް ގެންދެވޭއިރު އަނެއް ބަޔަކަށް އެގޮތުގައި ހަފުތާއެއްހާ ދުވަހު ކެތްކޮށްލެވޭނެ އެވެ. އެކަމަކު މި ދައްކަނީ މުޅި އަހަރު އެގޮތުގައި ކުރިއަށްދާނެ ގޮތުގެ ވާހަކަ އެވެ.\nއާ އަހަރުގެ އަޒުމް ނުވަތަ "ނިއު އިޔާ ރިސޮލިއުޝަން" އެއް ކަނޑައަޅާއިރު ތަޖުރިބާކާރުންގެ ނަޒަރުގައި ފަސް ކަމަކަށް އިސް ކަން ދިނުން މުހިއްމެވެ. އެއް ގޮތަކީ ފާއިތުވި އަހަރު ތެރޭގައި އެންމެ ކުރަން ބޭނުންވެފައި ނުކުރެވި އޮތް ކަމަކަށް ފޯކަސް ކުރުމެވެ. އަލަށް ކަނޑައަޅާ ރިސޮލިއުޝަނަކީ އެއް ދުވަހުން ނިންމާ ނުލެވޭނެ ކަމެއްކަން ދަނެ އެހާ ދަތި އުނދަގުލުން ކުރެވޭ ކަމަކަށް އެކަން ނުހެދުން ބުއްދިވެރި އެވެ.\nއާންމުކޮށް ގިނަ މީހުން ނިއު އިޔާ ރިސޮލިއުޝަނަކަށް ހަދަނީ ބަރުދަން ލުއިކުރުމާއި ގަވާއިދުން ޖިމަށް ނޫނީ ކަސްރަތަށް ދިއުން ފަދަ ކަންކަމެވެ. މިފަދަ ކަންކަމަކީ އެއާ ގުޅިގެން ދިރުއުޅުމުގެ ވައްޓަފާޅިއާއި ވަގުތަށް ވަރަށް ބޮޑު ބަދަލެއް ގެންނަންޖެހޭ ކަންކަމެވެ. އެފަދަ ކަންކަން ވަކި ހަމަޔަކަށް ފައްތަން ވަގުތާއި މެންޓަލް ސްޓެބިލިޓީ ބޭނުންވާނެ އެވެ. އޭގެ ބަދަލުގައި އާ އަހަރުގެ އަޒުމް ތަންކޮޅެއް ސާދާ ކޮށްލާށެވެ.\nމިސާލަކަށް ރުޅި ކޮންޓްރޯލް ކުރުން ނޫނީ ޕޮޒިޓިވް ސެލްފް އެއް ބިނާކުރަން އަޒުމް ކަނޑައެޅިދާނެ އެވެ. މިއީ ފަސޭހައިން ކޮށްލެވިދާނެ ދެ ކަމެވެ. އަދި މީހާއަށް ނަފްސަށް އުފާވެރިކަން ގެނުވައި ނަފްސު އުފާވެރިކޮށް ބަހައްޓަން ވެސް މި ފަދަ ކަންކަން އެހީއަކަށް ވާނެ އެވެ.\nބައެއް ޒުވާނުންނަށް އާ އަހަރުގެ އަޒުން މިހާރު ވެފައި އޮންނަނީ ދުވަހަކުވެސް ނަތީޖާ ނުނެރެވޭ "އިމްޕޮސިބަލް" ކަމަކަށް ވުމުން އެކަން އޮންނަނީ ޒާތެއްގެ ޖޯކަކަށް ވެފަ އެވެ. އާ އަހަރަކަށް މަރުހަބާ ކިޔައިފި ނަމަ ފޭސްބުކް ފަދަ ތަންތާގައި އާ އަހަރުގެ އަޒުމް މަޖާޒީ ވާހަކައަކަށް ބަދަލުކޮށްލަނީ އެވެ. އޭގެ ބަދަލުގައި ކުދި ކުދި ކަންކަމުން ފަށައިގަތުން ހަމަ އެންމެ ރަނގަޅުވާނެ އެވެ. އޭރުން ހިތްހަމަޖެހޭ ކަހަލަ ނަތީޖާއެއްވެސް ހަމަ ފެނިދާނެ އެވެ.


އަޖޭގެ "ދްރިޝްޔަމް 2" ގެ މަސައްކަތް ޑިސެމްބަރަށް އަޖޭގެ "ދްރިޝްޔަމް 2" ގެ މަސައްކަތް ޑިސެމްބަރަށް\nއަޖޭގެ "ދްރިޝްޔަމް 2" ގެ މަސައްކަތް ޑިސެމްބަރަށް\n2013 ވަނަ އަހަރު ދެއްކި މަލަޔާލަމް ފިލްމު "ދްރިޝްޔަމް" އަކީ މަލަޔާލަމް ފިލްމު އިންޑަސްޓްރީގައި ފާހަގަކޮށްލެވޭ ކާމިޔާބު ފިލްމެކެވެ. ފިލްމަށް ލިބުނު ބޮޑު ތަރުޙީބާއިއެކު ފިލްމުގެ ރީމޭކެއް ހިންދީ ބަހުންވެސް އުފައްދާ ވަނީ ނެރިފައެވެ. އަޖޭ ދޭވްގަން ޅީޑުން ފެނިގެންދިޔަ ހިންދީ ރީމޭކަށްވެސް ވަނީ ބޮޑު ތަރުހީބެއް ލިބިފައެވެ.\n"ދްރިޝްޔަމް"ގެ މަލަޔާލަމް ވާޝަނަށް ލިބުނު ބޮޑު ކާމިޔާބީއާއި އެކު އެ ފިލްމުގެ ސީކުއެލެއް އުފައްދާ މަލަޔާލަމް ބަހުން މި އަހަރު ކުރީކޮޅުވަނީ ނެރެފައެވެ. މި އަހަރުގެ ފެބްރުއަރީ މަހު އެމެޒޯން ޕްރައިމް އިން ރިލީޒްކުރި މި ފިލްމަށްވެސް ވަނީ ބޮޑު ތަރުހީބެއް ލިބިފައެވެ. އެއާއި އެކު މި ސީކުއެލްގެވެސް ހިންދީ ރީމެކެއް ތައްޔާރުކުރުމުގެ މަސައްކަތް މިވަނީ ފަށާފައެވެ. މި ފިލްމުގައިވެސް ލީޑް ރޯލުން ފެންނާނީ ހަމަ އަޖޭ އެވެ.\nއަޖޭ މިހާރު މަސައްކަތް ކުރަމުން އަންނަ "މޭ ޑޭ" ، "މައިދާން" ، "ތޭންކް ގޯޑް" އަދި ޑިޒްނީ ޕްލަސް ހޮޓް ސްޓާއިން ދައްކަން ހަމަޖެހިފައިވާ އަޖޭގެ ވެބް ސީރީޒް "ރުދްރާ" ގެ މަސައްކަތަށްފަހު ދެން އެންމެ އަވަހަށް ފަށާނީ "ދްރިޝްޔަމް" ހިންދީ ރީމޭކްގެ ދެވަނަބައިގެ މަސައްކަތެވެ.\nއަންނަ ޑިސެމްބަރުމަހު ފަހުކޮޅު ފެށުމަށް ހަމަޖެހިފައިވާ މި ސީކުއަލްގައި އަޖޭގެ އިތުރުން ފުރަތަމަ ބައިން ފެނިގެންދިޔަ ތައްބޫ، ޝްރިޔާ ސަރަން އަދި އިޝީތާ ދައްތާވެސް ފެނިގެންދާނެއެވެ. ސީކުއަލްގެ ފުރަތަމަ ޕާޓް ނިޝީކާންތް ކަމަތް ޑައިރެކްޓްކޮށްފައިވާއިރު ދެވަނަ ޕާޓް ޑައިރެކްޓް ކުރާނީ އަބީޝެކް ޕަތާކް އެވެ.


އެންމެ މޮޅު ފޮޑި ޖެހުންތެރިޔާ ހޮވުމަށް އިންޑިއާގައި މުބާރާތެއް ބާއްވަނީ – Haftha Online\nއެންމެ މޮޅު ފޮޑި ޖެހުންތެރިޔާ ހޮވުމަށް އިންޑިއާގައި މުބާރާތެއް ބާއްވަނީ\nއިންޑިއާއަކީ އެތައް ގޮތަކުން ތަފާތު ގައުމެކެވެ. ދުނިޔޭގެ އެންމެ އާބާދީ ބޮޑު ގައުމުން ފެށިގެން ދުނިޔޭގައި އޮތް އެންމެ ބޮޑު ޑިމޮކްރަސީ އޮތް ގައުމަކީ ވެސް އެއީ އެވެ. މި ކަންކަމުގެ އިތުރުން އިންޑިއާ އަކީ އާންމުކޮށް މީހުން ކޮށް ނޫޅޭ އެތައް ކަމެއް ކުރުމުގައި މަޝްހޫރު ގައުމެކެވެ. އެގޮތުން އެ ލިސްޓަށް އިތުރު ކޮށްލަން ވެސް މިއޮތީ ކަމެކެވެ.\nއިންޑިއާގެ ގުޖުރާތް ސްޓޭޓްގެ އެންމެ ބޮޑު ސިޓީ، ސުރާތްގައި ދަނީ ފޮޑި ޖެހުމުގެ މުބާރާތެއް ބާއްވަން ތައްޔާރު ވަމުންނެވެ.\n“ޑަބްލިއުޓީއެފް – ވަޓް ދަ ފާޓް” ގެ ނަމުގައި ބާއްވާ އެ މުބާރާތައި ވާދަކުރާ ބައިވެރިންނަށް އެމީހުންގެ ހުނަރު ދައްކާލަން ލިބޭނީ 60 ސިކުންތެވެ. އެ ވަގުތުގެ ތެރޭގައި އެންމެ ބާރު، އެންމެ ދިގު އަދި އެންމެ ވަރުގަދަ ފޮޑި ޖެހޭ މީހަކަށް ޓްރޮފީއަކާއެކު 15،000 ރުޕީސް (209 އެމެރިކާ ޑޮލަރު)ގެ ފައިސާގެ އިނާމެއް ވަނީ ހުށަހަޅައިފައެވެ.\nމުބާރާތް އިންތިޒާމްކުރާ އިންޑިއާގެ ލަވަކިޔުންތެރިއެއް ކަމަށްވާ ޔަތިން ސަންގޮއި ބުނި ގޮތުގައި، އެފަދަ މުބާރާތެއް ބާއްވަން އޭނާގެ ހިޔާލަށް އައީ އެއް ދުވަހަކު އާއިލާ އެންމެން ފިލްމެއް ބަލަން ތިއްބާ އޭނާއަށް ޖެހުނު ފޮނޑިއެއްގެ ސަބަބުން، ފޮނޑި ޖެހުމުގެ މުބާރާތެއް ބާއްވައިފިނަމަ އޭނާ މޮޅުވާނެ ކަމަށް އާއިލާ މެމްބަރަކު ބުނުމުން ކަމަށެވެ.\n“އެއީ ފޮޑި ޖެހުމުގެ މުބާރާތެއް ބާއްވަން ހިޔާލަށް އައި ގޮތަކީ. ޗައިނާ، ޔޫކޭ އަދި އެމެރިކާގައި ފަދަ ގައުމުތަކުގައި ވެސް ފޮޑި ޖެހުމުގެ މުބާރާތް ބާއްވާ. އިންޑިއާގައި އެކަހަލަ އެއްވެސް ކަމެއް ނެތް،” ސަންގޮއި ބުނެފައިވެއެވެ.\nމި މުބާރާތުގައި ބައިވެރިވުމަށް ފޯމެއް ފުރައިގެން ނުވަތަ ދީފައިވާ ނަންބަރަށް ގުޅައިގެން ރަޖިސްޓްރީ ކުރެވެއެވެ. ރަޖިސްޓްރޭޝަން ފީ އެއްގެ ގޮތުގައި 100 ރުޕީސް ދައްކަންޖެހެއެވެ.\nސަންގޮއި ބުނާގޮތުގައި، މުބާރާތުގައި ބައިވެރިވުމަށް މިހާތަނަށް 200 އަށްވުރެ ގިނަ މީހުން ވަނީ ރަޖިސްޓްރީ ކޮށްފައެވެ. އޭގެ ތެރޭގައި އަންހެނުންނާއި ފިރިހެނުން ވެސް ހިމެނެއެވެ.\nމި މުބާރާތުގެ ފަނޑިޔާރުންގެ ގޮތުގައި ތިބޭނީ، ސްޓޭޑް އަޕް ކޮމީޑިއަކާއި ގުޖުރާތުގެ ޑޮކްޓަރުންނެވެ.\nAuthor މުޙައްމަދު އިބްރާހިމްPosted on September 17, 2019 Categories ދުނިޔެ\nPrevious Previous post: މޯލްޑިވިއަންގެ އޮފީހެއް ޓްރިވެންޑްރަމްގައި ހުޅުވައިފި\nNext Next post: ކަރުތެރެ ހަލާކުވެ، ކެއްސާނަމަ، ކުދި ލުނބޯ ވަރެއް ހަމަ ނެތް


Quarantine gai hunnevumun nihaange shareeai cancel – Iru\nސަމާ·5އެޕްރީލް 2021\nއެމްއެމްޕީއާރްސީގެ ބޮޑު ހިޔާނާތާ ގުޅުންހުރި މައްސަލަތަކެއްގައި ދައުވާ ކޮށްފައިވާ ރައްޔިތުންގެ މަޖިލީހުގެ ވިލިމާލެ ދާއިރާގެ ކުރީގެ މެންބަރު އަހްމަދު ނިހާން ހުސައިން މަނިކު މިވަގުތު ކަރަންޓީނުގައި ހުންނެވުމުގެ ސަބަބުން މިއަދަށް ތާވަލުކުރި ޝަރީއަތުގެ އަޑުއެހުން ކެންސަލް ކޮށްފި އެވެ.\nކްރިމިނަލް ކޯޓުން ބުނީ ކަަރަންޓީނުގައި ހުންނެވި ކަމަށް ވިދާޅުވެ ނިހާންގެ ފަރާތްޕުޅުން ކޯޓަށް ސިޓީއެއް ލިބިފައިވާތީ މިއަދަށް ތާވަލުކުރި އަޑުއެހުން ކެންސަލް ކުރީ ކަމަށެވެ. ނިހާން ހުރީ ކަރަންޓީނުގައި ކޮވިޑް ޖެހިގެން ކަން ނުވަތަ ރަށަށަކަށް ދަތުރު ކުރެއްވުމުގެ ސަބަބުން ކަމެއް ކޯޓުން ސާފުކޮށްދީފައެއް ނުވެ އެވެ.\nނިހާންގެ މައްޗަށް އުުފުލާފައިވާ ދައުވާގެ ޝަރީއަތުގެ އަޑުއެހުން ތާވަލުކޮށްފައި އޮތީ މިއަދު ހެނދުނު 11:00 އަށެވެ. އެންމެ ފަހުން ނިހާންގެ ޝަރީއަތުގެ އަޑުއެހުމެއް ބޭއްވީ މިދިޔަ ފެބްރުއަރީ މަހުގެ 25 ވަނަ ދުވަހު އެވެ.\nކުރީން ކުރިއަށް ގެންދިޔަ އިބްތިދާއީ އަޑުއެހުން ނިންމާލީ ނިހާންގެ މައްސަލަ ކުރިން ބަލަމުން ގެންދިޔަ ސެކްޝަން ނޫން އެހެން ސެކްޝަނަކުން މައްސަލަ ބަލާތީ އެކަން އެނގިވަޑައިގެންފައި ނުވާ ކަމަށް އޭނާ ވިދާޅުވުމުން ލިޔުންތައް ނިހާނާ ހަވާލުކުރާށެވެ.


ގާތުންދިނުމަށް ތައްޔާރުވުން. | މާބަނޑުދުވަސްވަރު | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު މާބަނޑުދުވަސްވަރު ގާތުންދިނުމަށް ތައްޔާރުވުން.\nގާތުންދިނުމަށް ތައްޔާރުވާނީ ކިހިނެއް؟\nގާތުން ދިނުމަށް ތައްޔާރުވާއިރު ދަރިފުޅު ވިހެއުމުގެ ކުރިން ވިޔަސް މިކަމާއި ގުޅޭ ވީހާވެސް ގިނަ މައުލޫމާތެއް ހޯދާށެވެ. ގާތުންދޭ މީހުންގެ ލަފާ ހޯދާށެވެ. އެމީހުންނަށް ދިމާވާ އުދަގޫތަކާއި ކަންތައް ކުރާގޮތް އޮޅުންފިލުވާށެވެ. ގިމައުލޫމާތާއި ލަފާ ހޯދިވަރަކަށް ގާތުން ދޭން ފަށާއިރު ފަސޭހަވާނެއެވެ. އެއީ މިއީ ގާތުންދޭ އިރު ދިމާވާ ތަފާތު ކަންކަމަށް އަވަސް ހައްލު ހޯދަން ފަސޭހަވާނެ ކަމަކަށްވާތީއެވެ.\nބަލިވެއިނުމާއިއެކު މައިމީހާ ގާތުންދިނުމާއިމެދު ވިސްނިޔަސް އަދި ނުވިސްނިޔަސް ހަށިގަނޑުދާނީ ގާތުން ދިނުމަށް ތައްޔާރުވަމުންނެވެ. މާބަނޑުދުވަސްވަރު އުރަމަތި ބޮޑުވެ ވާންވެ ރިއްސަނީ މިހެންވާތީއެވެ. އެއީ ބަލިވެއިނުމުން އުރަމަތީގެ ކިރުހޮޅިތަކާއި ކިރުގޮބުތައް ބޮޑުވަމުންދެއެވެ. އަދި އުރަމަތީގައި ލޭ ހިނގުން ނުވަތަ ދައުރު ކުރުންވެސް އިތުރު ވެގެންދެއެވެ.\nއުރަމަތީގެ ބޮޑުކުޑަމިނަކީ އެއްގޮތަކަށްވެސް ގާތުން ދިނުމުގައި ފަސޭހަވުމާއި ނުވުމާއި ގުޅުން ހުރި ކަމެއްނޫނެވެ. އެއީ ބަލިވެއިނުމުން އުރަމަތީގައި އުންނަ ކިރު ހޮޅިތަކާއި ގޮބިތައް ބޮޑުވިޔަސް އުރަމަތީގެ ސައިޒަކަށް މާބޮޑު ބަދަލެއް ނާދެއެވެ. އާއްމިގޮތެއްގައި އުރަމަތި ގިނަފަހަރު މާބޮޑަށް ބޮޑުވެފައިހުންނަނަނީ އުރަމަތީގައި ހުންނަ ފެޓު ނުވަތަ ސަރުބީގެ ސަބަބުންނެވެ. މިއީ ކިރު އުފެއްދުމުގައި އެއްވެސް ރޯލެއްއަދާކުރާ އެއްޗެއްނުނެވެ. ވަރަށް ގިނަ މީހުންނަށް ހީވެފައި އޮންނަނީ އުރަމަތި ބޮޑެތި މީހުންގެ ކިރު އުފެދޭލެއް ގިނަވާނެ ކަމުގައެވެ. ނަމަވެސް މިއީ ކުށް ހީއެކެވެ. އެއީ އުރަމަތީގައި ހުންނަ ކިރުކޮބުތަކާއި ހޮޅިތަށް ހުންނަނީ އެންމެންގެވެސް ގާތްގަޑަކަށް އެއްވަރަށެވެ. ކިރުއުފެއްދުމުގެ ދައުރު އަދާ ކުރަނި މި ގޮބުތަކުންނެވެ. އުރަމަތީގަ ސައިޒު ބޮޑުކުރާ ސަރުބީތަކަކުން ނޫނެވެ.\nގާތުން ދިނުމަށް ތައްޔާރުވާއިރު ވައްގަޑަށް ވަކިން ހާއްސަ ސަމާލިކަމެއް ދޭން ޖެހޭތަ؟\nނޫނެކެވެ. ގާތުންދޭން ބޭނުންވާ މީހަކު ކޮންމެހެން ވައްގަޑަށް ހާއްސަ ސަމާލު ކަމެއް ދޭކަށް ނުޖެހެއެވެ. އާއްމުގޮތެއްގައި ބަލިވެއިނުމުން ހަށިގަނޑުގެ ހޯމޯންތަކަށް އަންނަ ބަދަލާއި އެކު ވައްގަޑު ދަނީ ޠަބީޢީގޮތުން ގާތުން ދިނުމަށް ތައްޔާރު ވަމުންނެވެ. ވަށްގަޑުގައި ހާއްސަކުރީމު ލުމާއި ބޮޑުކުރުމަށް މަސާޖު ކުރުމަކީ ކޮންމެހެން ބޭނުން ކަމެއްނޫނެވެ. އަދި މިފަދަ ކަންތަކަކީ ބައެއްފަހަރު ވަށްގަޑު ފާރުވެ ގާތުން ދިނުމަށް އުދަގޫވާނެ ކަމެކެވެ. ވީމާ ވައްގަޑު ހިސާބަށްވުރެ ކުޑަނަމަ ނުވަތަ ރަނގަޅަށް ބޭރަށް ނިކުމެފައި ނުއިންނަނަމަ އަމިއްލައަށް ފަރުވާ ކުރުމުގެ ބަދަލުގައި ޑޮކުޓަރެއްގެ ލަފާ ހޯދާށެވެ.\nއަނބިމީހާ ގާތުން ކިރުބޮވުމުން، ކައިވެއްޏައް އަސަރު ކުރޭތަ؟\nދުވަސްނުފުރާ ވިހާ ކުދިންނަށް ގާތުން ދިނުން.\nބަލިވެއިނުމުގެ ކުރިން ކެއުމަށް ގެންނަން ޖެހޭ5ބަދަލު


އުސޫލުތަކާ ހިލާފަށް ގެސްޓްހައުސް ތަކުގައި ފަތުރުވެރިން ބައިތިއްބާތޯ ބަލަނީ – Haftha\nFri, 21 January, 2022, 8:11 am\nއުސޫލުތަކާ ހިލާފަށް ގެސްޓްހައުސް ތަކުގައި ފަތުރުވެރިން ބައިތިއްބާތޯ ބަލަނީ\nހެލްތް ޕްރޮޓެކްޝަން އެޖެންސީ (އެޗްޕީއޭ)ގެ އުސޫލުތަކާ ހިލާފަށް ގެސްޓްހައުސްތަކުގައި ފަތުރުވެރިން ބައިތިއްބާތޯ ބެލުމަށް ހާއްސަ އިސްޕެކްޝަނެއް މާދަމާ ފަށަން ހަމަޖެހިފައި ވާކަމަށް އެ އެޖެންސީން ބުނެފިއެވެ.\nއެޗްޕީއޭއިން މިރޭ ކުރި އިއުލާނުގައި ބުނީ، ގާވާއިދުތަކާ ހިލާފަށް ގިނަ އަދަދެއްގެ ފަތުރުވެރިން ރާއްޖޭގައި ޗުއްޓީ ހޭދަކުރަމުން އަންނަ ކަމުގެ މައުލޫމާތު ލިބިފައި ވާކަމަށެވެ. އެހެން ކަމުން، ގެސްޓްހައުސްތަކުން އަމަލު ކުރަނީ އުސޫލުތަކާ އެއްގޮތަށް ކަން ޔަގީން ކުރުމަށް ހާއްސަ އިންސްޕެކްޝަނެއް މާދަމާ ފަށާނެ ކަމަށް ބުންޏެވެ.\nއެޗްޕީއޭއިން ބުނީ އިސްޕެކްޝަން ކުރިއަށް ގެންދާނީ ހުކުރު ދުވަސް ފިޔަވައި ކޮންމެ ދުވަހެއްގެ ހެނދުނު 9:00 އިން ހަވީރު 6:00 އަށް ކަމަށެވެ. އަދި އެ އިދާރާގެ ގަވާއިދުތަކާ ހިލާފުވެފައި ވާކަމަށް އެ އިންސްޕެކްޝަނަށް ފާހަގަވާ ފަރާތްތަކަށް ފިޔަވަޅު އަޅާނެ ކަމަށް ބުންޏެވެ.\nއެ އިންސްޕެކްޝަން ކުރިއަށް ގެންދިއުމަށް ހަމަޖެހިފައި ވަނީ ފުލުހުންނާއި ޓޫރިޒަމް މިނިސްޓްރީއާއި، އިކޮނޮމިކް މިނިސްޓްރީއާއި، ލޯކަލް ގަވަމެންޓް އޮތޯރިޓީ (އެލްޖީއޭ) އަދި އެޗްޕީއޭ ގުޅިެގންނެވެ. އެޗްޕީއޭއިން ބުނީ މާލެއާއި މީހުން ދިރިއުޅޭ އެހެން ރަށްތަކުގައިވެސް އެ އިންސްޕެކްޝަން ކުރިއަށް ގެންދާނެ ކަމަށެވެ.\nއެޗްޕީއޭއިން މީގެ ކުރިން ވަނީ ވެކްސިން ޖަހާ އާބާދީގެ 60 ޕަސަންޓު ފުރިހަމަ ނުވާ ރަށްރަށަށް ދެވޭނީ ވެކްސިނުގެ ދެ ޑޯޒު ފުރިހަމަ ކޮށްފައިވާ ފަރާތްތަކަށް އެކަނި ކަމަށް ނިންމައި، އެކަން އިއުލާން ކޮށްފައެވެ.\nފާހަގަ: ކޮވިޑް-19, އެޗްޕީއޭ, ފަތުރުވެރިން


Kangana ah anehkaaves Anurag Basu ge film eh\nކަންގަނާއަށް އަނެއްކާވެސް އާނޫރާގް ބާސޫގެ ފިލްމެއް\nއަނޫރާގް ބާސޫ އާއި ކަންގަނާ ރާނާއުތު: މި ދެމީހުން އެކުގައި ފިލްމެއްގެ މަސައްކަތް ކުރަން މި ނިންމީ 12 އަހަރުފަހުން --\nމަޝްހޫރު ޑައިރެކްޓަރު އަނޫރާގް ބާސޫގެ ފިލްމަކުން ކަންގަނާ ރަނާއުތު ނުފެންނަތާ މިހާރު 12 އަހަރުވެއްޖެ އެވެ. އާނޫރާގަކީ ފިލްމު "ގޭންގް ސްޓާރް" އިން ކަންގަނާ ބޮލީވުޑަށް ތައާރަފުކޮށްދިން ޑައިރެކްޓަރެވެ. އަނޫރާގްގެ ފިލްމެއް ކަމަށްވާ "ލައިފް އިން މެޓްރޯ" އިންވެސް ކަންގަނާ ފެނިގެންދިޔަ އެވެ.\nއޭގެ އަހަރުތަކެއް ފަހުން މި ދެ ފެންނާނުން އެކުގައި ދެން މަސައްކަތް ކުރާނެ ފިލްމެއް މިހާރު އަނޫރާގް ވަނީ އިއުލާނުކޮށްފަ އެވެ. ކަންގަނާ ފެނިގެންދާނީ އަނޫރާގް ތައްޔާރުކުރާ ލޯބީގެ ފިލްމެއް ކަމަށްވާ "އިމަލީ" އިންނެވެ. ބަތަލަކަށް ފިލްމުގައި ފެނިގެންދާނެ ތަރިއަކު އަދި ހާމަކޮށްފައެއް ނުވެ އެވެ.\nމި އަހަރު ފަހުކޮޅު ޝޫޓިން ފަށާ މި ފިލްމާއި ބެހޭގޮތުން "މިރަ" އަށް ދިން އިންޓަވިއުއެއްގައި ކަންގަނާ ބުނީ ފިލްމާއި ބެހޭގޮތުން މާ ތަފްސީލުކޮށް ވާހަކަ ދައްކަން އަދި މާ އަވަސް ކަމަށެވެ.\n"ބުނެވެން އޮތްހާވެސް އެއްޗަކީ އަހަރެންނަށް މިއަދު މި ހިސާބަށް މި އާދެވުނީ އަނޫރާގް ސަބަބުންކަން. އޭނާއާއެކު އަނެއްކާވެސް މަސައްކަތްކުރަން ކެތްމަދުވެފައި މިހުރީ."\nކަންގަނާ ރަނާއުތު: އޭނާ ބޮލީވުޑް ތައާރަފުކޮށްދިނީ ޑައިރެކްޓަރު އާނޫރާގް ބާސޫ --\nމީގެ ކުރިން ނޫހަކަށް ދިން އިންޓަވިއުއްގައި އަނޫރާގް ވެސް ވަނީ ކަންގަނާ ހޯދާފައިވާ ކާމިޔާބީއާމެދު ފަހުރުވެރިވާ ކަމަށް ބުނެފަ އެވެ. ކަންގަނާއަށް މިހާ ހިސާބަށް އާދެވޭނެކަން އޭރުވެސް އިނގޭ ކަމަށާއި މިހާރު ކޮންމެ ރޯލެއް ކުޅެލަން ލިބުނަސް އޭނާގެ ހުނަރުން އެންމެ ހައިރާންކޮށްލާ ކަމަށް އަނޫރާގް ބުންޏެވެ.\nކަންގަނާ މިހާރު މަސައްކަތްކުރަމުން އަންނަނީ އެކްތާ ކަޕޫރްގެ ފިލްމު "މެންޓަލް ހޭ ކިޔާ" ގަ އެވެ. މީގެ އިތުރުން ފިލްމު "މަނިކަރްނާކާ" ގެ މަސައްކަތްވެސް އޭނާ އަންނަނީ ކުރަމުންނެވެ. ކަންގަނާ ވަނީ ޑައިރެކްޓަރު އަޝްވިނީ އައްޔަރް ތިވާރީގެ ފިލްމަކަށްވެސް ސޮއިކޮށްފަ އެވެ. އެ ފިލްމުގައި އޭނާ ކުޅެނީ "ކަބައްޑީ" ކުޅޭ މީހެއްގެ ރޯލެވެ.


SunOnline: 130 mathindhaa boatu himeney India ge qaumee Air lines ''Air india'' vihkaalaifi\n130 މަތިންދާބޯޓު ހިމެނޭ އިންޑިއާގެ ގައުމީ އެއާލައިންސް "އެއާއިންޑިއާ" ވިއްކާލައިފި\nމުހައްމަދު ޖަވާދު ޔޫސުފު 09 Oct 2021, 16:49\nނިއުދިއްލީ (އޮކްޓޯބަރު 9): އިންޑިޔާގެ ގައުމީ އެއާލައިން ކަމަށްވާ "އެއާއިންޑިޔާ ކުންފުނި" އެގައުމުގެ ޓާޓާ ކުންފުނިން ގަނެފިއެވެ.\nއިންޑިއާގެ އިންވެސްޓްމަންޓާއި ޕަބްލިކް އެސެޓް މެނޭޖްމަންޓާބެހޭ އިދާރާ ބުނާގޮތުން އިންޑިއާގެ ބިޔަ ކުންފުންޏެއްކަމަށްވާ ޓާޓާ ސަންސް އިން "އެއާއިންޑިއާ" ގެ 100 ޕަސެންޓް ހިއްސާގަތީ 180 ބިލިއަން ރުޕީސް 2.4 ބިލިއަން އެމެރިކާ ޑޮލަރަށެވެ. މި ވިޔަފާރި ކުރިޔަށްދިޔައީ ބީލަމުގެ އުސޫލުން ޓާޓާކުންފުނިން ބީލަން ކާމިޔާބު ކޮށްގެންނެވެ.\n"ޓާޓާ ސަންސް" އަކީ ޓާޓާ ކުންފުނީގައި ހިމެނޭ އެންބޮޑު ކުންފުންޏެވެ. ޓާޓާ ކުންފުންޏަކީ އިންޑިއާގައާއި އެނޫން އެތަށް ގައުމެއްގައި އެތަށް ބާވަތެއްގެ ވިޔަފާރިކުރާ ބިޔަ ކުންފުންޏެކެވެ. އިންޑިއާގެ އަމިއްލަ ދެ އެއާލައިން އެއްކަމަށްވާ "ވިސްޓާރާ" އާއި "އެއާއޭޝިއާ އިންޑިއާ" އަކީވެސް ޓާޓާ ސަންސް އިން ހިންގާ ދެ އެއާލައިންސް އެވެ.\nޓާޓާ ސަންސް ގެ މިހާރުގެ ސީީއީއޯ ނަޓަރާޖަން ޗަންދުރަ ސޭކަރަން\n"އެއާ އިންޑިއާ" ގަތުމުގެ ބީލަމުގައި ޓާޓާ ސަންސް އާ ވާދަކުރީ "ސްޕައިސް ޖެޓް" ހިންގާ ކޮންސޯޓިއަމުންނެވެ. އެއީ ޓާޓާ ކުންފުންޏާ އަޅާބަލާއިރު ކުޑަ ކުންފުންޏެކެވެ.\nއިންޑިޔާގެ ގައުމީ އެއާލައިން ކަމަށްވާ "އެއާއިންޑިޔާ" އަކީ މުޅިން ބަނގުރޫޓްގެ މާލީގޮތުން އިނދަޖެހިފައިވާ ކުންފުންޏެކެވެ. ދަރަނިތައް ބޮޑުކަމުން ވިއްކާލަން އުޅެގެންވެސް ނުވިކިފައިވާ ކުންފުންނެކެވެ. އެކުންފުނި ވިއްކާލަން އިންޑިއާ ސަރުކާރުން އުޅޭތާ އަހަރުތަކެއް ވެއްޖެއެވެ. އިންޑިއާ ސަރުކާރު ބުނާގޮތުން "އެއާއިންޑިޔާ" ގައި 8.2 ބިލިއަން އެމެރިކާ ޑޮލަރުގެ ދަރަނިވެސް އެބައޮތެވެ. މިދަރަންޏާއެކު ފާއިތުވި އަހަރުތަކުތަކުގައި އެއާއިންޑިއާ ހިންގަމުން ގެންދިޔައީ ދުވާލަކު ގާތްގަނޑަކަށް 220 މިލިއަން ރުޕީސް (3 މިލިއަން އެމެރިކާ ޑޮލަރު) ގެ ގެއްލުމަކާ އެކުގައިކަމަށް ވެއެވެ.\nއިންޑިއާއަށް މިނިވަންކަން ނުލިބެނީސް 1932 ވަނައަހަރު "އެއާއިންޑިއާ" ފުރަތަމަ އުފެއްދީވެސް "ޓާޓާސަންސް" އިންނެވެ. އެކުންފުނީގެ ވަކި ވިޔަފާރިއެއްގެ ގޮތުގައި "އެއާއިންޑިއާ" އުފެއްދީ އިންޑިޔާގެ ފުރަތަމަ ކޮމާޝަލް ޕައިލެޓް ކަމަށްވާ ޖޭއާރްޑީ ޓާޓާ އެވެ.\nޓާޓާ ކުންފުނީގެ ފައުންޑަރު ޖޭއާރުޑީ ޓާޓާ\nއެއަށްފަހު "އެއާ އިންޑިއާ" ގެ ހުރިހާ އެސެޓްތަކާއެކު އިންޑިއާގެ މައި ސަރުކާރުން އެއެއާލައިން ގަތީ 1953 ވަނަ އަހަރުގައެވެ. ޓާޓާ ކުންފުނި ނިސްބަތްވަނީވެސް ޖޭއާރްޑީ ޓާޓާ އަށެވެ. ޖޭއާރްޑީ ޓާޓާ އަކީ އިންޑިއާގެ ވަރުގަދަ ވިޔަފާރިވެރިއެކެވެ. އޭނާ އަވަހާރަ ވެފައިވަނީ 1993 ވަނަ އަހަރުއެވެ.\n"އެއާ އިންޑިއާ" ކުންފުނީގައި ކުދި ބޯޓުތަކާއި ބޮޑު އަދި މެދު ސައިޒްގެ ބޯޓުތައް ހިމެނޭގޮތަށް 130 މަތިންދާބޯޓު އޮވެއެވެ. ނަމަވެސް މީގެތެރެއިން ގިނަ ބޯޓުތަކަކީ ބައު ބޯޓުތަކެވެ. "އެއާ އިންޑިއާ" ގައި ޕައިލެޓުންނާއި އިންޖިނޭރުންނާއި އިދާރީ މީހުންނާއި ވެރިން ހިމެނޭގޮތަށް 13،000 މުވައްޒަފުން ތިބެއެވެ. އެކުންފުނީގެ އެސެޓްތަކުގެ އަސްލު އަގު 450 ބިލިއަން އިންޑިއަން ރުޕީސް (6 ބިލިއަން އެމެރިކާ ޑޮލަރު) އަށް އަރާކަމަށްވެއެވެ. އެހެންކަމުން 2.4 ބިލިއަން އެމެރިކާ ޑޮލަރަށް އެކުންފުނި ގަތުމަކީ ޓާޓާ ކުންފުނިން ކުރި ކާމިޔާބު ވިޔަފާރިއެއްގެ ގޮތުގައި އިންޑިއާގެ ނޫސްތަކުންވަނީ ސިފަކޮށްފައެވެ.\nސާފް ޗެމްޕިއަންޝިޕް 2021\nނޭޕާލް އުންމީދުތައް ފުނޑުފުނޑު، އިންޑިއާ ތަށި އުފުލާލައިފި\nއިންޑިއާގެ ބޯޑަރުތައް ފަތުރުވެރިންނަށް ހުޅުވާލައިފި\nކަޝްމީރުގައި އިންޑިއާ ދެކޮޅަށް "ދަ ރެސިސްޓެންސް ފްރަންޓް"


Bodu hiyaanayi: Konunu konunuhen hiyaanathuge fas ginavanee!\nބޮޑު ހިޔާނާތް: ކޮނުނު ކޮނުނު ހެން އިހުމާލުގެ ފަސް ގިނަވަނީ!\nކޮރަޕްޝަނާ ދެކޮޅަށް ކުރި އިހްތިޖާޖެއްގެ ތެރެއިން: އެމްއެމްޕީއާރްސީގެ ހިޔާނަތުގެ އާ ކަންކަން ދަނީ ހާމަވަމުން -- އަހުމަދު ޝުރާއު | އަވަސް\nރާއްޖޭގެ ތާރީހުގައި މިހާތަނަށް ހިނގި އެންމެ ބޮޑު ހިޔާނާތަކީ މިހާރު ދިވެހިންނަށް އާ ވާހަކައެއް ނޫނެވެ. އިއްޔެ އިސްތިއުފާ ދެއްވި ގަވަރުނަރުގެ ބަސްފުޅުންނަމަ، މި ހިޔާނަތަކީ "ޑޭލައިޓް ރޮބަރީ" އެކެވެ. ދައުލަތުގެ ހަޒާނާއަށް ނޫނީ ތިޖޫރިއަށް ރޯމާ ދުވާލު މަދު ބަޔަކު ވަދެ، މުށްޖަހާފައި ބިލިއަނަކަށް ވުރެ ގިނަ ރުފިޔާ ހަމަ ކާލީ އެވެ. އެ ވައްކަން ކުރަމުންދިޔަ އިރު ހޭ ވެސް އަހާލާނެ މީހަކު ނެތެވެ.\nއެނގުނު ބަޔަކު ނޭނގޭ ކަމަށް ހަދައިގެން މޫނު ލީ އަނެއް ފަރާތަށެވެ. އަނެއް ބަޔަކު ތިބީ ބާރަށް އަތް ޖަހާށެވެ. އެ ފައިސާ ނުހޭކޭ އަތެއް އޭރުގެ ދައުލަތުގެ ވެރިންގެ ތެރޭގައި މަދެވެ. އެނގިގެންވިޔަސް "ޑޮލަރު ގަންނަން" ބުނެ ކަމަށް ވިޔަސް، އެ ހިޔާނާތުގައި މުޅި ދައުލަތް ޝާމިލުވެ އެވެ. މުއާލާތް ކެނޑުނު ފަހުން ކުއްލިއަކަށް ހޭވެރިކަން ވެގެން، އެންޓި ކޮރަޕްޝަން ކޮމިޝަން (އޭސީސީ) އިން ނެރުނު ރިޕޯޓުތަކުން ވެސް މުޅި ނިޒާމް ފެއިލްވެފައިވާކަން ސާފެވެ.\nއެ ރިޕޯޓުތަކުގައި މާބޮޑު އާ ވާހަކައެއް ނެތޭ ބުނެ ރައްޔިތުން ހަޅޭއްލަވަނިކޮށް، 19 ވަނަ ރައްޔިތުންގެ މަޖިލީހުގެ މާލިއްޔަތު ކޮމިޓީގައި އެ މައްސަލަ އިތުރަށް ކޮންނަން ފެށުމާއެކު ފާއިތުވި ދެ ހަފްތާއެއްހާ ދުވަހުގެ ތެރޭގައި، ނިޒާމް ފެއިލްވީ ނޫން ކަމާއި، އެކި ހުއްޖަތްތަކާއެކު ބަޔަކު ގަސްތުގައި ފެއިލްކޮށްލީކަން މިވަނީ ހާމަވާން ފަށައިފަ އެވެ.\nގައުމުގެ ތިޖޫރި ފޫގޮސްފައި\nމޯލްޑިވްސް މަނިޓަރީ އޮތޯރިޓީ (އެމްއެމްއޭ) ނޫނީ މަރުކަޒީ ބޭންކަކީ ގައުމުގެ ތިޖޫރި އޭ، އެއީ ވެސް މިހާރު އިސްތިއުފާ ދެއްވާފައިވާ ގަވަރުނަރު ވިދާޅުވި ވާހަކަފުޅެކެވެ. ގަވަރުނަރު އެ ވިދާޅުވީ ވަރަށް ހައްސާސީ ވާހަކަފުޅެކެވެ. ރާއްޖޭގައި ދައުރުވާ ހުރިހާ ފައިސާއެއްގެ އިތުރުން މާލީ ހުރިހާ ސިޔާސަތުތަކެއް އެކަށައަޅައި ބަލަހައްޓައި، ފާރަވެރިވުމުގެ ހުރިހާ ބާރެއް ގާނޫނަކުން އެމްއެމްއޭއަށް ވަނީ ލިއްބައިދީފަ އެވެ. އެއް ބިލިއަނަށް ވުރެ ގިނަ ރުފިޔާ އަމިއްލަ ކުންފުނިތަކުގެ އެކައުންޓުތަކަށް ޖަމާކޮށްގެން ނަގަމުންދިޔައިރު، ގިނަ ބަޔަކު ހީކުރީ އެމްއެމްއޭ އޮތީ ގަދަ ނިދީގައި ކަމަށެވެ. މަރުކަޒީ ބޭންކަށް ނޭނގި ދައުލަތުގެ ހަޒާނާ ލޫޓުވާލީ ކަމަށެވެ.\nނަމަވެސް، މި ފަހުން ތިލަވެފައިވާ މައުލޫމާތުތަކަށް ބަލާއިރު އެއީ އަދި މުޅިން ކަން ހިނގާދިޔަ ގޮތް ނޫންކަން މިހާރު ވަނީ ހާމަވެފަ އެވެ. އެ ހިޔާނާތް މައިގަނޑު ގޮތެއްގައި ހިންގާފައިވަނީ އެސްއޯއެފް ނަމަކަށް ކިޔާ އަމިއްލަ ކުންފުންޏެއް މެދުވެރިކޮށް ކަމަށްވާއިރު، މަނީ ލޯންޑަރިންގް ކަމަށް ޝައްކުކުރެވޭ މުއާމަލާތްތައް ހިންގާ ކަމަށް ބެލެވިގެން، ބޭންކް އޮފް މޯލްޑިވްސް (ބީއެމްއެލް) އިން ސަސްޕިޝަސް ޓްރާންސްއެކްޝަން ރިޕޯޓް (އެސްޓީއާރު) އެއް އެމްއެމްއޭގެ ފައިނޭންޝަލް އިންޓެލިޖެންސް ޔުނިޓް (އެފްއައިޔޫ) އަށް 27 ނޮވެމްބަރު 2014 ގައި ވަނީ ފޮނުވައިފަ އެވެ.\nއެއީ އެމްއެމްޕީއާރުސީ މެދުވެރިކޮށް ރަށްތަކާއި ފަޅުތައް ވިއްކައިގެން ދައުލަތަށް ލިބެންޖެހޭ ފައިސާތައް އެ ކުންފުނީގެ އެކައުންޓުތަކަށް ޖަމާކުރަން ފެށިތާ ގާތްގަނޑަކަށް ތިން މަސް ދުވަސް ފަހުންނެވެ. ރިޕޯޓް ފޮނުވުމުގެ އިތުރުން، އެ އެކައުންޓް ވެސް ވަގުތީ ގޮތުން ބޭންކުން ވަނީ ހިފަހައްޓައިފަ އެވެ.\nއެހެނަސް، ބޭންކަށް އެ އެކައުންޓް ނުހިފެހެއްޓޭނެކަމަށް ބުނެ، އޭރުގެ އެސިސްޓަންޓް ގަވަރުނަރު ނީޒާ އިމާދުގެ އިތުރުން، އެފްއައިޔޫގެ އޭރުގެ ވެރިޔާ އާތިފް ޝަކޫރު ވެސް އެންގެވިކަމަށް ބީއެމްއެލުން ބުނެ އެވެ. އަދި އެ އެސްޓީއާރު ދިރާސާކޮށް 31 ޑިސެމްބަރު 2014 ގައި ތައްޔާރުކޮށްފައިވާ އެނަލިސިސް ރިޕޯޓްގައި މަނީ ލޯންޑަރިންގް އަށް ތުހުމަތު ކުރެވޭ ކަންތައްތަކެއް ހިނގާފައިވާކަމަށް ބަޔާންކޮށްފައިވެ އެވެ. އެކަމަކު އޭރުވެސް އެ ޔުނިޓުން އެކަމާ އެޅި އެއްވެސް ފިޔަވަޅެއް ނެތެވެ. އޭގެ ފަހުން އެ ރިޕޯޓް 06 އެޕްރީލް 2015 ގައި ފައިނަލް ކުރުމަށްފަހު، އާތިފް ޝަކޫރު އިސްވެ ހުންނަވައި، އެ ރިޕޯޓް ތަހުގީގީ އިދާރާއަކަށް ނުފޮނުވަން ނިންމުން ވެގެންދިޔައީ އެ ހިޔާނާތް ހުއްޓުވަން އޮތް އެންމެ ފަހު ދޮރު ބަންދުވެގެން ދިޔުމެވެ.\nމިހާރު ގަވަރުނަރުގެ މަގާމުން އިސްތިއުފާ ދެއްވާފައިވާ އަހުމަދު ނަސީރު. -- އަވަސް ފައިލް ފޮޓޯ\nއެފްއައިޔޫ އަކީ އެމްއެމްއޭ ތެރޭގައި އޮންނަ މިނިވަން ޔުނިޓެއް ކަމުން، އޭރު ހީވެފައި އޮތީ، އެ މައުލޫމާތު އެނގިފައިއޮތީ ހަމައެކަނި އެތަނުގައި އިސްކޮށް ތިބި އާތިފް ގެ އިތުރުން މެނޭޖަރު އަބްދުﷲ އަޝްރަފް ކަމެވެ. ނަމަވެސް، އެ މައްސަލާގައި އެންޓި ކޮރަޕްޝަން ކޮމިޝަން (އޭސީސީން) ތައްޔާރުކޮށް މިދިޔަ މަހު އާންމުކުރި ރިޕޯޓަށް ބަލާއިރު، އެފްއައިޔޫގެ އެނެލިސިސް ރިޕޯޓް އޭރުގެ ގަވަރުނަރު އަޒީމާ އާދަމާވެސް ވަނީ ހިއްސާކޮށްފަ އެވެ. އަޒީމާގެ އިތުރުން އަޝްރަފްގެ އިހުމާލުއޮތްކަމަށް ގާނޫނީ ގޮތުން ބެލެންނެތީ، އެފްއައިޔޫގެ ނިންމުންތައް ނިންމާނީ އެ ޔުނިޓުގެ ވެރިޔާކަމަށް ގާނޫނުގައި ބުނާތީ އެވެ. އެހެންކަމުން ދައުވާ ކުރެވެންއޮތީ ހަމައެކަނި އާތިފްގެ މައްޗަށެވެ.\nއާތިފްވެސް ވަނީ ހުއްޖަތެއް ދައްކަވާފަ އެވެ. "އޭރު ވެރިކަމުގައި ތިބި ވެރިންނަށް އެކަން އެނގޭ. އެކަން ނުހުއްޓުވޭނެކަން އަޅުގަނޑަށް އެނގުމުން އަޅުގަނޑު މަގާމުން އިސްތިއުފާދިނީ އެކަން ހުއްޓުވޭނެ މީހަކަށް ފުރުސަތު ދޭން،" އެއީ އާތިފް ދެއްކެވި ސަބަބެވެ. އާތިފަށްފަހު އެ ކަން ހުއްޓުވުމުގެ ޒިންމާ އެޅުނީ އަޝްރަފްގެ ބޮލުގަ އެވެ. ނަމަވެސް، އެ ޔުނިޓުގެ ވެރިޔާގެ މަގާމު ރަސްމީކޮށް ހަވާލުނުކުރާތީ، އަޝްރަފްވެސް އެ ރިޕޯޓުގައި މަތިއަޅައިގެން ހުރީ އެވެ. ޖޫން 2015 އިން ފެށިގެން ސެޕްޓެމްބަރު މަހު ފިނިފެންމާ ލޯންޗު ގޮވި ހާދިސާއަށްފަހު ފުލުހުން އެދެންދެނެވެ. އެއީ އެއަހަރުގެ އޮކްޓޯބަރު މަހުގެ ތެރޭގައި ކަމަށް ބެލެވެ އެވެ. އޭރު އެސްއޯއެފް އެކައުންޓުގައި ބާކީ ހުރި ލައްކައެއްހާ ޑޮލަރު ނަގައި، ޖުމްލަ 1.2 ބިލިއަން ރުފިޔާ ދޮވެ ސާފުކޮށް ނިންމައިފި އެވެ.\nހަމައެކަނި އެފްއައިޔޫއަށް ތުހުމަތުގެ އިނގިލިތައް އަމާޒުކޮށްގެން ތިއްބާ، އެ ހިޔާނާތުގެ މައްސަލަ އެމްއެމްއޭގެ އިތުރު ބޭފުޅުންނަށް އެނގިފައިއޮތްކަމަށް ދޭހަވާ ގޮތަށް ނަސީރު ވަނީ މާލިއްޔަތު ކޮމިޓީގައި ވިދާޅުވެފަ އެވެ. އެގޮތުން، އޭރުގެ އެސިސްޓެންޓް ގަވަރުނަރު ނީޒާ ސޮއި ކުރައްވާ، އެސްއޯއެފްގެ އިތުރުން އެމްއެމްޕީއާރުސީއަށް ޑޮލަރު ވިއްކުމުގެ ހުއްދަ ދިން އިރުވެސް، ޝައްކުކުރެވޭ މުއާމަލާތްތައް ހިންގަމުންދާކަން އެނގޭ ކަމަށެވެ.\nއޭރު ހިނގާފައިހުރި ކަންތައްތަކަށް ބަލާއިރު، އެމްއެމްޕީއާރުސީގެ ހިޔާނާތުގެ މައްސަލަ އެފްއައިޔޫގެ އިތުރުން އެމްއެމްއޭގެ އެހެން ފަރާތްތަކަށް ވެސް އެނގިފައިވާކަމަށް ނަސީރު ވަނީ ވިދާޅުވެފަ އެވެ. އެ ވިދާޅުވާ ލައިސެންސެއް އެސްއޯއެފަށް ދޫކޮށްފައިވަނީ 13 ޖެނުއަރީ 2015 ގަ އެވެ. އެއީ ބީއެމްއެލްގެ އެސްޓީއާރު ލިބިގެން، މަނީ ލޯންޑަރިންގްގެ މުއާމަލާތްތަކެއް އެފްއައިޔޫއަށް ފާހަގަވެފައިވާ ރިޕޯޓެއް ވެސް ތައްޔާރުކުރި ފަހުންނެވެ.\nމިހުރީ ހައްތަހާވެސް އިހުމާލެވެ. އަޅާ ނުލާ ދޫކޮށްލާފައިވާ ނުރައްކަލުގެ ރަނގަބީލުތަކެވެ. އެމްއެމްއޭގެ އެންމެ ބޭފުޅަކު ފިޔަވަޅު އެޅއްވި ނަމަވެސް، ދައުލަތަށް ސަލާމަތް ކުރެވޭނެ އެތައް މިލިއަން ޑޮލަރެކެވެ. ކޮނު ކޮނުނު ހެން ފަސް ގިނަވާނެއޭ ބުނާ އުސޫލުން، ޕްރެޝަރު ބޮޑުކޮށްލުމުން، އެފްއައިޔޫއާ ގުޅޭ އާ ވާހަކަތަކެއްވެސް ނަސީރު ވަނީ ހާމަކުރައްވައިފަ އެވެ.\nއެސްއޯއެފްގެ އެނަލިސިސް ރިޕޯޓް ތައްޔާރުކުރި އަބްދުﷲ އަޝްރަފް މާލިއްޔަތު ކޮމިޓީއަށް މައުލޫމާތު ދެއްވަނީ. -- އަވަސް ފޮޓޯ | އަހުމަދު އަޔާދު\nއެފްއައިޔޫ ގެ ޑޭޓާބޭސްގެ ތެރެއަށް ލާފައިއިން ބޮޓެއް މެދުވެރިކޮށް މައުލޫމާތު ލީކު ކޮށްފައިވާ ވާހަކަ އެވެ. "ޑޭޓާބޭސް ތެރޭގައި ލާފައި އިން ބޮޓަކުން، ބައެއް މައުލޫމާތުތައް ފޮނުވަމުން ދިޔައީ ޓެލެގްރާމްގައި ހަދާފައި އިން ގުރޫޕަކަށް،" އެ ގުރޫޕާބެހޭ އިތުރު ތަފްސީލެއް ނުދެއްވާ ނަސީރު ވިދާޅުވި އެވެ. އެއީ ކޮން މައުލޫމާތެއް، ކޮން ބޭނުމެއްގައި، ކާކަށް ދީފައިވާ މައުލޫމާތެއްކަމެއް އަދި ނޭނގެ އެވެ. އެ މައްސަލަ ފުލުހުން ތަހުގީގު ކުރަމުންދާއިރު، އެ ތަހުގީގު ގޮސްފައިވާ ހިސާބެއްވެސް އަދި ސާފުވާ ގޮތެއް ނުވެ އެވެ.\nއެހާ ހިސާބަށް މައުލޫމާތު ތިލަވެފައި އޮއްވާ، އިއްޔެ އިސްތިއުފާ ދެއްވުމަށްފަހު، ނަސީރު ނެރުއްވި ބަޔާނުގައި އިތުރަށް ކަންބޮޑުވާންޖެހޭ ތުހުމަތުތަކެއް ވަނީ ކުރައްވައިފަ އެވެ. ދެ ގަޑިއިރަށް ދިގުދެމިގެންދިޔަ މާލިއްޔަތު ކޮމިޓީގެ ބައްދަލުވުމުގައި، މެންބަރުން އެތަކެއް ސުވާލެއް ކުރެއްވިއިރު، ހާމަނުކުރައްވާ ގިނަ މައުލޫމާތުތަކެއް އެ ބަޔާނުގައި ނަސީރު ވަނީ ހާމަކުރައްވައިފަ އެވެ.\n"އަޅުގަނޑު، އެމްއެމްއޭގެ ގަވަރުނަރުކަމާ ހަވާލުވުމުގެ ކުރިން އެމްއެމްއޭގައި އޮތް ލީޑަޝިޕު އެގޮތަށް އޮއްވާ، ދައުލަތުގެ ފައިސާގެ ތެރެއިން 1.3 ބިލިއަށް ރުފިޔާ ގެއްލިގެން ގޮސްފައިވޭ، އެމްއެމްއޭގެ ލީޑަޝިޕުން، އޭރުގެ ޓުވަރިޒަމް މިނިސްޓަރާ، އާދަޔާ ހިލާފަށް ގިނައިން ވަކިން ބައްދަލުކޮށްފައިވާކަން، އެމްއެމްއޭގެ ރެކޯޑުތަކުން ފެންނަން އެބައޮތް،" ނަސީރު ވިދާޅުވެފައިވެ އެވެ.\nއަދި ނަސީރު އެ ވިދާޅުވާ ބަޔަކު މިހާރުވެސް އެމްއެމްއޭގެ އާއި ދައުލަތުގެ އެހެން މަގާމުތަކުގައި އެބަތިބި ކަމަށެވެ.\nބޭންކަށްވެސް ވީނުވީއެއް ނޭނގެ\nއެންމެ ފުރަތަމަ ހިޔާނާތުގެ ވާހަކަ ފެންމަތިވެގެން އައިއިރުވެސް، ގިނަ ބަޔަކަށް ގޯސްވެފައިއޮތީ ބޭންކް އޮފް މޯލްޑިވްސް (ބީއެމްއެލް) އެވެ. އެސްއޯއެފުން ބީއެމްއެލްގައި ހުޅުވާފައިހުރި ދެ އެކައުންޓަކުން 1.2 ބިލިއަނަށްވުރެ ގިނަ ރުފިޔާ ދައުރުކުރަމުންދިޔަ އިރު، ޝައްކުގެ ބުމައެއްހާ ހިސާބުވެސް ހިއްލާ ނުލީމަ އެވެ. އާންމުންގެ އެކައުންޓަކަށް އެންމެ ރުފިޔާއެއް ޖަމާކުރަން ކާބަފައިންގެ މައުލޫމާތު ދާންދެން ހުށަހަޅަންޖެހޭއިރު، އެކަމުން އެސްއޯއެފް އިސްތިސްނާކޮށްފައިވާތީ އެވެ.\nއެސްއޯއެފުން ހިންގި ވިޔަފާރިތަކާ ނުބައްދަލު ފައިސާގެ މުއާމަލާތްތައް އެ ކުންފުނީގެ އެކައުންޓުތަކުން ހިންގަމުން ގެންދިޔައިރު ބީއެމްއެލްއިން އެ މުއާމަލާތްތަކުގެ މައުލޫމާތު ހޯދައިފައިނުވާކަމަށާއި އެ ފައިސާތަކުގެ ރެލެވަންޓް ކަސްޓަމާ ޑިއު ޑިލިޖެންސް (ސީޑީޑީ) އެއްހާ މިންވަރުވެސް ހެދިފައިނުވާކަމަށް އެފްއައިޔޫން ނިންމާފައިވާކަމަށް އޭސީސީން ވަނީ ބުނެފަ އެވެ. އެކަމަކު އެކަމުގައިވެސް ފުށު އެރުންތަކެއް އެބަހުއްޓެވެ. ބީއެމްއެލްގެ އެސްޓީއާރު އެފްއައިޔޫއަށް ފޮނުވާފައިވަނީ ސީޑީޑީ ނެހެދިގެންނެވެ. އެކައުންޓުތަކަށް ވަންނަ ފައިސާ ހޯދި ތަނެއް ބޭންކުން އެދިގެން އެސްއޯއެފަށް ބުނެނުދެވުނީމަ އެވެ.\nނަމަވެސް، އެ ހިޔާނާތުގެ މުޅި އަމާޒު ބޭންކާ ދިމާލަށް އެނބުރިގެން ގޮސްފައިވަނީ ދާދި ފަހުންނެވެ. މިމަހު ކުރީ ކޮޅު، އެމްއެމްޕީއާރްސީގެ ކޮރަޕްޝަނާ ގުޅިގެން ހެދި ހާއްސަ އޮޑިޓް ރިޕޯޓާ ގުޅޭ ގޮތުން ސުވާލުކުރުމަށް އޭސީސީގެ މެންބަރުން މާލިއްޔަތު ކޮމެޓީއަށް ހާޒިރުކުރުމުން، އެ ހިޔާނާތުގައި ބީއެމްއެލްގެ 38 މުވައްޒަފަކު ބައިވެރިވާ ކަމަށް ތުހުމަތުކުރި އެވެ.\nއަނެއްކާވެސް މި މައްސަލަގަނޑުގެ ތެރެއިން އާންމުވެގެންދިޔަ އާ ވާހަކައަކާއެކު، އެންމެންގެ ނަޒަރު ބޭންކާ ދިމާލަށް ހުއްޓުނެވެ. ނަމަވެސް، އާންމު އުސޫލުގެ ދަށުން ބީއެމްއެލް އިން އެވާހަކަތައް ވަގުތުން ދޮގުކުރި އެވެ. ތަކުރާރުކުރީ އަބަދުވެސް އެ ބޭންކުން ބުނަމުންދާ ވާހަކަ އެވެ. އެ މައްސަލާގައި މިހާތަނަށްކުރި އޮޑިޓުތަކުގައި ބޭންކުވެސް އަދި ބޭންކުގެ އެއްވެސް މުވައްޒަފަކު ވެސް ގާނޫނުތަކާއި ނޫނީ އުސޫލާ ހިލާފަށް އެއްވެސް ކަމެއްކޮށްފައިވާ ކަން ފާހަގަވެފައިނުވާކަމަށެވެ. އެއީ ބީއެމްއެލްގެ ސްޓޭންޑެވެ. އެސްއޯއެފުން ކުރި މުއާމަލާތްތަކުގައި ބޭންކުން އަމަލުކޮށްފައިވަނީ ތަފާތުކުރުމެއްނެތި އެވެ. އޭގެ މާނައަކީ، ހިޔާނާތުގައި ބޭންކުން ބައިވެރިނުވާ ވާހަކަ އެވެ. ގޯހީ އުސޫލެވެ. ހިޔާނާތް ހިންގުނީ ގާނޫނުތަކާއި ގަވައިދުތަކުގައި ބާގަނޑުތައް ހުރީމަ އެވެ. ބޭންކުގެ މާބޮޑު އިހުމާލެއް އޮވެގެން ނޫން ކަމެވެ.\nބޭންކުން ނެގި ސްޓޭންޑު މަތީގައި ފައި ހަރުކޮށްގެން ތިއްބާ، ދާދި ފަހުން އޮޑިޓް އޮފީހުގެ ބޭފުޅުން ވަނީ އެ ފައި ސޮއްސުވާލައިފަ އެވެ. އެމްއެމްޕީއާރުސީއަށް ރަށްތަކާއި ފަޅުތައް ގަތް ފަރާތްތަކުން ދިން ޗެކުތައް، އެންޑޯސްކޮށްގެން އެސްއޯއެފްގެ އެކައުންޓުތަކަށް ބީއެމްއެލުން ޖަމާކޮށްދީފައިވަނީ އެންޑޯސްކުރުމުގެ ޕްރޯސެސް ފުރިހަމަނުވަނީސްކަމަށް ބުނަމުންނެވެ. އޮޑިޓް އޮފީހުން އެ ބުނަނީ ބީއެމްއެލަށް ދީފައިވާ އެމްއެމްޕީއާރުސީން ފާސްކޮށްފައިވާ ބޯޑު ރިޒޮލިއުޝަނެއްގެ ވާހަކަ އެވެ. އޭގައި ބުނަނީ އެމްއެމްޕީއާރުސީއަށް ލިބޭ ޗެކުތައް އެންޑޯސްކުރެވޭނީ އެތަނުގެ ދެ ވެރިއެއްގެ ސޮއި އޮވެގެން ކަމެވެ. އެކަމަކު އެސްއޯއެފަށް އެންޑޯސްކޮށްފައިވާ ޗެކުތަކުގައި ސޮއިކޮށްފައިވަނީ ހަމައެކަނި އޭރުގެ އެމްޑީ އަބްދުﷲ ޒިޔަތު އެކަންޏެވެ.\nނަމަވެސް، އެކަމާވެސް ބޭންކުން ދެއްކީ 1995 އަހަރުން ފެށިގެން އަމަލު ކުރަމުންދާ ފައިސާއަށް ބަދަލުކުރެވޭ ގޮތުގައި ގެންގުޅޭ ލިޔުމާބެހޭ ގާނޫނެވެ. އެ ގާނޫނުގެ ޗެޕްޓަރު ތިނެއްގައި ލިޔެފައިއޮތް ޗެކާބެހޭ ބާބެވެ. އެންޑޯސްކޮށްފައިވާ ޗެކެއް ހިފައިގެން ބޭންކަށް ދިޔުމުން، އެއީ ސައްހަ އެންޑޯސްކުރުމެއްތޯ ބޭންކުން ބަލަންނުޖެހޭނެ ކަމަށެވެ. ޗެކް އެންޑޯސް ނުކުރެވޭނެ ގޮތް ވެސް ގާނޫނުގައި ބުނެފައިވެ އެވެ. ފައިސާ އަށް ބަދަލު ކުރެވޭ ގޮތުގައި ގެންގުޅޭ ލިޔުމާބެހޭ ގާނޫނުގެ 23 ވަނަ މާއްދާގައި ޗެކް ކްރޮސް ކުރުމާ ބެހޭ އުސޫލުތައް ބަޔާން ކޮށްފައިވާއިރު، ޗެކް އެއް ފަރާތުން އަނެއް ފަރާތަށް ނުދެވޭނެ ނުވަތަ އެންޑޯސް ނުކުރެވޭނެ ގޮތަކީ ކްރޮސް ކުރާއިރު "Not Negotiable" މިގޮތަށް ބަޔާންކޮށްފައި އޮތުމެވެ. ބީއެމްއެލް އިން ބުނެފައިވާ ގޮތުގައި އެމްއެމްޕީއާރްސީގެ ނަމުގައި ދޫކޮށްފައިވާ، އެންޑޯސް ކުރެވިގެން އެސްއޯއެފްގެ އެކައުންޓަށް ޖަމާކުރެވިފައިވާ ޗެކްތަކަކީ "Not Negotiable" މިގޮތަށް ބަޔާން ކޮށްފައިވާ ޗެކް ތަކެއް ނޫނެވެ.\nއެމްއެމްޕީއާރްސީއަށް އެޑްރެސްކޮށްފައިވާ "ނޮޓް ނެގޯޝިއަބްލް" ޗެކަކާއި އެފަދަ ޗެކްތަކާމެދު އަމަލު ކުރާނެ އުސޫލު ބަޔާންކުރާ ނަކަލު ޗެކެއް --\nމާލިއްޔަތު ކޮމިޓީގައި ވެސް ބީއެމްއެލްގެ ފަރާތުން ބައިވެރިވެވަޑައިގެންނެވި ޑެޕިޔުޓީ ސީއީއޯ މުހައްމަދު ޝަރީފް ވެސް އެ ދުވަހު ތަކުރާރުކޮށް ވިދާޅުވީ އެހެންނެވެ. "ނޮޓް ނެގޯޝިއަބަލް" ޖަހާފައިނެތް ނަމަ، ގާނޫނުން ބޭންކުގެ އަތް ބަނދެވިފައިވާ ކަމެވެ. ކުރެވޭނެ މާބޮޑު ކަމެއް ނެތް ވާހަކަ އެވެ. ފޯޖުކޮށްފައިވާ ސޮއިއެއް އޮތަސް، އެ ސޮއިގެ ސައްހަކަން ބެލޭނެ ފުރުސަތެއް ބޭންކަކަށް ނޯވެ އެވެ. އެވާހަކަ ގަބޫލުކުރަން ދަތިވެގެން، މުޅި ބައްދަލުވުމުގައި އެކި ގޮތްގޮތަށް އަނބުރައިގެން ކޮމިޓީގެ މެންބަރުން ސުވާލުކުރައްވަމުން ގެންދެވި އެވެ. ނަމަވެސް، ކުރާނެ ކަމެއް ނެތެވެ. ގާނޫނުގައި އޮތީ އެހެންނެވެ. ބޭންކުގެ ޒިންމާ ވަނީ އަދާކޮށްފަ އެވެ. އެންޓި މަނީ ލޯންޑަރިންގް ގާނޫނަށް އޮކްޓޯބަރު 2014 ގައި އަމަލު ކުރަން ފެށުމާއެކު، އެ އަހަރުގެ ނޮވެމްބަރު މަހު އެސްޓީއާރެއް މެދުވެރިކޮށް އެސްއޯއެފްގެ ވާހަކަ އެފްއައިޔޫއަށް އެންގި އެވެ. އިތުރު ފިޔަވަޅެއް ނޭޅުނީ އެފްއައިޔޫން އެއްވެސް އެއްޗެއް ނޭންގީމަ އެވެ.\nނަމަވެސް، ނިމުމެއްނެތް އިހުމާލުގެ މި ސިލްސިލާގައި އަނެއްކާވެސް އާ ކަމެއް ވަނީ ފެންމަތިވެފަ އެވެ. އެސްއޯއެފްގެ އެކައުންޓުތަކަށް ބީއެމްއެލްއިން ޖަމާކޮށްދީފައިވާ "ނޮޓް ނެގޯޝިއަބަލް" ޖަހާފައިވާ ޗެކުތަކެއް ސޯޝަލް މީޑިއާއަށް ފެތުރިގެން ދިޔަ އެވެ. މިހާތަނަށް ބޭންކުން ދައްކަމުން އައި ހުރިހާ ވާހަކައެއް ފަނު ފުލުން ދިޔައީ އެވެ. މަޖިލީހަށް ދޮގު ހެދިކަމަށް ބުނެ، ބީއެމްއެލްގެ ޑެޕިޔުޓީ ސީއީއޯގެ މައްސަލަ މިހާރު ވަނީ ފުލުހުންނަށްވެސް ވަނީ ހުށަހަޅައިފަ އެވެ.\nމި ދަނޑިވަޅުގައި މުޅި ގައުމުގެ އަމާޒު އޮތީ އެމްއެމްއޭގެ އިތުރުން ބީއެމްއެލް އަށެވެ. އެ ދެ މުއައްސަސާގެ އިހުމާލު ހަގީގަތުގައި ވެސް ބޮޑެވެ. ކުރު ދޮށީގައި ދައުލަތުގެ ހަޒާނާއިން ވައްކަން ކުރަމުންދިޔަ އިރު، ދޮން ކަޅު މިން ވެސް އެނގޭކަމަކަށް ނުހެދި އެވެ. ޗެކުތައް އެންޑޯސްކޮށް ކޮށްގެން ހަމައެކަނި ބީއެމްއެލްގައި އޮތް އެސްއޯއެފްގެ އެކައުންޓަށް ޖުމްލަ 22 މިލިއަނަށްވުރެ ގިނަ ޑޮލަރު ވަނީ ޖަމާކޮށްފަ އެވެ. ޗެކު ކްލިއަރަންސްގެ ޒިންމާ އެޅިފައިވާ އެމްއެމްއޭއަށް ވީ ގޮތެއް ނޭނގެ އެވެ. ނަސީރު ވިދާޅުވި ގޮތުގައި، ބޭންކުތަކުން ޗެކުތައް ބަދަލުކުރުމުގައި އެމްއެމްއޭގެ އެއްވެސް ދައުރެއް ނޯވެ އެވެ. ހަމައެކަނި އެ އޮތޯރިޓީގެ ކޮޓަރިއެއް ބޭނުންކުރާކަން އެކަންޏެވެ. ރާއްޖޭގެ ހުރިހާ ބޭންކަށް އެ ވިދާޅުވާ ކޮޓަރިއަކަށް ޖަމާވެ، އެއް ބޭންކުން އަނެއް ބޭންކުން ޗެކުތައް ބަދަލުކޮށް، އެ ބޭންކެއްގެ ޗެކެއް ހިފައިގެން ދަނީ އެވެ.\nއެކަމަކު މި ހިޔާނާތުގައި މިހާރު ގިނަ ބަޔަކު ހަނދާންނެތިފައިވާ ބައިވަރުކަންކަން އެބަ ހުއްޓެވެ. ދެ އަހަރަށް ވުރެ ދިގު މުއްދަތެއް އެ ހިޔާނާތް ހިންގަމުން ދިޔައިރު، އެކަން ހުއްޓުވަންތިބި ހުރިހާ މުއައްސާތަކެއް ވަނީ ބޮޑުތަނުން ފެއިލްވެފަ އެވެ. އަމިއްލައަށް އިސް ނަގައިގެން ހިޔާނާތުގެ މައްސަލަތައް ބެލުމުގެ ގާނޫނީ ބާރު އޮންނަ އޭސީސީއަށް ކަމެއް ހިނގާކަން އެނގުނީ އެސްއޯއެފްގެ އެކައުންޓުގައި ބާކީ ހުރި ފައިސާކޮޅު ނެގިވެސް ފަހުންނެވެ. ޖުލައި 2017 ނިންމި ތަހުގީގުގެ ރިޕޯޓް އާންމުކުރެވޭކަމަށްވީ މިއަހަރުގެ ފެބްރުއަރީ މަހު އެވެ. އެމްއެމްޕީއާރުސީއަށް ލިބިންޖެހޭ ފައިސާތަކެއް އެ ކުންފުންޏަށް ވަންނަމުން ނުދިޔަ އިރު، އެ ތަނުގެ ފިނޭންސް ޑިޕާޓްމަންޓަށް އެނގޭކަމަކަށް ނުވި އެވެ. އެހެން ހުރިހާ ކަމެއް އެނގޭކަމަށް ބުނާ ފުލުހުންގެ އިންޓެލިޖެންސް ޑިޕާޓްމަންޓްގެ ވާހަކަ ދެއްކޭކަށް ނެތެވެ. ޓޫރިޒަމް މިނިސްޓްރީގެ އިތުރުން އިކޮނޮމިކް މިނިސްޓްރީވެސް އެއް ހަމައެއްގަ އެވެ. އެންމެ ދުވަހެއް ލަސްވިޔަސް ކުދި ވިޔަފާރިތައް ޖޫރިމަނާ ކުރަމުން ދުވާ މީރާއަށް ވެސް ދައުލަތަށް ލިބެންޖެހޭ އެއް ބިލިއަނަށް ވުރެ ގިނަ ރުފިޔާ ދައުލަތުގެ ހަޒާނާއަށް ނުވެއްދިއިރު ވެސް ކުރީ ކީއްކަމެއް ނޭނގެ އެވެ. މިހާރު އެ ވާހަކަތައް ދައްކާނެ ބަޔަކު ވެސް ނެތެވެ. ހަގީގަތަށް ބުނަންޏާ ވައްކަން ކުރި ބަޔަކާއި ވައްކަން ދެނަހުރި ބަޔަކުވެސް ނެތް ފަދަ އެވެ.\nމިހާރު އެފްއައިޔޫގެ ކުރީގެ ވެރިޔާ އާތިފް ޝަކޫރުގެ އިތުރުން ކުރީގެ އެސިސްޓެންޓް ގަވަރުނަރު އަދި މިހާރުގެ އިކޮނޮމިކް މިނިސްޓްރީގެ ސްޓޭޓް މިނިސްޓަރު ނީޒާ ވެސް ވަނީ ޖަވާބުދާރީވުމުގެ ފުރުސަތަކަށް މާލިއްޔަތު ކޮމިޓީގައި އެދިފަ އެވެ. ކަންކަން ވަމުންދާގޮތަށް ބަލާއިރު، އެ ބޭފުޅުން ވިދާޅުވާނީ ކޮން ފަދަ ވާހަކައެއްކަމަށް ލަފާކޮށްލަންވެސް ނޭނގެ އެވެ.\nއެކަމަކު އެއް ކަމެއް ސާފެވެ. ދަނޑިބުރި ބާނައިގެން ދައުލަތުގެ ހުރިހާ މުއައްސަސާއެއް ހަލުވާލާ ކޮންމެ ފަހަރަކު ބޮޑު ހިޔާނާތާ ގުޅިފައިވާ އިހުމާލުތައް ފާބައިގަންނަ ކަމެވެ.


އެމްޑީޕީގެ ކެމްޕެއިން ހުރަސްއެޅުމަށް ކުރަމުންގެންދާ މަސައްކަތް ކުއްވެރިކުރުން – Maldivian Democratic Party\n13 މާޗް 2014\nއެމްޑީޕީގެ ކެމްޕެއިން ހުރަސްއެޅުމަށް ކުރަމުންގެންދާ މަސައްކަތް ކުއްވެރިކުރުން\nމާޗް 22 ގައި ބޭއްވުމަށް އިލެކްޝަން ކޮމިޝަނުން ނިންމަވާފައިވާ 18 ވަނަ ރައްޔިތުންގެ މަޖިލިހުގެ އިންތިހާބު ކާމިޔާބު ކުރުމަށް މިޕާޓީން ކުރަމުންދާ ކެމްޕެއިނަށް ހުރަސްއެޅުމަށް އިދިކޮޅު ފަރާތްތަކުން މި ޕާޓީގެ ކެނޑިޑޭޓުން ކެމްޕޭންކުރުމަށް ބޭނުންކުރަމުންދާ ތަކެއްޗައް ތަކުރާރުކޮށް ގެއްލުން ދެމުންދާދިޔުން މިޕާޓީން އެއްމެ ހަރުކަށި އިބާރާތުން ކުށްވެރިކުރަމެވެ.\nމި ޕާޓީގެ ފަރާތުން ހެންވޭރު އުތުރު ދާއިރާއަށް ކުރިމަތިލައްވާފައިވާ ކެނޑިޑޭޓްގެ ރައްޔިތުންގެ މަޖިލިހުގެ ރައީސް އަލްފާޟިލް އަބްދުﷲ ޝާހިދުގެ ކެމްޕެއިން އޮފީހަށް ރޭގެ ވަގުތެއްގައިވަނީ ބަޔަކު ގެއްލުން ދީފައެވެ. އަދި މި ޕާޓީގެ ފަރާތުން ހުޅުހެންވޭރު ދާއިރާއަށް ކުރިމަތިލައްވާފައިވާ މި ޕާޓީގެ ޗެއަރޕާސަން އަދި މިހާރުވެސް އެދާއިރާގެ މަޖްލިސް މެމްބަރ ރީކޯ މޫސާ މަނިކުގެ ކެމްޕޭން ޖަގަހައަށް ބަޔަކުވަނީ ރޭގެވަގުތެއްގައި ހަމަލާދީފައެވެ. ރޭގެ ކުރީރޭ ވަނީ މޫސާ މަނިކުގެ ބެނާތަކާއި ޕޯސްޓަރތަކަށް ގެއްލުންދީ ހަލާކު ކޮށްލާފައެވެ. އަދި މި ޕާޓީގެ ފަރާތުން މައްޗަންގޮޅި އުތުރު ދާއިރާއަށް ކުރިމަތިލައްވާފައިވާ ކެނޑިޑޭޓް އަދި އެދާއިރާގެ މިހާރުގެވެސް މެމްބަރ މާރިޔާ އަހުމަދު ދީދީގެ ޕޯސްޓަރތަކަށް ބަޔަކުވަނީ ރޭގެ ވަގުތެއްގައި ގެއްލުން ދީފައެވެ. އަދި މީގެ އިތުރުންވެސް މި ޕާޓީގެ ގިނަ ކެނޑިޑޭޓުންނަށްދަނީ އެކިގޮތްގޮތުން ދުއްތުރާކޮށް ކެމްޕެއިނަށް ހުރަސް އަޅަމުންނެވެ.\nމި ޕާޓީގެ ކެމްޕެއިން ހުށްޓުވާ ކެނޑިޑޭޓުންނަށް ހުރަސް އެޅުމަށް އިދިކޮޅު ފަރާތްތަކުން ރާވާ ހިންގަމުން ގެންދާ ޑިމޮކްރަސީއާއި ދުރު މިފަދަ އަމަލުތައް ވަގުތުން ހުށްޓާލާ ތަހުޒީބީ ރިވެތި އުސޫލުން ކަންކަން ކުރުމަށް އެއްމެހާ ފަރާތްތަކަށް ގޮވާލަމެވެ.\nއަދި ނުފޫޒާއި ބިރުދެއްކުމުން އިންތިހާބު ހަރާބުކުރުމަށް ކުރަމުންގެންދާ މަސައްކަތް ވަގުތުން ހުށްޓާލުމަށް އިދިކޮޅުފަރާތްތަކަށް ގޮވާލަމެވެ. އަދި މިފަދަ އަމަލުތައް ކުރުން ހުށްޓުވުމަށް ގާނޫނު އަސާސީން އެކަން މަތިކޮށްފައިވާ އެއްމެހާ ފަރާތްތަކަށް ގޮވާލަމެވެ.\nއެމްޑީޕީން އިންސާފުވެރި އިންތިހާބެއް ހޯދުމަށް ކުރަމުންދާ މަސައްކަތައް މިފަދަ ހުރަސްތަކުން ކުޑަވެސް ލޮޅުމެއް ނާއްނާނެވާހަކަ ދަންނަވަމެވެ.


Addu city in mihaathana 6438 Vaccine dheefi - AO News\nފޮޓޯ: އައްޑޫ އިކުއެޓޯރިއަލް ހޮސްޕިޓަލް\nއައްޑޫ ސިޓީ އިން މިހާތަނަށް 6438 މީހަކަށް ވެކްސިން ދެވިފައިވާއިރު، މާދަމާވެސް އައްޑޫގައި އުޅޭ އުމުރުން 18 އަހަރުން މަތީގެ ހައި ރިސްކު މީހުންނާއި 40 އަހަރުން މަތީގެ މީހުންނަށް ވެކްސިން ދިނުމަށް ހަމަޖެހިފައިވާކަމަށް އައްޑޫ އިކުއެޓޯރިއަލް ހޮސްޕިޓަލް (އޭއީއެޗް) އިން ބުނެފިއެވެ.\nމި ގޮތުން މާދަމާވެސް ހިތަދޫގައި ވެކްސިން ޖެހުން ކުރިއަށްދާނީ ޝަރަފުއްދީން ސްކޫލާއި ނޫރާނީ ސްކޫލްގައެވެ. އަދި މަރަދޫ، މަރަދޫފޭދޫގައި ވެކްސިން ޖެހުން އިރުޝާދިއްޔާ ސްކޫލްގައި ކުރިއަށް ގެންދާއިރު ފޭދޫގައި ވެކްސިން ޖެހުން ކުރިއަށްދާނީ ފޭދޫ ސްކޫލްގައެވެ. އަދި ހުޅުމީދޫގައި ވެކްސިން ޖެހުން ކުރިއަށްދާނީ ސ.އަތޮޅު މަދުރަސާގައެވެ.\nއައްޑޫ އިން މިހާތަނަށް 6438 މީހަކަށް ވެކްސިން ދީފައިވާއިރު މިއަދު އެކަނިވެސް އައްޑޫގެ 549 މީހަކަށްވަނީ ވެކްސިން ދީފައެވެ. މި ގޮތުން މިއަދު ހަތަދޫގައި 131 މީހަކަށް ވެކްސިން ދީފައިވާއިރު މަރަދޫ ވެކްސިން ސެންޓަރުން ވަނީ 106 މީހަކަށް ވެކްސިން ދީފައެވެ. އަދި މަރަދޫފޭދޫ އިން 72 މީހަކަށް ވެކްސިން ދީފައިވާއިރު ފޭދޫ އިން ވަނީ 132 މީހަކަށް ވެކްސިން ދީފައެވެ، އަދި ހުޅުމީދޫ އިން ވަނީ 108 މީހަކަށް ވެކްސިން ދީފައެވެ.\nމުޅި ރާއްޖެއިން 105492 މީހުންނަށް ވެކްސިން ދީފައިވާއިރު ރާއްޖޭގައި މިހާތަނަށް ޖަހަމުން ދަނީ އިންޑިއާއިން ހަދިޔާ ކުރި އޮކްސްފޯޑް-އެސްޓްރާޒެކެނާ ކޮވިޝީލްޑް ވެކްސިނެވެ.\nކޮވިޑް ރާއްޖޭގެ ހާލަތުކޮވިޑް-19 އައްޑޫކޮވީޝީލްޑް ވެކްސިން\nފިހާރަތައް ހުޅުވުފާއި ބެހެއްޓޭނީ ހަވީރު ހަތަރެއް ޖަހަންދެން\nކޮވިޑް19: މިއަދުވެސް ގިނަ ބަޔަކު ޕޮޒިޓިވްވެއްޖެ


Bollywood ah hithaamaveri dhuvaskolheh: Rishi Kapoor ves maruvejje\nބޮލީވުޑަށް ހިތާމަވެރި ދުވަސްކޮޅެއް: ރިޝީ ކަޕޫރު ވެސް މަރުވެއްޖެ\nކުރީގެ ގިނަ ފިލްމުތަކަކުން މަޝްހޫރުކަން ހޯދި ކުޅަދާނަ އެކްޓަރު ރިޝީ ކަޕޫރު މަރުވެއްޖެ އެވެ. އޭނާ ހާލު ދެރަވެގެން ބުދަ ދުވަހު ވަނީ ހޮސްޕިޓަލަށް ގެންގޮސް ފަރުވާދޭން ފަށާފަ އެވެ. އަދި މިއަދު ހެނދުނު އޭނާ ވަނީ މަރުވެފަ އެވެ.\nރިޝީ އަކީ 2018 އިން ފެށިގެން ކެންސަރު ބައްޔަށް ފަރުވާ ކުރަމުންދާ މީހެކެވެ. އޭނާއަށް ކެންސަރު ޖެހިފައިވާކަން އެނގުނީއްސުރެ ގިނަ ދުވަސްތަކަކު އެމެރިކާގައި ހުރެގެން ފަރުވާ ހޯދާފައި ވެއެވެ. ފަރުވާއަށް ފަހު ރިޝީ އެނބުރި މުމްބައި އަށް އައިސްފައިވަނީ މިދޔަ ސެޕްޓެމްބަރު މަހު އެވެ.\nރިޝީގެ ބޭބެ ރަންދީރު ކަޕޫރު ވަނީ އޭނާގެ ކޮއްކޮ މަރުވިކަން ޔަގީންކޮށްދީފަ އެވެ. އަދި ރިޝީގެ ގާތް އެކުވެރިޔާ، ފިލްމީ ތަރި އަމީތާބު ބައްޗަން ވެސް ވަނީ ރިޝީ މަރުވެއްޖެ ކަމަށް ބުނެ ޓުވީޓްކޮށްފަ އެވެ.\nމިދިޔަ މާޗް މަހުގެ ތެރޭގައި ރިޝީގެ އަންހެނުން ނީތޫ ސިންގް ވަނީ އޭނާ އާއި ރިޝީ ކާން ތިބެ ނަގާފައިވާ ފޮޓޮއެއް ޓުވީޓްކޮށްފަ އެވެ. އަދި މިގޮތަށް އެކުގައި ކާން ތިބެލަން މި ލިބުނީ ވަރަށް ދިގު މުއްދަތަކަށް ފަހު ކަމަށް ނީތޫ ބުނެފައި ވެއެވެ.\nރިޝީ އެންމެ ފަހުން ފެނިފައިވަނީ ނެޓްފްލިކްސްގެ ވެބް ސީރީޒް "ދަ ބޮޑީ" އިންނެވެ. އަދި މިއަހަރުގެ ކުރީކޮޅު ދިއްލީގައި އޮތް ފިލްމެއްގެ ޝޫޓިންގެއްގައި ވެސް އޭނާ ބައިވެރިވި އެވެ.\nރިޝީ ކަޕޫރަކީ ބޮލީވުޑްގެ އެންމެ ވިދާ ކަޕޫރު އާއިލާގެ މެމްބަރެކެވެ. އޭނާގެ ބައްޕަ ރާޖް ކަޕޫރުގެ ތިބި ތިން ފިރިހެން ދަރިންގެ ތެރެއިން މެދަށް ހުންނަނީ ރިޝީ އެވެ. އެންމެ ދޮށި ރަންދީރެވެ. އަދި ހަގީ ރާޖިވް ކަޕޫރެވެ.\nރިޝީ ފިލްމީ ދުނިޔެއަށް ނުކުތީ އޭނާގެ ބައްޕަގެ "މޭރާ ނާމް ޖޯކަރް"ގައި ޗައިލްޑް އާޓިސްޓެއްގެ ގޮތުގަ އެވެ. މި ފިލްމު ކުޅެން އެންމެ މޮޅު ޗައިލްޑް އާޓިސްޓްގެ ނެޝަނަލް އެވޯޑު އެފަހަރު އޭނާ ހޯދާފައި ވެއެވެ.\nޒުވާން އެކްޓަރެއްގެ ގޮތުގައި ފިލްމީ ދުނިޔެއަށް ރިޝީ ތައާރަފްކޮށްދިނީ 1973 ގައި އޭނާގެ ބައްޕަ އުފެއްދި "ބޮބީ"އިން ޑިމްޕަލް ކަޕާޑިއާ އަ އެކުގަ އެވެ. މި ފިލްމު ރިލީޒްވުމާއެކު ކުޑަ ދުވަސްކޮޅެއްގެ ތެރޭގައި ރިޝީ އަކީ އިންޑިޔާގައި އަލަށް ވިދަން ފެށި އެންމެ އަލިގަދަ ތަރިއަށް ވެގެން ދިޔަ އެވެ.\nރިޝީ އެންމެ ފަހުން ކުޅެފައިވަނީ 2018ގައި އަމީތާބު އާއެކު ކުޅުނީ "102 ނޮޓް އައުޓް" އެވެ.\nރިޝީ އަންހެނުން ނީތޫ އަކީ ވެސް ކުރީގައި ގިނަ ފިލްމުތަކެއް ކުޅުނު މަޝްހޫރު ބަތަލާ އެކެވެ. އޭނާގެ ފިރިހެން ދަރިފުޅު ރަންބީރު ކަޕޫރަކީ މިހާރުވެސް ފިލްމު ކުޅޭ ވަރަށް ކުޅަދާނަ އެހާމެ ކާމިޔާބު އެކްޓަރެކެވެ. އަންހެންދަރިފުޅު ރިދިމާ ސަހާނީ އަކީ ގެވެހި އަންބެކެވެ.\nރިޝީ މިއަދު މަރުވިއިރު އިއްޔެވެސް ވަނީ ބޮލީވުޑްގައި މަސައްކަތްކުރާ ކުޅަދާނަ އެކްޓަރަކު މަރުވެފަ އެވެ. އިރްފާން ޚާން ވެސް މަރުވީ ކެންސަރު ބަލީގައި ދެ އަހަރެއްހާ ދުވަހު އުޅުމަށްފަހު އެވެ.


މޯލްޑިވްސް ބްރޯޑްކާސްޓިންގ ކޮމިޝަނާއި ދިވެހިރާއްޖޭގެ އިސްލާމީ ޔުނިވަރސިޓީ ގުޅިގެން ބޭއްވި “މީޑިއާގެ ސުލޫކީ މިންގަނޑަށް އަހުލުވެރިކުރުމުގެ ވަރކްޝޮޕް” ނިމި، ވަރކްޝޮޕްގެ ބައިވެރިންނަށް ސެޓްފިކެޓް ދީފިއެވެ.\nމި ވަރކްޝޮޕް ނިންމުން ފާހަގަކުރުމުގެ ގޮތުން މިއަދު އިސްލާމީ ޔުނިވަރސިޓީގައި ބޭއްވި ރަސްމިއްޔާތުގައި ވާރކްޝޮޕްގެ ބައިވެރިންނަށް ސެޓްފިކެޓް ބައްސަވާ ދެއްވީ އެ ޔުނިވަރސިޓީގެ ވައިސް ޗާންސެލަރ ޑރ. އިބްރާހީމް ޒަކަރިއްޔާ މޫސާއެވެ.\nމީޑިއާތަކުގެ އެޑިޓަރ ލެވެލް ފަރާތްތަކަށާއި ނިއުސް ރޫމްގެ ނޫސްވެރިންނަށް އަމާޒުކޮށް ބޭއްވި މި ވާރކްޝޮޕަކީ ދިވެހި މީޑިއާގެ ވެށްޓަކީ ސުލޫކީ މިންގަނޑު ހިފަހައްޓައި އިސްލާމީ ހަމަތަކަށް އިޙުތިރާމުކުރާ ވެށްޓެއްގެ ގޮތުގައި ބައްޓަންކުރުމަށް ދެ ފަރާތް ގުޅިގެން މަސައްކަތްކުރުމަށް އިސްލާމީ ޔުނިވަރސިޓީއާއި ކޮމިޝަނާ ދެމެދު 24 ސެޕްޓެމްބަރ 2020 ގައި ސޮއިކޮށްފައިވާ ފަހުމުނާމާގެ ދަށުން ބޭއްވި ފުރަތަމަ ޓްރެއިނިންގ ޕްރޮގްރާމެވެ.\nއޮކްޓޯބަރ 2-4އަށް ބޭއްވި މި ވަރކްޝޮޕްގެ ސެޝަންތައް ނަންގަވައިދެއްވާނީ ކޮމިޝަންގެ މެމްބަރުންނާއި، އިސްލާމީ ޔުނިވަރސިޓީއާއި ޖެންޑަރ މިނިސްޓްރީގެ ފަރާތުންނާއި އަދި ދާއިރާގެ ފަންނީ ބައެއް ބޭފުޅުންނެވެ.\nމިއަދު ބޭއްވި ނިންމުމުގެ ރަސްމިއްޔާތުގައި ކޮމިޝަން ރައީސް މަރިޔަމް ވަހީދާގެ އިތުރުން އިސްލާމީ ޔުނިވަރސިޓީގެ ވައިސް ޗާންސެލަރ ޑރ. އިބްރާހީމް ޒަކަރިއްޔާ މޫސާއާއި ޖެންޑަރ މިނިސްޓްރީގެ ޑިރެކްޓަރ، ކޮމިއުނިކޭޝަންސް އިބްރާހީމް މުޙައްމަދު، މީޑިއާގެ ވެށީގައި ސުލޫކީ މިންގަނޑު ހިފެހެއްޓުމުގެ މުހިންމު ކަމުގެ މައްޗަށް ވާހަކަދެއްކެވިއެވެ.


"Hus Edhurun Foi 1" Hiley Download kurahvva! | Dhiislam\nރާއްޖޭގެ ޚަބަރުރިޕޯޓްދީނީ ލިޔުންދީން\nޤުރުއާން ކިޔަވައިދިނުމަށް ޚާއްޞަ ފޮތެއް ކަމުގައިވާ "ހުސްއެދުރުން ފޮތް 1" މިހާރު ހިލޭ ޑައުންލޯޑް ކުރެވޭނެ އެވެ.\n"ހުސްއެދުރުން ފޮތް 1" ގެ ނަމުގައި ނެރެފައިވާ މިފޮތަކީ މިނިސްޓްރީ އޮފް އިސްލާމިކް އެފެއެރޒް އިން ފާސްކޮށްފައިވާ ފޮތެކެވެ. ދިވެހި އަދި އަރަބި ބަހުން ލިޔެވިފައިވާ މި ފޮތް މިނިސްޓްރީ އޮފް އިސްލާމިކް އެފެއާރޒް އިން ފާސްކޮށްފައިވަނީ މިއަހަރުގެ ޑިސެމްބަރު މަހުގެ 8 ވަނަ ދުވަހުގައެވެ.\nމި ފޮތް ލިޔުއްވާފައިވަނީ ޝުޢައިބު ޢަލީ އެވެ. ޝުޢައިބު ޢަލީ އަކީ ޤުރުއާން އުނގަންނައިދިނުމުގައި ދުވަސްތައް ހޭދަކުރަށްވަމުން އަންނަ ފަރާތެކެވެ. ޝުޢައިބު ޢަލީ ލިޔުއްވާފައިވާ މިފޮތަކީ ކީރިތި ޤުރުއާންގެ ޢިލްމު އުނގެނޭ ދަރިވަރުންނަށް ވަރަށް ބޭނުންތެރި ފޮތެކެވެ. ތަމްރީނު ހިމެނޭ މިފޮތަކީ އެދުރުންނަށްވެސް ބޭނުންތެރި ފޮތަކަށް ވާނެއެވެ.\nމިފޮތުގެ މުސައްނިފު ޝުޢައިބު ޢަލީ ވިދާޅުވީ މިއީ "ދަރިވަރުންނަށް ކިޔަވައިދިނުމަށް އެކުލަވާލި ތަރުތީބެއް" ކަމަށާއި ފޮތުގެ "ބޭނުމަކީ ކީރިތި ޤުރްއާން ކިޔަވައިދިނުން އިތުރަށް ހަރުދަނާކޮށް ޚާއްޞަ ތަރުތީބަކުން އުނގަންނައިދިނުން"ކަމަށެވެ. އަދި "މިފޮތުގެ ބޭނުމަކީ ކީރިތި ޤުރްއާން ކިޔަވަން ދަސްކުރަން ބޭނުންވާ ޢާންމު މީހުންނަށާއި ސޫރަތް ފަށައިގަންނަ ޢުމުރުފުރާގެ ކުދިންނަށް ފަސޭހަކޮށްދިނުން." މިފޮތް ނެރުމުގެ ސަބަބެއްގެ ގޮތުގައި ޝުޢައިބު އިތުރަށް ފާހަގަކުރައްވަމުން ވިދާޅުވުއެވެ.\n"ހުސްއެދުރުން ފޮތް 1"ގެ މުސައްނިފު ޝުޢައިބު ޢަލީ މީގެކުރިންވަނީ "ފަސޭހަ މުޤައްރަރު" މިނަމުގައިވެސް ފޮތެއް ޝާއިއުކޮށްފައެވެ.\n"މިފޮތުގެ ބޭނުމަކީ ކީރިތި ޤުރްއާން ކިޔަވަން ދަސްކުރަން ބޭނުންވާ ޢާންމު މީހުންނަށާއި ސޫރަތް ފަށައިގަންނަ ޢުމުރުފުރާގެ ކުދިންނަށް ފަސޭހަކޮށްދިނުން."\nމިފޮތް ނެރުމުގެ ސަބަބެއްގެ ގޮތުގައި ޝުޢައިބު އިތުރަށް ފާހަގަކުރެއްވިއެވެ.\nމި ފޮތުގައި ޖުމްލަ 72 ޞަފްހާ ހިމެނެއެވެ. އެދުރުންނަށް ނުހަނު ބޭނުން ކުރެވޭނެ މިފޮތް މިހާރު އޮންލައިންކޮށް ޑައުންލޯޑް ކުރެވޭނެއެވެ.\nޑރ. މޫސާ އަންވަރު ހަސަން2ގަޑިއިރު ކުރިން\nއައިޝަތު އަބްދުﷲ 15 ގަޑިއިރު ކުރިން\nޢަލީ ރިޟްވާން - އދ.މާމިގިލި2ދުވަސް ކުރިން


Dho?! Story: Neyngeyhe Haadha Loabivey\nނޭނގޭހެ ހާދަ ލޯބިވޭ - އެޕިސޯޑް 17\n" ބަދޫ ބުނީތަ ؟ " އަންވަރު އިނީ ޖެހިލުންވެފައެވެ. ނަޖްމާއަށް ނޭގި އެހާ އަގުބޮޑު ހަދިޔާއެއް ދިނުމުން އެކަމާއި ހިތްހަމަ ނުޖެހިދާނެތިންނެވެ. ނަޖްމާ ދޭނެ ޖަވާބެއް ނޭގޭތީ އޭނާ އިނީ އިންތިހާއަށް ކަންބޮޑުވެފައެވެ.\n" ބަދޫ ބުނާނެތަ؟ އޭނަވެސް ހީކުރާނީ އަހަރެން ދެމީހުން ދިން ހަދިޔާއެއް ކަމަށްދޯ ! އެހެން ކިޔާފަ ދިނީމަ " ނަޖްމާ ހިނިތުންވެލިއެވެ.\n" ބަދޫގެ އެހެރަ އަނގަގަދަ މަންޖެ ބުނީ...އޭނަ ނުބުނި ނަމަ އަހަރެންނަށްވެސް ނޭގޭނެ " ނަޖްމާ ބަލާލީ އަންވަރުގެ މޫނަށެވެ. އަންވަރުގެ ނުތަނަވަސްކަން ފިލައިގެން ދާ ގޮތެއް ނުވިއެވެ.\n" އަޅެ ކީއްވާނީ އަހަރެން ކައިރީ ބުނެލަން " ނަޖްމާ ޝަކުވާ ކުރުމުގެ ގޮތުން ބުނެލިއެވެ.\n" އަހަރެން ދެކެނީ ބަދޫރާއަކީވެސް ހަމަ ނަޖްމާގެ އެއްބަނޑު އެއްބަފައި ކުއްޖެއް ގޮތަށް .. " ނަޖްމާގެ ބޮލުގައި އަންވަރު ފިރުމާލީ ނިކަން ލޯބިންނެވެ. އަންވަރުގެ މޭގެތެރޭގައި ނަޖްމާ ބޮނޑިވެލީ އެބީހުމަށް އިންތިހާ ބޭނުންވެފައިވާ މީހަކު ފަދައިންނެވެ. ނަޖްމާގެ ދޫ ބަންދުކޮއްލަން އަންވަރު އިސްކުރީ ލޯތްބެވެ. އަންވަރުގެ ކޮންމެ ހަރަކާތަކުން ނަޖްމާ ހިތް ލެނބެމުންދިޔައީ އިޙްތިޔާރުން ބޭރުގައެވެ. އަންވަރުގެ ކުޅަދާނަކަމާއި އެކު އޭނާ ބަދޫރާގެ ބާބު ލައްޕާލީ މާބޮޑު ފިކުރެއް ހިޔާލެއް ނެތިއެވެ.\nރޭގަނޑުގެ އަނދިރިކަން ދުނިޔެމައްޗަށް އަތް ގަދަ ކޮއްފައިވެއެވެ. އުޑުމަތީގައި އެތުރިފައިވާ އެތައްހާސް ތަރިއެއް ވިދާ ބަބުޅަމުންދިޔައިރު އަލިމަހުގެ ޖަވާހިރުތަކެއް ފަދައެވެ. ހެޕީގާޑަން ޓެރަހުގައި އަންވަރުގެ އާއިލާ އިތުރުން އެތަނުގައި ހުރީ ޒަކްވާނެވެ. އެލީޝާ ފުރުމުގެ ކުރިން " ޕިއްޒާ ޕާޓީ " އެއް ބާއްވާލީއެވެ. އެންމެންގެ ހީ ހީފައި އުޅުނު އިރު ޒަކްވާން ފެންނަނީ ހިމޭންވެފައި ހުއްޓައެވެ. އެހެންޏާ އެންމެ ފޯރީގައި އުޅޭ ޒަކްވާން އެހެން ދުވަސްދުވަހު އެހުންނަ ފޯރިއެއް ނެތެވެ.\nހާޖަރު އެލީޝާ ކައިރީގައި ބައިންދާގެން އެކިއެކި ވާހަކަދެއްކިއެވެ. ހީވަނީ ގިނަ ދުވަސްތަކަށް އެލީޝާ ހާޖަރު އާ ވަކިވެގެން ދާހެންނެވެ. އެމާމަގެ ލޮލުން ވިދަވިދާ ހުރީ ކަރުނައެވެ. އެކުއްޖާ އާ އެންމެ ހިނދުކޮޅަކަށް ވެސް ވަކިވާން ހާޖަރު ބޭނުން ނުވާކަން އެނގެއެވެ.\n" މަންމާ! އެލީ އެދަނީ އެންމެ ދެމަސްދުވަހަށޭ " އަންވަރަށް ދުރުގައި ނުހުރެވިގެން އައިސް ހާޖަރުގެ ބޮލުގައި ފިރުމާލިއެވެ. އޭރު އަންވަރުގެ އެއް އަތުން ހިފަހައްޓާލައިގެން ހުރީ ތާޒާމޭވާގެ ޖޫސްތައްޓެކެވެ. އަންވަރު ވާހަކަދެއްކުމާއި އެކު ހާޖަރުގެ ކަރުނަތައް ހިފަހައްޓާ ނުލެވުނެވެ. ދުރުގައި ބަލަން ނުހުރެވިގެން އައިލީން އައިސް އިށިއިނީ ހާޖަރުގެ ވާތްފަރާތުގައި ހުސްކޮން އޮތް ޖާގައިގައެވެ. އައިލީން މާމަގެ ގައިގާ ބައްދާލިއެވެ.\n" މާމާ! އަހަރެން ހުންނާނު . އަހަރެން ހުއްޓާ މާމަ އެކަންޏެއް ނުވާނެޔޭ " އައިލީންގެ މޫނުގައި ހާޖަރު ފިރުމާލަމުން ހިނިތުންވެލިއެވެ. ޒަކްވާން ކުރިއަށް ޖެހިލާފައި ކެމެރާ ފޯކަސްކޮއްލިއެވެ. އެއާ އެކު އެލީޝާ ވަކިން ބޮޑަށް ހާޖަރުގެ ގައިގާ ބޮނޑިވެގަތެވެ. އެތަންފެނިފައި ނަޖްމާ އާއި އަންވަރުގެ ހުނުމުގެ އަޑުން މާހައުލަށް އިތުރު އުފާވެރިކަމެއް ގެނުވިއެވެ.\nއެންމެން ގޮސް އެލީޝާ އާއި ޒަކްވާން ޓެރަހުގައި އެކަނިވިއެވެ. އެލީޝާ ހުއްޓާ ނުލާ ވާހަކަދައްކަމުން ދިޔައީ ސެލޫނާއި ބެހޭގޮތުންނެވެ. ތަނަށް ބޭނުންވާނެ އެއްޗެއްސާއި ބެހޭ ގޮތުންނެވެ. އެހެން ނަމަވެސް ޒަކްވާން ބަސްމަދުވެފައި ހުރީ އެލީޝާގެ ވާހަކަތައް އަޑުއަހާށެވެ. އެކުއްޖާ ހުއްޓާނުލާ ވާހަކަދެއްކަމުން ދިޔައީ މުސްތަޤްބަލާއި މެދު ކުރެވޭ އުއްމީދުތައް ކިޔައި ދެމުންނެވެ. އެންމެފަހުން ޒަކްވާނަށް ދުރުގައި ނުހުރެވިގެން އައިސް އެލީޝާ އަތުގައި ހިފާ އޭނާ އާ ދިމާލަށް އަނބުރާލިއެވެ. އަދި އެލީޝާގެ މޫނުގައި ޒަކްވާން ދެއަތުން ހިފަހައްޓާލިއެވެ. ނޭގިހުއްޓާ ޒަކްވާން ބޮސްދިނީ އެލީޝާގެ ތުންފަތުގައެވެ. އެލީޝާގެ ހަށިގަނޑުގައި ކަރަންޓުގެ ރާޅެއް ދަތުރުކޮއްލިފަދައެވެ. ދެލޯ މަރާލެވުނީ ޒަކްވާންގެ އެހަރަކާތަށް އެދިއެދި ހުރި މީހަކު ފަދައިންނެވެ.\n" އެލީ ! އެލީ ! " ޒަކްވާންގެ އަޑުއިވިފައި އެލީޝާއަށް ހަމަ ބިމަށް ފޭބުނެވެ. އޭރު ދުރުގައި ޒަކްވާން ހުރީ ކުޑަކޮން ގުދުވެލައިގެންނެވެ. އެލީޝާގެ ފޮޓޯއެއް ނަގަން އޭނާ މަސައްކަތްކުރަނީއެވެ. މީ ހޭލައި ހުއްޓާ ފެނުނު ހުވަފެނެއްކަން އެނގިފައި އެލީޝާ ލަދުން އިސްޖަހާލިއެވެ. އޭރު އޭނާގެ ކޯތާފަތްމައްޗަށް ޖަންބުކުލަ އަރައިފިއެވެ.\n" ކިހިނެއްތަ ތިހަދަނީ ؟ ދެލޯ މަރާފާނެ . ތުންފަތް އޫކޮއްލަފާނެ .އަހަރެން ހީކުރީ ނުފެންނަ މީހަކާ އެލީ ކިސްކުރަނީ ކަމަށް " ޒަކްވާން އެހެން ބުނުމުން އެލީޝާ ވަކިން ބޮޑަށް ރަކިވިއެވެ. ހޭލައި ހުއްޓާ ހުވަފެން ފެންނަ ވާހަކަ އޭނާ މިހާރު ކިޔަމުން ގެންދާ ވާހަކަފޮތުގައިވެސް އޮތެވެ. އެކަހަލަކަމެއް ތަޖްރިބާ މިކުރެވުނީ މުޅިން އަލަށެވެ.\n" އަހަރެން ވަރަށް މިސްވާނެ " އެލީޝާ އައިސް ހުއްޓުނީ ޒަކްވާން ޖަހާފައި ހުރި ސެންޓުގެ ވަސް ފޯރާފަށުގައެވެ. ޒަކްވާން ހުރީ އެލީޝާގެ މޫނަށް ބަލަހައްޓައިގެންނެވެ. ދުލާ ހަމައަށް ގެންނާނެ ލަފްޒެއް ޒަކުވާނަކަށް ނޭގުނެވެ. އެލީޝާ ނެތުމުގެ ފަޅުކަން އޭނާއަށް މިވަގުތުވެސް އިހްސާސްވާން ފަށައިފިއެވެ. އަސުރާއި ހަމައަށް ޒަކްވާން އުޅެނީ ގަރާޖްގައެވެ. ހަވީރާއި ރޭގަނޑުގެ ބޮޑުބައި އޭނާ ހޭދަކުރަނީ އެލީޝާ އެކުއެވެ.\n" ޒެކް! އެލީ މަތިން މިސްއެއް ނުވާނެދޯ! " ހިމޭންކަމުގެ ވަގުތުތައް ދިގު ދެމިގެންދާން ފެށުމުން އެލީޝާއަށް އުނދަގޫވިއެވެ. އޭނާއަށް ޒަކްވާނާއި ދުރަށްދާން ޖެހޭތީ އިންތިހާއަށް އެވަނީ އުނދަގޫވެފައެވެ. އެލީޝާގެ ހިތުގައި އެހިނގާ އިހްސާސް ޒަކްވާންގެ ހިތުގައި ހިނގާނެކަމަށް އުއްމީދުކުރެވެނީ އިޙްތިޔާރުން ބޭރުގައެވެ.\n" މިސްވާނެބާ ؟ އައި ޑޯންޓް ތިންކް.." އެއްވެސް ފަރުވާލެއް ނެތް ފަދައިން ޒަކްވާން އެހެން ބުނެލީ އެލީޝާ ދެރަކޮއްލުމުގެ ގޮތުންނެވެ. ޒަކްވާނާއި ކުރިމަތިލާން އުނދަގޫވެގެން އެލީޝާ އިސްޖަހާލީ ތުންފަތުގައި ދަތްއަޅާލަމުންނެވެ.\n" ސީރިޔަސްވީތަ؟ އެ އަހަރެން މަޖަލަކަށް ބުނި އެއްޗެއް..." ޒަކްވާން އެލީޝާގެ ދަތްދޮޅީގައި ހިފާ އުފުލާލިއެވެ. ދެމީހުންގެ ލޮލާއި ލޯ ސީދާވި ވަގުތު ދައްކާނެ ވާހަކައެއް ނެތި ހަމަހިމޭންކަމުގެ އެތައް ވަގުތުތަކެއް ދިގުލައިގެން ދިޔައެވެ. އެލީޝާގެ ދެލޯ ފުރިގެން އައީ ކަރުނުންނެވެ. ޒަކްވާންގެ ގައިގާ އެލީޝާއަށް ބައްދާލެވުނީ ހިތައްކުރި އަސަރެއްގެ ބޮޑުކަމުންނެވެ. ޒަކްވާންގެ ދެއަތްވެސް އެލީޝާގެ ހަށިގަނޑުގައި ވަށާލިއެވެ.\n" އަހަރެން އެލީ މަތިން ވަރަށް މިސްވާނެ! އަހަންނަކަށް ނޭގެ އެލީ ނެތީމަ ދުވަސްތައް ހޭދަކުރާނެ ގޮތެއްވެސް " ޒަކްވާންގެ މޭގެތެރޭގައި އެލީޝާ ވަކިންބޮޑަށް ބޮނޑިވެލިއެވެ. އޭރު އޭނާގެ ގިސްލުމުގެ އަޑު ޒަކްވާނަށް އިވިއިވި ހުއްޓެވެ.\n" އައްދެ ރޮނީތަ ؟ އެހާ ފިނޑިވާކަށް ނުވާނެ. ފިނޑިންނަކަށް ކަންކަން ހާސިލެއް ނުވާނެ! އެލީ ތިއުޅެނީ އެލީގެ ހުވަފެން ހަގީގަތަކަށް ހަދަން ނިކަން ހިތްވަރު ހުރެގެންނު އެކަންވާނީ " އެލީޝާ ދުރުކޮށްލަމުން ޒަކްވާން ވާހަކަދެއްކިއެވެ. ޒަކްވާންގެ ދެއަތުން ހިފަހައްޓައިގެން ހުރީ އެލީޝާގެ ކޮނޑުގައެވެ. އެހާ ކުޑަކުޑަ ވަގުތުކޮޅަކަށް ޒަކްވާނާއި ގާތް ވުމުންވެސް އެލީޝާ ހުރީ ދުރައްދާން ބޭނުން ނުވެފައެވެ.\n" އެންމެ ދެމަސްދުވަސް " އެލީޝާގެ އަތުގެ އިނގިލިތަކާއި ޒަކްވާންގެ އިނގިލިތައް މަހާލަމުން އެއަތް އުފުލާލިއެވެ.\n" ކަމެއް ބަދަލުވާން ދެމަސްދުވަހަކީ ވެސް ވަރަށް ކުޑަދުވަސްކޮޅެއް .. ވަރަށް ކުޑަދުވަސްކޮޅެއް ތެރޭގައިވެސް ހީނުކުރާ ކިތަންމެ ގޮތަކަށް ކަންކަން ބަދަލުވެދާނެ " އެލީޝާ ނޭފަތްދަމާލަމުން ދެލޯ ފޮހެލިއެވެ. އެންމެ ފަޅި ސިކުންތަކަށްވެސް އެލީޝާ ޒަކްވާނާއި ދުރުވާން ބޭނުން ނުވާ ކަހަލައެވެ.\n" މިހާރު ހާދަ ބޮޑެތި ވާހަކަވެސް ދައްކައޭދޯ " އެލީޝާގެ ނޭފަތުގައި ހިފާލަމުން ޒަކްވާން ބުނެލިއެވެ. ދެމީހުންނަށް ހެވުނީ އެކުއެކީއެވެ. އެތައް ގަޑިއެއް ފާއިތުވެގެން ދިޔައިރުވެސް ދެމީހުން ދެމެދުގައި ދައްކަން ހުރި ވާހަކަތައް ހުސްނުވެއެވެ. އެހެންނަމަވެސް ކޮންމެ ކަމަކަށް ނިމުން އަންނާނޭ ފަދައިން ޒަކްވާނާއި އެލީޝާއަށްވެސް ޖެހުނީ ވަކިވާށެވެ. އެތައްހާސް އިހްސާސްތަކެއް ދެމީހުންވެސް ކަފުން ކުރަމުންނެވެ.\nހެނދުނުންސުރެން އުޑުމައްޗަށް ދިޔައީ ވިއްސާރަ ވިލާ ޖަމާވަމުންނެވެ. ދުނިޔެމަތި އަނދިރިވެފައި ހިނދެއް ހިނދަކަށް ވައިގަދަކޮއްލާއިރު ހީވަނީ ދެންމެ ދެންމެ ވާރޭ ވެހިގަނެދާނެހެންނެވެ. ޗެކިންގ ފެށުމުގެ މާކުރިން އަންވަރުގެ އާއިލާ އެއަރޕޯޓަށް ދިޔައެވެ. އެތަނުގައި އެންމެން ސެލްފީނަގާ ހެދިއިރު އެލީޝާއަށް އިނީ ހިމޭންވެފައެވެ. ޒަކްވާން ނެތް ކަމުގެ ފަޅުކަން އެލީޝާ ހިތަށް އުނދަގޫކުރަމުން ދިޔައެވެ. ޒަކްވާންގެ ފޯނަށް ގުޅޭތޯ ކުރި މަސައްކަތްވެސް ވީ ބޭކާރެވެ. މީ ޒަކްވާން ވޯކްޝޮޕްގައި އުޅޭ ގަޑިއަށްވެފައި އަންނަން އުނދަގޫވާނޭކަން ހިތައް އެރުމުން އެލީޝާގެ ދެލޯ ފެންކަޅިވިއެވެ. އިސްޖަހާލައިގެން ފޯނާއި ކުޅެން އިންދާ އެލީޝާ އާއި ބައްދަލުކުރަން ކުއްޖަކު އައިސް ހުރިކަމަށް ބުނީ ނަޖްމާއެވެ. އެވަގުތު އެލީޝާގެ ހިތްތެޅިލިއެވެ. ނިކަން ފުޅާ ހިނިތުންވުމަކާއި އެކު ކޮޅަށްތެދުވެ ހިނގައިގަތް އިރު ފެންނަން ހުރީ އަންހެންކުއްޖެކެވެ. ފުރަގަހުން އެއީ ކޮންކުއްޖެއްކަން އެލީޝާއަކަށް ނޭގުނެވެ. އެހެން ނަމަވެސް ކައިރިއަށް ނުދެވެނީސް ފިޒާކަން އެނގުނީ އޭނާ އެނބުރިލުމުންނެވެ.\n" ބެސްޓް އޮފް ލަކް " ފިޒާ ބައްދާލީ އެލީޝާ އާއި ކޮނޑާއި ކޮނޑު ޖެހޭހެންނެވެ. އެވަގުތުވެސް އެލީޝާގެ ދެލޯ ހޯދާލީ ޒަކްވާންނެވެ. ފިޒާ ފެނުމުން އެލީޝާ ހައިރާންވީ އޭނާއަށް އެނގުނު ގޮތަކާއި މެދުއެވެ.\n" ޒެކް އަހަރެން ކައިރީ ބުނީ އެލީ ފުރާ ވާހަކަ " ފިޒާގެ އެޖުމްލައިން އެލީޝާ ތުންފަތްމަތީގައި ހުރި އުފާވެރިކަން ގެއްލުނެވެ. އެލީޝާއަށް ނޭގި އެދެމީހުން ވާހަކަ ދައްކާކަން ޔަގީންވިއެވެ. ހިތުގައި އުފެދުނީ ވޭނީ ރިހުމެކެވެ. އެލީޝާއަށް އައި ބަދަލު ފެނިފައި ފިޒާ ހިނިތުންވެލީ ލިބުނު ކާމިޔާބީއެއްކަމަށް ދެކިގެންނެވެ.\n" ޒެކް ނާދޭދޯ އެލީ ފުރުވަންވެސް " ފިޒާ އެތަނުގެ ތެރެއަށް ނަޒަރު ހިންގާލީ ޖެއްސުމަށެވެ. އެލީޝާ އިތުރަށް ހިތް ދަތިކޮށްލަން ފިޒާ ބޭނުންވާ ކަހަލައެވެ.\n" ޒެކް ނާންނާނެ..." ފިޒާގެ އަޑުގައިވީ ޔަގީންކަމެވެ. އެލީޝާ ފިޒާގެ މޫނަށް ބަލަން ހުރިއިރު އެހިތުގައި ފުނިޖެހިފައިވާ އެތައް ހާސް ސުވާލެއްވިއެވެ. ފިޒާ ހިނިތުންވެލީ އެލީޝާގެ މާޔޫސީ މޫނަށް ބަލަންހުރެފައެވެ.\n" ޔޫ ޖަސްޓް ފޮގެޓް ހިމް. " ތޫނު ހަންޖަރެއް އެލީޝާގެ މެޔަށް ހަރާލި ނަމަވެސް އެހާ ތަދުނުވާނޭކަން ޔަގީނެވެ. ދެލޯ ފުރެމުން އައިކަން ނޭގި ކޯތާފަތް ހުރަސްކޮއް ވެއްޓުނީ ހޫނު ކަރުނަ ތިއްކެކެވެ. މޫނުގައި އަތް ޖައްސާލާފައި އަނގަމަތީ އަތް އަޅާލެވުނީ ގިސްލުމުގެ އަޑު ބޭރުވެދާނެތިންނެވެ.\nފިޒާ އެލީޝާގެ ކުރިމައްޗަށް އައިސް އެހުރީ ހެޔޮ އެދޭ އެކުވެރިއެއްގެ ހައިސިއްޔަތުން ނޫންކަން ކިތަންމެ ރަނގަޅަކަށްވެސް އެލީޝާއަށް އެނގިއްޖެއެވެ. ނޭގެނީ ފިޒާގެ އަސްލު މަގްސަދަކީ ކޮބައިކަމެވެ. ދެމީހުންގެ ދެމެދު ހާއްސަ ގުޅުމެއް އޮތް ނަމަވެސް ބެސްޓުފުރެންޑުގެ ހައިސިއްޔަތުން އެލީޝާ ޒަކްވާންގެ އެކުވެރިކަން ބޭނުންވެއެވެ.\nއައިލީން އައިސް ވަގުތު ކުޑަތަންވާކަމަށް ބުނެލިއެވެ. އެއާ އެކު އެލީޝާ އިސްޖަހާލަމުން ހިނގައިގަތީ މަންމަމެން ކައިރިއަށް ދާށެވެ. އެލީޝާ ކުރިއަށް ހިނގައިގަތީ ފިޒާ ފެންނަ ހިސާބުގައި ވެސް މަޑުކުރަން ބޭނުން ނުވެގެންނެވެ. ފިޒާ ފެނުމުން އައިލީންވެސް ހިނިތުންވެފައި ވާހަކަދެއްކިއެވެ. ފިޒާގެ ފަރާތުން އެކި މީހުންނަށް ދައްކަމުންދަނީ އެކިކުލައެވެ. އައިލީން އަތުގައި ހިފާލަމުން ޅަވެލި ގޮތުން އެއީ ފިޒާގެ މައުސޫމް ކަމޭ ހީވެއެވެ.\n" އެލީ! އެލީ " ޒަކްވާންގެ އަޑު ކަންފަތުގައި ޖެހުމުން އެލީޝާގެ ރޫހަށް ދިރުން ލިބުނު ފަދައެވެ.\nޒަކްވާން ހުރީ ގަދަ ނޫކުލައިގެ ބޮއިލަރސޫޓްގައެވެ. ގަރާޖުން ނިމުން ގޮތަށް އޭނާ އެ އައީ ގެއަށްވެސް ވަދެނުލައިކަން އެ އެއްޗެހީގައި ހުރުމުން އެނގެއެވެ. ޒަކްވާން އަތުގައި އޮތީ ސަންފުލަވަރ މަލެކެވެ. ޒަކްވާން ފެނިފައި ފިޒާއަށް ދަތްކުނޑިވިކާލެވުނީ ބޭއިޙްތިޔާރުގައެވެ. ޒަކްވާން އަތުގައި އޮތް މަލުން އެލީޝާގެ މޫނުގައި ޖަހާލިއެވެ.\n" އައި ގޯނަ މިސް ޔޫ " ޒަކްވާން ހިނިއައިސް އެހެން ބުނި ނަމަވެސް އޭނާގެ ހިތް އެދި ގޮވަނީ ވަކިވެގެން ނުދިއުމަށެވެ.\n" އެލީގެ ފޭވަރިޓް " ސަންފުލަވަރ ދިމާކޮއްލަމުން ޒަކްވާން ބުނެލީ އޯގާތެރި ރާގަކަށެވެ. އެލީޝާ އާއި ޒަކްވާންގެ މަޑުމަޑު ހުނުމުގެ އަޑު އެކުވެގެން ދިޔައީ ރީތި މިއުޒިކެއް ފަދައިންނެވެ. ދުރުގައި ބަލަން ނުހުރެވިގެން ފިޒާ އައިސް ހުއްޓުނީ ޒަކްވާންގެ ފުރަގަހުގައެވެ. ފިޒާގެ މޫނަށް ބަލާލާފައި އެލީޝާ ހިނިތުންވާން މަސައްކަތް ކުރި ނަމަވެސް ފިޒާގެ ބަސްތައް އޭނާގެ ހިތުގައި ވަކި ހިއްޕާލާފައިވަނީ އަލުން ފިޒާއާ ގުޅުން ބަދަހި ނުކުރެވޭނޭ ފަދައިންނެވެ.\nއަންވަރު ގޮވާލުމާއި އެކު އެލީޝާއަށް ވަދާއުގެ ސަލާން ކޮއްފައިދާން މަޖްބޫރުވިއެވެ. އެންމެންނާއި ސަލާންކުރި އިރު ފިޒާ އާ ސަލާން ނުކޮއްދާކަށް އެލީޝާވެސް ބޭނުމެއްނުވިއެވެ. އެލީޝާގެ އަތައް ފިޒާ ފިއްތާލީ ތަދުވާވަރަށެވެ. އަތް ދަމައިގަންނަމުން "އަތްދޯއި" އޭ އެލީޝާ ބުނުމުން އައިލީން އާއި ޒަކްވާން ފެށީ ހޭށެވެ.\n" އަހަރެން މަތިން އެންމެ ހިނދުކޮޅަކުވެސް އެލީ ހަނދާން ނުނެތޭނެ އިނގޭ " އެއީ އެލީޝާއަށް ފިޒާ ދިން އިންޒާރެއް ހެއްޔެވެ؟ ނޫނީ ސިގްނަލެއް ހެއްޔެވެ؟\nފުރާމީހުންނަށް ހާއްސަ ދޮރުން އެތެރެއަށް ވަންނަމުން އެލީޝާ ފުރުވަން އައިސް ތިބި މީހުންނަށް ހަނާ އަޅާލިއެވެ. ޒަކްވާންގެ އަތުގެ މުލައްދަނޑީގައި ފިޒާ ދެއަތުން އޮޅުލައި ގަނެގެން ހުރުމުން އެލީޝާއަށް އިންތިހާއަށް އުނދަގޫވިއެވެ. އެހެނަސް ނަޖްމާގެ އަތުގައި ހިފައިގެން އެތެރެއަށް ވަދެގެން ދިޔައީ މަޖްބޫރުވެފައިވާ މީހަކު ފަދައިންނެވެ. އަމިއްލަ ހިތްމަތީ ހިލަގަނޑެއް ބާއްވާފައެވެ. މިއަދު އެލީޝާއަށް ކުރެވެނީ ޒަކްވާނާއި ވަރަށް ވަރަށް ދުރަށް ދާ ކަމުގެ އިޙްސާސެވެ.


Firihen final ah Maldivian, Annhen final ah miskiyymagu dhathuru kohfi\nފޮޓޯ: ވޮލީ އެސޯސިއޭޝަން\n22 ނޮވެންބަރ 20160ކޮމެންޓް\nފިރިހެން ފައިނަލަށް މޯލްޑިވިއަން، އަންހެން ފައިނަލަށް މިސްކިތްމަގު ދަތުރުކޮށްފި\nއެލައިޑް އިންޝުއަރެންސް ގައުމީ ވޮލީބޯޅަ މުބާރާތުގެ ފިރިހެން ބައިގެ ފައިނަލަށް މޯލްޑިވިއަން ސްޕޯޓްސް އެންޑް ރެކްރިއޭޝަން ކްލަބް ދަތުރުކުރި އިރު، ގައުމީ ވޮލީ މުބާރާތުގެ އަންހެން ބައިގެ ފައިނަލަށް ފުވައްމުލަކު މިސްކިތްމަގު އެންމެންގެ ގުޅުން ދަތުރުކޮށްފި އެވެ.\nފިރިހެން ވޮލީ މުބާރާތުގެ ފައިނަލުން މޯލްޑިވިއަން ޖާގައެއް ހޯދާފައިވަނީ ރޭ ކުޅުނު ދެވަނަ ސެމީ ފައިނަލް މެޗުން ދިވެހި ސިފައިންގެ ކްލަބާ ވާދަކޮށް 2-3 ސެޓުން މޮޅުވެގެންނެވެ.\nސިފައިންގެ އަތުން ރޭ މޯލްޑިވިއަން މޮޅުވި އިރު، ގައުމީ ވޮލީ ލީގުގައި މޯލްޑިވިއަން ބަލިކޮށް ސިފައިން ވަނީ ޗެމްޕިއަންކަން ހޯދައިފަ އެވެ.\nސިފައިންގެ އަތުން މޯލްޑިވިއަން ބަދަލު ހިފި ނަމަވެސް، ސިފައިންނަށް އަދި މުބާރާތުގައި ފުރުސަތު އެބައޮތެވެ. އެގޮތުން، ތިންވަނަ ސެމީ ފައިނަލުގައި އެ ޓީމުން ޕޮލިސް ކްލަބާ ދެކޮޅަށް މިރޭ ނުކުންނާނެ އެވެ. މުބާރާތުގެ ފައިނަލް ކުޅޭނީ ބުރާސްފަތި ދުވަހުގަ އެވެ.\nއަންހެން މުބާރާތުގެ ފައިނަލުގެ ފުރަތަމަ ޖާގަ މިސްކިތްމަގު ހޯދާފައިވަނީ މޯލްޑިވިއަންގެ އަންހެން ޓީމާ ވާދަކޮށް ތިން ސެޓުން މެޗު ކާމިޔާބުކޮށްގެންނެވެ. ގައުމީ ލީގުން ދެވަނަ ހޯދި މިސްކިތްމަގު މެޗުގެ ސެޓުތައް ގެންގޮސްފައިވަނީ 20-25، 15-25 އަދި 17-25 އިންނެވެ.\nއެ މެޗުގެ މޮޅު ކުޅުންތެރިއަކަށް ހޮވުނީ މިސްކިތްމަގުގެ ބުއާލީ ޖަރޮއެންސްރީ އެވެ.\nމުބާރާތުގެ ފައިނަލުގެ އަނެއް ޖާގަ ލިބޭ ޓީމެއް ކަށަވަރުވާނީ މިއަދު ކުޅޭ ތިންވަނަ ސެމީ ފައިނަލުންނެވެ. ތިންވަނަ ސެމީގައި ނުކުންނާނީ މޯލްޑިވިއަން އަދި ޕޮލިސް ކްލަބެވެ.


School thakuge attendance rangalhu | Mihaaru\nސްކޫލުތަކުގެ އެޓެންޑެންސް ރަނގަޅު\nތާޖުއްދީން ސްކޫލުގެ ދަރިވަރުންތަކެއް، މިއަދު ކްލާސްރޫމުގައި.-- ފޮޓޯ: ތާޖުއްދީން ސްކޫލު\nގާތްގަނޑަކަށް ދެ މަހަށްފަހު މާލެ ސަރަހައްދުގެ ސްކޫލުތައް މިއަދު ހުޅުވިއިރު، ކުރިއާ އަޅާބަލާއިރު ދަރިވަރުންގެ ހާޒިރީ ވަރަށް ރަނގަޅު ކަމަށް ބައެއް ސްކޫލުތަކުން މިއަދު ބުނެފި އެވެ.\nކޮވިޑް-19 އިން ރައްކާތެރިވުމަށް މާޗު 12 ގައި ރާއްޖޭގެ ހުރިހާ ސްކޫލެއް ބަންދުކުރުމަށް ފަހު އަލުން ކިޔަވައިދޭން ފެށީ ޖުލައި 1 ގަ އެވެ. ނަމަވެސް މާލެ ސަރަހައްދުގައި ކޮވިޑްގެ ކޭސްތައް އިތުރުވާން ފެށުމުން އޮގަސްޓް9ގައި ސްކޫލުތައް އަނެއްކާ ވެސް ބަންދުކުރި އެވެ. މާލެއާއި ހުޅުމާލެ އަދި ވިލިމާލޭގެ ސްކޫލުތަކުގައި އަލުން ކިޔަވައިދޭން ފެށީ ގްރޭޑު9އިން ފެށިގެން މައްޗަށެވެ.\nޖުލައި މަހު ސްކޫލުތައް ހުޅުވި ފުރަތަމަ ހަފުތާގައި ވެސް ދަރިވަރުންގެ ހާޒިރީ ރަނގަޅެވެ. ނަމަވެސް މަޑުމަޑުން އެޓެންޑެންސް ދަށްވަމުން، ބައެއް ސްކޫލުތަކުގައި ކްލާހެއްގައި 5-6 ދަރިވަރުން ވެސް ތިއްބެވެ.\nމަޖީދިއްޔާ ސްކޫލުގެ ދަރިވަރުންތަކެއް، އެ ސްކޫލުގެ ގޯތިތެރޭގައި ބޭއްވި ހަރަކާތެއްގައި ބައިވެރިވަނީ.-- ފޮޓޯ: އެޑިއުކޭޝަން މިނިސްޓްރީ\nދަރުމަވަންތަ ސްކޫލުން ބުނީ، ބޮޑު ބަންދަކަށްފަހު ޖުލައި 1 ގައި ސްކޫލުތައް ހުޅުވިއިރާ ބަލާއިރު މިފަހަރު އެ ސްކޫލުގެ އެޓެންޑެންސް ރަނގަޅު ކަމަށެވެ. ޖަމާލުއްދީން ސްކޫލުގެ ޕްރިންސިޕަލް ހަސަން މުހައްމަދު ވެސް ވިދާޅުވީ، ސްކޫލު ހުޅުވައި ފުރަތަމަ ދުވަސް ނިމިގެން ދިޔައީ ވަރަށް އުފާވެރިކޮށް ކަމަށެވެ. އެޓެންޑެންސް ވަރަށް ރަނގަޅުކަން ފާހަގަކުރެއްވި އެވެ.\n"ކުރިއަށްވުރެ ބޮޑަށް ރަނގަޅު ދަރިވަރުންގެ ހާޒިރީ. އެއް ކަމަކީ ގްރޭޑު 9، 10 އިމްތިހާނު މި އޮތީ. ކިޔެވުމަށް ފޭސް ޓައިމްއަކީ ވަރަށް މުހިއްމު އެއްޗެއް. އަނެއް ކަމަކަށް، ނިއު ނޯމަލް އަށް ދަރިވަރުން ހޭނިފައި ތިބުން،" ހަސަން ވިދާޅުވި އެވެ.\nއެ ސްކޫލުގެ ގްރޭޑު 9، 10 އަށް 70 ޕަސެންޓް ދަރިވަރުން މިއަދު ހާޒިރުވި އެވެ.\nސްކޫލު ކްލަސްޓާއެއް ނުއުފެދޭނެ ގޮތަށް ދުރުގައި ތިބެގެން ވާހަކަދެއްކުން ފަދަ ކަންކަން ދަރިވަރުންނަށް ހަނދާންކޮށްދީ ބެލެނިވެރިންގެ ފަރާތުން ވެސް ރަނގަޅު ތަރުހީބެއް ލިބިފައިވާ ކަމަށް ވިދާޅުވި އެވެ.\nއަރަބިއްޔާ ސްކޫލުގެ ދަރިވަރުންތަކެއް، އެ ސްކޫލުގެ ހޯލުގައި ބޭއްވި ހަރަކާތެއްގައި ބައިވެރިވަނީ.-- ފޮޓޯ: އެޑިއުކޭޝަން މިނިސްޓްރީ\nތާޖުއްދީން ސްކޫލުގެ އިސް އޮފިޝަލަކު ވިދާޅުވީ، މިފަހަރު ދަރިވަރުންގެ އުޅުމަށް ވެސް ހެޔޮ ބަދަލުތަކެއް އައިސްފައިވާ ކަމަށެވެ. ސްކޫލުން ފެނުމުން ސަލާމް ގޮވާލައި މަދުމަދުން ވާހަކަދައްކަން ފަށާފައިވާ ކަމަށް ވިދާޅުވި އެވެ.\n"ކުރިން ތިބޭނީ ވަރަށް ކަންބޮޑުވެފައި ކަހަލަ ގޮތަކަށް ފެނުނީމަ ވެސް. އެކަމަކު މިހާރު އެކަމަށް ހޭނިފައި ތިބި ގޮތަކަށް ފެންނަނީ،" އޮފިޝަލް ވިދާޅުވި އެވެ.\nއެ ސްކޫލުގެ ދެ ގްރޭޑުން ވެސް ޖުމްލަ 80 ޕަސެންޓް ދަރިވަރުން ސްކޫލަށް ހާޒިރުވެފައިވާ ކަމަށް ބުންޏެވެ.\nސްކޫލް ތައުލީމް އެޑިއުކޭޝަން މިނިސްޓްރީ\nރިސޯޓްތަކުގެވެސް. ރިސޯޓުން ބަންދުން ވީލޭ ޤާނޫނު ހަދާ ފާސްކޮށްފައި، މުވައްޒަފުން ރިސޯޓް ބަންދުކޮށްފައި.


Biological Science ge Aleega Ley Haraam Kurehvumuge Hikumai | Dhiislam\nބަޔޮލޮޖިކަލް ސައިންސްގެ އަލީގައި ލޭ ޙަރާމްކުރެއްވުމުގެ ޙިކުމަތް\nމުތީއު އިސްމާއިލް މުޙައްމަދު ސެޕްޓެމްބަރ 28, 2017\nބަޤަރާ ސޫރަތުގައި ﷲ ޞުބުޙާނަހޫ ވަޠަޢާލާ ވަޙީކުރަށްވާފައިވެއެވެ. إِنَّمَا حَرَّمَ عَلَيْكُمُ الْمَيْتَةَ وَالدَّمَ وَلَحْمَ الْخِنزِيرِ وَمَا أُهِلَّ بِهِ لِغَيْرِ اللَّـهِ ۖ فَمَنِ اضْطُرَّ غَيْرَ بَاغٍ وَلَا عَادٍ فَلَا إِثْمَ عَلَيْهِ ۚ إِنَّ اللَّـهَ غَفُورٌ رَّحِيمٌ ﴿ سورة البقرة 173 ﴾\nމާނަ: ތިޔަބައިމީހުންނަށް އެކަލާނގެ حرام ކުރައްވާފައިވާކަން ކަށަވަރީ، މުޅަ ތަކެއްޗާއި، ލެޔާއި، އޫރުމަހާއި، اللَّه ފިޔަވައި އެހެން ފަރާތެއްގެ ނަންގަނެ ކަތިލާ ތަކެއްޗެވެ. ފަހެ، مجبور ވެއްޖެމީހާ ނުކިޔަމަންތެރިކަމެއް އަދި ހައްދުފަހަނަޅައި ދިޔުމެއްނެތި (އެތަކެތިން ކެއުމުގައި) އެމީހާގެ މައްޗަކަށް ފާފައެއް ނެތެވެ. ހަމަކަށަވަރުން اللَّه އީ، ގިނަގިނައިން ފާފަފުއްސަވާ رحيم ވަންތަ ރަސްކަލާނގެއެވެ.\nމިއާޔަތުގައި ވަރަށް ޞަރީޚަކޮށް މާތްﷲ އަންގަވާފައިވާ ގޮތުން، ލެޔަކީ މުސްލިމުންނަށް ޙަރާމް އެއްޗެކެވެ. މިތަޙްރީމް ގެ ޙިކުމަތް އިންސާނުންނަށް އެނގެންފެށީ 20ވަނަ ޤަރުނުގެ ސައިންސުން ހޯދުނު ހޯދުން ތަކެއްގެ އަލީގައެވެ. ލެއަކީ އިންސާނާގެ ހަށިގަނޑަށް ބޭނުންވާ ވިޓަމިންސް، ހޯމޯންސް، އޮކްސީޖަން، ޕްރޮޓީންސްއަދި ހަކުރު ފަދަ ޟަރޫރީ މާއްދާތައް ހަށިގަނޑުގެ އެއްތަނުން އަނެއްތަނަށް ގެންގޮސްދޭ ވަރުގަދަ ސަވާރީއެކެވެ. އިންސާނާއަށް ލެޔާނުލާ ދިރިއެއްނޫޅެވޭނެއެވެ. ސަބަބަކީ ދިރިހުރުމަށް ބޭނުންވާ އެތައްކަމެއް ސީދާގޮތުންނާއި ނުސީދާގޮތުންވެސް ލެޔާ ގުޅިފައިވާތީއެވެ. ކަންމިހެންހުރި ނަމަވެސް، ލޭގެތެރޭގައި އެތައްބައިވަރު ވިހައަކާއި، ޖަރާސީމާއި މިނޫންވެސް ހަށިގަނޑުން ބޭރުކޮށްލަންޖެހޭ އެތައް މާއްދާތަކެއް ވެއެވެ. ކުރީގަ ދެންނެވުނު ކަންތައްތަކުގެ އިތުރުން، ޔޫރިއާ އާއި ޔޫރިކް އެސިޑާއި ކެރަޓިން އަދި ކާބޮންޑަރ އޮކްސައިޑް ފަދަ ވިހަ މާއްދާތައް ހަށިގަނޑުން ބޭރުކުރުމަށްޓަކައި އެތަކެތި ބޭރުކުރަން ހަމަޖެހިފައިވާތަންތަނަށް ފޯރުކޮށްދިނުމަކީވެސް ލޭގެ ވަރަށް މުހިންމު ވަޒީފާއެކެވެ.\nއިންސާނަކު ލޭބޮއިފިނަމަ، އެލޭގަ ހުރި ވިހަމާއްދާތައް އެބުއިމީހާގެ ލެޔާ ގުޅުމުގެ ސަބަބުން އޭނާގެ ލޭގަ ހުރި ވިހަމާއްދާތަކުގެ ނިސްބަތް އެތައްގުނައެއް މަތިވެގެން ދެއެވެ. އެއާއެކު ހަނދާންކޮށްލަންވީކަމަކީ ލެޔަކީ ހަށިގަނޑުގެ ހުރިހާ ނިޒާމަކަށް ދަތުރުކުރާ އެއްޗެއް ކަމެވެ. ވިހަވެފައިވާ މިލޭ ސިކުނޑިއާ ހަމައަށް ދިއުމުން، ސިކުނޑީގެ މަސައްކަތްތަކަށް ބުރޫއަރައެވެ. އަދި ކޯމާގެ ސްޓޭޖަށް މީހާ ދިއުންވެސް އެކަށީގެންވެއެވެ. ވީމާ ވިސްނާލަންޖެހޭ ކަމަކީ ކިތަންމެ ސިއްޙަތު ރަނގަޅު ޖަނަވާރެއްގެ ގައިން ނެގިނަމަވެސް، ލެޔަކީ އޭގެ ޒާތުގައިވެސް ވިހަމާއްދާތަށް ހުންނަ އެއްޗެއްކަމެވެ. ބަލި ޖަނަވާރަކުން ނަގައިގެން ބޮއެފިނަމަ، އެބުއި ލެޔެއްގައި އެތައްބައިވަރު ޖަރާސީމަކާއި ނުރައްކާތެރި ބެކްތީރިއާ އަދި ވައިރަސްތައް ހުންނާނެއެވެ. މިލޭ ބުއިމުގެސަބަބުން އެލޭގަހުރި ޖަރާސީމުތަކާއި ބެކްޓީރިޔާތައް ގިނަވެ، މުޅި ހަށިގަނޑުގެ އެތަންމިތަނަށް ފެތުރިގަނެއެވެ. މިފަދަ ވިހަތަކާއި ނުރައްކާތެރި މާއްދާތައް ހަށިގަނޑުން ނެރެލުމުގައި އެންމެ މުހިންމު ރޯލެއް އަދާކުރަނީ ކިޑްނީއާއި މޭގަނޑެވެ. ނަމަވެސް މި ދެގުނަވަނަށްވެސް ކެތްވާނީ ވަކި ވަރަކަށްތާއެވެ. ރެއިންފޯސްމެންޓް ތަކާއެކު ވިހައާއި، ޖަރާސީމާއި ބެކްޓީރިއާގެ ބައިބޯ ލަޝްކަރުތަކުން ކެނޑިނޭޅި ފޮނުވަމުންދާ ޙަމަލާތަކުގެ ސަބަބުން ކިޑްނީގައި މައްސަލަ އުފެދި ކިޑްނީ ފެއިލްވުން ފަދަ ބަލިތަކާ މީހާ ކުރިމަތިލާން ޖެހެއެވެ. އަދި މީގެސަބަބުން މޭގަނޑު ކޯމާއަކަށް ދިއުންވެސް އެކަށީގެންވެއެވެ.\nއަދި ކިއެއްތޯއެވެ. ލޭގަ އެކުލެވިގެންވާ، ސެލްތަކަށް ބޭނުންވާ ކާނާގެ މާއްދާތަކާއި ހަކުރުގެ ބާވަތްތަކުގެ ސަބަބުން ލޭވެފައިވަނީ ޖަރާސީމުތަކާއި ބެކްޓީރިއާއަށް ދިރިއުޅެން ލިބިފައޮތް ވަރުގަދަ ފައިވްސްޓަރ ހޯޓަލެއްފަދަ ތަނެކެވެ. ދިރިއުޅުމަށް ބޭނުންވާ ކާނާލިބުމުގެ އިތުރުން، ލޭގެ ވެއްޓަކީ އެތަކެތި ގިނަވުމަށްވެސް އެންމެ އެކަށޭނަ ތަނެކެވެ. އާންމު ޙާލަތުގައިނަމަ، ހަށިގަނޑުތެރެއަށް ވަންނަ ޖަރާސީމުތައް ނައްތާލުމަށް ހަށިގަނޑުގެ ދިފާއީ ނިޒާމު މަސައްކަތް ކުރެއެވެ. ނަމަވެސް ލެޔާއެކު ހަށިގަނޑަށް ނުރައްކާތެރި އެތައް ޖަރާސީމެއް ވަނުމުގެ ސަބަބުން ދިފާއީ ނިޒާމަށްވެސް އެތަކެތި އެކީ ނައްތާލުމަށް ނުކުޅެދިގެންދެއެވެ.\nލޭގައިވާ އެންޒައިމްތަކާއި ޕްރޯޓީންސްތައް މަސައްކަތްކުރުމަށް ވަކިޚާއްސަ މިންގަނޑުތަކެއް ލޭގައި ހުންނަންޖެހެއެވެ. އޭގެތެރެއިން "ޕީ.އެޗް" އަކީ ތަފާތުވުމެއްނެތި އެއްލެވެލެއްގައި ހުންނަން ޖެހޭނޭ މިންގަނޑެކެވެ. ސިއްޙަތު ރަނގަޅު މީހެއްގެ ލޭގެ ޕީ.އެޗް ހުންނަންޖެހޭނީ 7.3 ގައެވެ. އެތެރެކުރެވޭ ލެޔާއެކީގައި ހަށިގަނޑަށް އެތެރެވެގެންދާ ކެމިކަލްތަކުގެ ސަބަބުން ލޭގެ ޕީ.އެޗް ލެވެލް އަށް ބަދަލުތަކެއް އާދެއެވެ. މިކަމުގެސަބަބުން ލޭގައިވާ އެންޒައިމް ތަކާއި ޕްރޮޓީންސް ތަކުގެ ބައްޓަމަށް ބަދަލުއައިސް އެތަކެއްޗަށް އޭގެ ވަޒީފާތައް އަދާ ނުކުރެވޭގޮތް ވެއެވެ. މިކަމުގެ ސަބަބުންވެސް އިތުރު ސިއްޙީ މައްސަލަތަކަކާ ކުރިމަތިލާންޖެހެއެވެ. އަދި މިކަމުގެ ނުރައްކާ ހަށިގަނޑަށް ކުރާ އެންމެ މައިގަނޑު ސަބަބަކީ، ލޭގައިވާ ފައިދާހުރި ތަކެތީގެ ބޭނުންކެނޑެމުންދާއިރު، ނުރައްކާތެރި ތަކެއްޗަށް އުޅެންފަސޭހަތަނަކަށް ލޭ ބަދަލުވެގެންދާކަމެވެ.\n*ނޯޓް: އެންޒައިމަކީ ހަށިގަނޑުގެ އެކިތަންތާނގައި، އެއަށް ޚާއްސަވެފައިވާ މަސައްކަތްތަކެއް އަދާކުރާ ޕްރޮޓީންގެ ބާވަތެކެވެ. އެންޒައިމް ގެ އެތައް ބާވަތެއް ހަށިގަނޑުގެ އެކި ތަންތާނގައި ވެއެވެ.*\nމައިދާއަށް އެތެރެވާ ކޮންމެ އެއްޗަކީވެސް ހަޖަމުވާންޖެހޭނޭ އެއްޗެކެވެ. ނަމަވެސް ލެޔަކީ ހަޖަމުވުމަށް އެހާ ފަސޭހައެއްޗެއްނޫނެވެ. ސަބަބަކީ ހަޖަމުވެވޭ ޒާތުގެ މާއްދާތައް ލޭގައި މަދުކަމަށްވާތީއެވެ. ލޭގައި އެންމެ ގިނަ އެއްމާއްދާ ކަމަށްވާ ހިމަގްލޯބިންގެ އިތުރުން ގިނަ ޕްރޮޓީންސް ތަކަކީ ހަޖަމުކުރަން އެހާ ފަސޭހަ ތަކެއްނޫނެވެ. އަދި ލޭގައި ހިމެނޭ "ފައިބްރިން" ނަމަކަށް ކިޔާ ޕްރޮޓީނަކީ، ޕްރޮޓީންތަކުގެ ތެރެއިން ހަޖަމުވާން އެންމެ އުނދަގޫ އެއް ޕްރޮޓީންއެވެ.\nޚުލާސާއަކީ ﷲޞުބުޙާނަހޫ ވަޠާޢާލާ ލޭ އުފައްދަވައިފައިވަނީ އެއްވެސް ޙާލެއްގައި ކެއިންބުއިމުގައި ބޭނުންކުރެވޭފަދަ ގޮތަކަށް ނޫނެވެ. އަދި މީގެ 1400 އަހަރުކުރިން، ސައިންސާއި ޓެކްނޮލޮޖީގެ އެއްވެސް ވަސީލަތެއްނެތި ލެއަކީ ކާނާއެއްގޮތަށް ބޭނުންކޮށްފިނަމަ، އިންސާނާގެ ހަށިގަނޑަށް ނުރައްކާއެއްޗެއްކަން ދެނެގެންފައިވާތީ ރަސޫލުﷲ ޞައްލައްﷲ ޢަލައިހި ވަސައްލަމްގެ ރިސާލަތުގެ ތެދުކަންވެސް ހާމަވެގެން ހިނގައްޖެއެވެ. އަދި ﷲ ޞުބުޙާނަހޫ ވަޠަޢާލާގެ އަންނަނިވި ވަޙީބަސްފުޅުގެ ތެދުކަންވެސް ހާމަވެގެން ހިނގައްޖެއެވެ. އައް އަޢްރާފް ސޫރަތުގައި ﷲ ވަޙީކުރަށްވާފައިވެއެވެ ﴿ وَيُحِلُّ لَهُمُ الطَّيِّبَاتِ وَيُحَرِّمُ عَلَيْهِمُ الْخَبَائِثَ﴾ ﴿ سورة الأعراف 157﴾ މާނަ: އަދި ރަނގަޅު ތަކެތި އެއުރެންނަށް حلال ކުރައްވަތެވެ. އަދި ނުބައިވެގެންވާ ތަކެތި އެއުރެންނަށް حرام ކުރައްވަތެވެ.\n28 ސެޕްޓެމްބަރ, 2017 | 4:54\nMaasha ALLAH great info


Seaplane terminal massala: Saeed ah bodu thuhumatheh! | Mihaaru\nރައްޔިތުންގެ މަޖިލިހުގެ ކޮމިޓީ ބައްދަލުވުމެއްގައި ކުރީގެ އިކޮނޮމިކް މިނިސްޓަރު މުހައްމަދު ސައީދު ބައިވެރިވެވަޑައިގަންނަވަނީ. --- ފޮޓޯ: މިހާރު\nސީޕްލޭން ޓާމިނަލްގެ މައްސަލަ: ސައީދަށް ބޮޑު ތުުހުމަތެއް!\n18 ފެބުރުއަރީ 2020 - 12:03 54 comments\nއާ ސީޕްލޭން ޓާމިނަލްގެ ޑީލް، ޓީއެމްއާ އެކު ނިންމައި އެއްބަސްވުމުގައި އަވަސް އަރުވާލައިގެން ސޮއިކުރަން އުޅުނީ ކުރީގެ ސަރުކާރުގައި ކަމަށް ވިދާޅުވެ އެ މައްސަލައިގައި ކުރީގެ އިކޮނޮމިކް މިނިސްޓަރު އަދި ރައްޔިތުންގެ މަޖިލީހުގެ މާވަށު ދާއިރާގެ މެމްބަރު މުހައްމަދު ސައީދަށް ހުޅުދޫ ދާއިރާގެ މެމްބަރު އިލްޔާސް ލަބީބް ތުހުމަތުތަކެއް ކުރައްވައިފި އެވެ.\nމަޖިލީހުގައި ވާހަކަ ދައްކަވަމުން އިލްޔާސް އިއްޔެ ވިދާޅުވީ އާ ޓާމިނަލްގެ ކޮންޓްރޯލް ޓީއެމްއޭ އަށް ލިބޭގޮތަށް ޑްރާފްޓެއް ހަދައި އެއްބަސްވުމަކަށް ބަދަލުކުރަން އުޅުނީ ސެޕްޓެމްބަރު 16، 2018 ގެ ކުރިންނެވެ. ޓީއެމްއޭއާ އެކު ސޮއިކުރަން ނިންމި އެ މުއާމަލާތްތަކުގައި އިސްކޮށް ސައީދު އުޅުއްވި ކަމަށް އިލްޔާސް ތުހުމަތު ކުރެއްވި އެވެ.\nނަމަވެސް ސައީދު ވަނީ މި ތުހުމަތުތައް ދޮގުކުރައްވައިފަ އެވެ.\n"އެމްއޭސީއެލްގެ ކަންތައް ބަލަހައްޓަވަން އޭރު އިންނަވާ ވަޒީރަކު، އިކޮނޮމިކް ކައުންސިލުން ހަމަޖައްސާފައި. އެ ވަޒީރާ [މިކަމުގައި] ވަރަށް ގިނަ ބައްދަލުވުންތައް ބޭއްވުނު ކަމަށް އަޅުގަނޑުމެންނަށް މައުލޫމާތު ލިބޭ،" އިލްޔާސް ވިދާޅުވި އެވެ.\nއޭނާ ތުހުމަތު ކުރެއްވި ގޮތުގައި ސިޓީތައް ބަދަލުކޮށް، ޓީއެމްއޭއާ އެކު އެއްބަސްވުމަކާ ހަމައަށް ދިޔައީ ވަޒީރުގެ ލަފައާ އެކުގަ އެވެ.\nސައީދަށް ނިސްބަތްކުރައްވައި މި ތުހުމަތު އެޅުއްވުމުން، އޭނާގެ ދިފާއުގައި ކުރީގެ ޑިފެންސް މިނިސްޓަރު އަދި މީދޫ ދާއިރާގެ މެމްބަރު އާދަމް ޝަރީފް ތެދުވެވަޑައިގެން، އެ ވާހަކަތައް ދޮގު ކުރެއްވައި އެއީ އަގުވައްޓާލުމެއް ކަމަށް ވިދާޅުވި އެވެ.\nރައްދުގައި އިލްޔާސް ވިދާޅުވީ އެ މުއާމަލާތްތަކުގެ ލިޔެކިޔުންތަކާއި ސިޓީތައް އޭނާގެ އަތުގައި އެބަހުރި ކަމަށެވެ. އެ ތުހުމަތު އަޅުވަނީ ތާރީޚްތައް ވެސް ބައްލަވާފައި ކަމަށް ވިދާޅުވި އެވެ.\n"އަޅުގަނޑު ފާހަގަކޮށްލަން ބޭނުންވޭ 16 ސެޕްޓެމްބަރާ ހަމައަށް އައިއިރުގައި އެއްބަސްވުމުގައި ސޮއިކުރަން ވަރަށް ބޮޑަށް އުޅުނު ތަން މި ލިޔެކިޔުންތަކުން ފެނޭ.. މަސައްކަތް ކުރީ ރިޔާސީ އިންތިޚާބުގެ ކުރިން މި އެގްރިމެންޓުގައި ސޮއިކުރަން. ކަން ދިމާވި ގޮތުން ސޮއިނުކުރެވި އޮތީ،" އިލްޔާސް ވިދާޅުވި އެވެ.\nރިޔާސީ އިންތިޚާބަށް ފަހު، ރައީސް އިބްރާހިމް މުހައްމަދު ހުވާކުރެއްވުމުގެ ކުރިން އެއްބަސްވުމުގައި ސޮއިކުރަން ބޭނުންވެގެން އޮކްޓޯބަރުމަހުގެ ތެރޭގައި ޓީއެމްއޭ އިން އީމެއިލެއް އެމްއެސީއެލަށް ފޮނުވި ކަމަށް އިލްޔާސް ވިދާޅުވި އެވެ.\n"އޭރު އެއާޕޯޓްސް ކޮމްޕެނީއަށް މި އެގްރިމެންޓުގައި ސޮއިކުރަން ނުކުރުނު. [މި ސަރުކާރުން ހެދި] ޓްރާންސިޝަނަލް ކޮމިޓީގެ ފަރާތުން އަޅުގަނޑާއި މިހާރުގެ ގަވަރުނަރު އަލީ ހާޝިމް އެއާޕޯޓް ކުންފުންޏަށް ދިޔައިން. އޭރުގެ އެމްޑީ އާދިލްއާ ބައްދަލުކޮށް މުޅި ތަނުގެ ހުރިހާ އަޕްޑޭޓެއް އާދިލް ދެއްވި. އެ ހިސާބުން އަޅުގަނޑުމެން އޭރުގެ މޭނޭޖިން ޑިރެކްޓަރަށް ދެންނެވިން އެއްވެސް އެގްރީމެންޓެއްގައި އިތުރަށް ސޮއިނުކޮށް ކުރިއަށް ނުގެންދަވަން،" އިލްޔާސް ވިދާޅުވި އެވެ.\nއޭނާ ވިދާޅުވި ގޮތުގައި ޓީއެމްއޭ އެއްބަސްވުމުގައި ވެސް ސޮއި ނުކުރެވޭނެ ކަން އެންގީ، ރައީސް އިބްރާހިމް މުހައްމަދު ސޯލިހް އޭރު ދެއްވި ލަފާފުޅަށެވެ. އެއްވެސް އެއްބަސްވުމެއްގައި ސޮއިނުކުރަން އެމަނިކުފާނު އެންގެވި ކަމަށް އިލްޔާސް ވިދާޅުވި އެވެ.\n"އެ ހިސާބުން އޭރުގެ މެނޭޖިން ޑިރެކްޓަރު [އާދިލް] އޭގައި ސޮއި ކުރެއްވުން ހުއްޓާލެއްވީ،" އިލްޔާސް ވިދާޅުވި އެވެ.\nރައްޔިތުންގެ މާލިއްޔަތު ކޮމިޓީ އަށް ހުށަހަޅައި ހޫނު ބަހުސްތަކެއް ކުރި ސީޕްލޭން ޓާމިނަލް މައްސަލައިގައި މަސްލަހަތު ހިމެނޭ ހުރިހާ ފަރާތްތަކެއްގެ ވާހަކަތަކާއި ރަސްމީ ލިޔެކިޔުންތަކާ ހަވާލާ ދެއްވައި އިލްޔާސް ތުހުމަތު ކުރެއްވި ގޮތުގައި އެއީ ކުރީގެ ސަރުކާރުން ހިންގަން އުޅުނު ކޮރަޕްޝަނެކެވެ. ކުރީގެ ސަރުކާރުން އެއްބަސްވި ގޮތަށް ޓާމިނަލް ދޭން މި ސަރުކާރުން ދީލައިލި ކަމުގެ ތުހުމަތާ މެދު އިލްޔާސް އެއްޗެއް ވިދާޅެއް ނުވެ އެވެ.\nޓީއެމްއޭއާ އެކު މުއާމާލާތްތައް ހިނގައިދިޔަ ގޮތުގެ ތަފްސީލް ވެސް އިލްޔާސް ވަނީ ހިއްސާކުރައްވައިފަ އެވެ.\nއޭނާ ވިދާޅުވީ އެމްއޭސީއެލުން 55 މިލިއަން ޑޮލަރު ހޭދަކޮށް، ޒަމާނީ ފެންވަރަށް ތަރައްގީ ކުރާ ޓާމިނަލްއާ ގުޅޭ ގުޅޭ ގޮތުން އެތަނުގައި ވިޔަފާރިކުރާ ކުންފުނިތަކާ ޖޫން، 2015 ގައި އެމްއޭސީއެލްގެ ކުރީގެ މެނޭޖިން ޑިރެކްޓަރު އާދިލް މޫސާ ބައްދަލު ކުރެއްވި ކަމަށެވެ. އެ ބައްދަލުވުމުގައި އާދިލް އެދިވަޑައިގަތީ، އިލްޔާސް ވިދާޅުވި ގޮތުގައި މާސްޓަޕްލޭނެއް އެކުލަވާލައި މަސައްކަތް ފަށާ އެ މަޝްރޫއަށް އެއްބާރުލުން ދެއްވާށެވެ.\nއޭގެ ފަހުން ވެސް މި މަޝްރޫއުގެ މައުލޫމާތު، ވެލާނާ އިންޓަނޭޝަނަލް އެއާޕޯޓުގައި ވިޔަފާރިކުރާ އެކި ކުންފުނިތަކަށް ދޭން ބައްދަލުވުންތއް ބޭއްވި ކަމަށް އިލްޔާސް ވިދާޅުވި އެވެ.\nމަޖިލީހުގެ ކޮމިޓީއެއްގައި އިލްޔާސް ވާހަކަ ދައްކަަވަނީ. --ފޮޓޯ/މިހާރު\nއިލްޔާސް ވިދާޅުވީ އެމްއޭސީއެލްގެ ޖެނެރަލް މެނޭޖަރު ހުސެއިން ފަޒީލް ސޮއިކުރައްވައި، އާ ސީޕްލޭން ޓާމިނަލް ކުއްޔަށް ދިނުމާ ގުޅޭ ފުރަތަމަ ޕްރޮޕޯސަލެއް ޓީއެމްއޭ އަށް ފޮނުވީ ސެޕްޓެމްބަރު، 18، 2017، ގަ އެވެ. ޓީއެމްއޭ އަށް ކޮންޓްރޯލް ކުރެވޭ ގޮތަށް އެއާޕޯޓުން ބޮޑު ޖާގައެއް 15 އަހަރަށް ކުއްޔަށް ދިނުމުގެ ވާހަކަ އެ ޕްރޮޕޯސަލްގައި ހިމަނާފައިވާ ކަމަށް އިލްޔާސް ވިދާޅުވި އެވެ.\nއެމްއޭސީއެލާއި ޓީއެމްއޭ ވާހަކަ ދައްކައިގެން ކުލި ކަނޑައަޅާނެ ގޮތާއި ޖާގަ ދޭނެ މިންވަރަށް އޮތީ ގޮތެއް ނުނިމި އެވެ. ފަހުން އެމްއޭސީއެލަށް ފޮނުވި ސިޓީއެއްގައި، ޓީއެމްއޭ އިން އެދުނީ އާ ޓާމިނަލުން 31،000 އަކަ މީޓަރު ހަމަޖައްސައިދޭށެވެ.\nޓީއެމްއޭގެ އެ ހުށަހެޅުން ގަބޫލުކޮށް، އެމްއޭސީއެލުން ވަނީ ސިޓީއެއް ފޮނުވައިފަ އެވެ. އޭގައި ޓީއެމްއޭ އިން އެދުނީ އަކަ މީޓަރަކަށް މަހަކު 10 ޑޮލަރު ދައްކާށެވެ. އަދި ޕެސެންޖަރެއްގެ އަތުން ފަސް ޑޮލަރު ނަގައި އެޑްވާންސް ޕޭމަންޓުގެ ގޮތުގައި އަށް މިލިއަން ޑޮލަރު އެމްއޭސީއެލަށް ދޭން ޖެހޭނެ ކަމަށް ސިޓީގައިވެ އެވެ.\nމިގޮތަށް އެއްބަސްނުވެ، ޓީއެމްއޭ އިން ފަހުން ހުށަހެޅީ އަކަ މީޓަރަކަށް ހަތް ޑޮލަރު އަދި ޕެސެންޖަރެއްގެ އަތުން ވެސް ހަތް ޑޮލަރު ދައްކާގޮތަށެވެ. މި ޕްރޮޕޯސަލް އެމްއޭސީއެލްގެ ބޯޑަށް ގެންދިއުމުން، ބޯޑުގެ ނިންމުމަކަށް ވީ އަކަ މީޓަރަކަށް 10 ޑޮލަރު ހަމަޖެއްސުމެވެ.\n"މި ބޯޑު މީޓިން ބޭއްވި ކަަމަށް އެމްއޭސީއެލުން ފޮނުވި ސިޓީގައި އެބައޮވޭ ބުނެފައި. އޭސީސީގެ ތަހުގީގުގައި ވެސް ބުނެފައި އޮވޭ ބޯޑު މީޓިން ބޭއްވި ކަަމަށް، އޭގެ މިނިޓްސްގެ 255 ގައި އެ ވާހަކަ އޮތް ކަަމަށް. ބޯޑުން އެކަން ނިންމާފައި އޮތީ. އެކަމަކު ބޯޑުގެ ރިޒޮލިއުޝަނެއް ނެތް،" އިލްޔާސް ވިދާޅުވި އެވެ.\nޓީއެމްއޭއާ އެކު އެމްއޭސީއެލުން ހިންގި މުއާމަލާތްތަކުގެ ތެރޭގައި ހިމެނޭ ސިޓީއަކީ އެއްބަސްވުމެއްގެ ގޮތުގައި ޓީއެމްއޭ އިން ގަބޫލުކުރި ނަމަވެސް ކަމާބެހޭ އިދާރާތަކުން ބުނެފައިވާ ގޮތުގައި އެއީ އެއްބަސްވުމެއް ނޫނެވެ. ސަރުކާރުގެ ނިންމުމަކީ، ޓީއެމްއޭ އިން މިހާރު ބޭނުންކުރާ ވަރުގެ ޖާގައެއް އެ ކުންފުންޏަށް ދޫކުރުމެވެ. އެހެންކަމުން މިހާރު އޮތީ، ޓީއެމްއޭ އިން ބޭނުންވި ގޮތަށް ދިގު މުއްދަތަކަށް ބޮޑު ޖާގަދީ، އެތަން ކޮންޓްރޯލްކުރަން ފުރުސަތު ނުލިބޭ ގޮތަށެވެ.\nއިތުރު ލިޔުންތައް ޓީއެމްއޭ ސީޕްލޭން އެމްއޭސީއެލް މެމްބަރު އިލްޔާސް ލަބީބު (ހުޅުދޫ) ސީޕްލޭން ޓާމިނަލް ރައްޔިތުންގެ މަޖިލިސް މަޖިލީހުގެ މާލިއްޔަތު ކޮމިޓީ ވެލާނާ އިންޓަނޭޝަނަލް އެއާޕޯޓް


Baeh Film Thakuge Sababun Mujuthamu ah Nurangalhu Message eh | Dhiislam\nދިވެހިފިލްމުތައް އުފައްދާ ފަރާތްތަކުން އަބަދުވެސް ބުނަމުންދަނީ އެމީހުންގެ އެމަސައްކަތަކީ މުޖުތަމައުއަށް ކޮށްދޭ ވަރަށް މުހިންމު މަސައްކަތެއް ކަމެވެ. އެހެނަސް މަންޒަރު ސިފަވަނީ މިއާއި އިދކޮޅަށެވެ. އިޖްތިމާއީ ހަމަނުޖެހުމާއި ލޯބީގެ 'ހަނގުރާމަ'އަކުން ކޮންމެ ފިލްމެއް ނިމިގެންދަނީ ކޮންމެވެސް މީހަކު އަމިއްލައަށް މަރުވެގެން ނުވަތަ ލޯބީގައި މޮޔަވެގެންނެވެ.\nމަތީގައިވާ ފޮޓޯއަކީ ދިވެހި ކުރުފިލްމެއްގެ މަންޒަރެކެވެ. މުހައްމާގެ 'ލޯބީގެ ނިންޖާ' ގެ މަންޒަރެއްގައި ދަންޖެހޭކަމަށް ހެދިގެން 'މަޖާވެގެން' އުޅޭތަނެވެ. ލޯބީގައި ދަންޖެހި މަރުވާންއުޅޭ މަންޒަރެކެވެ. ހިތާމައަކީ ވަރުގަދަ 'އެޑިޓޯރިއަލް ކޮންޓެންޓް'އެއް އޮންނަ ޓީވީއެމްއިންވެސް މިފަދަ ނޭދެވޭ މެސެޖްތައްދޭ މަންޒަރުތައް ދައްކާކަމެވެ. އަދި 'ސެންސަރުބޯޑުން' މިކުރު ފިލްމު ފާސްވެގެން ދިޔަގޮތާއި މެދުވެސް ސުވާލު އުފެދެއެވެ. ކޮންމެ ގޮތެއްވިޔަސް މިއީ މައްސަލައެކެވެ. މިފަދަ ފިލްމުތައް ބަލާނީ ހަމައެކަނި ބޮޑެތި މީހުންނެއް ނޫނެވެ. 'ކޮމެޑީ' ފިލްމެއް ވުމުން ކުޑަކުދިންވެސް މިފަދަ ފިލްމުތައް ބަލާނެއެވެ. +18 ޖަހާފައި ހުއްޓަސް ކުޑަކުދިންވެސް މިފަދަ ފިލްމުތައް ބެލުމުގައި ހުންނަނީ ވަރަށް ފޯރިހިފާފައެވެ.\nދާދިފަހުން ނުކުތް ދިވެހި ފިލްމެއްގައި މަޝްހޫރު ފިލްމީތަރި 'އާރިފާ'ގެ ވަރަށް ނޭދެވޭ ހަރަކާތްތަކެއް ފެނިގެންދިއައެވެ. ފަހަކަށްއައިސް ނުކުންނަ ދިވެހި ފިލްމުތަކުގައާއި ޑްރާމާ އަދި ލަވަތަކުގައި ވަރަށް ނޭދެވޭ 'މެސެޖް'ތަކެއް މުޖުތަމައަށް ދޫކޮށްފައިހުރެއެވެ. ދަންޖެހުމާއި ބޭސްކައިގެން މަރުވުމާއި އުސްތަންތަނުން ފުންމާލުމާއި މީހުން މެރުމާއި ޖިންސީ އަނިޔާތަކާއި ފިތުނަ އުފެއްދުމުގެ ތަފާތު 'އައިޑިއާ' އޯޑިއަންސަށް ދީފައި ހުންނަނީ ވަރަށް ފާޅުކަންބޮޑު ގޮތެއްގައެވެ.\n'ތަފާތު' ގޮތަކަށް އަބަދުވެސް އުފައްދާކަމަށް ބުނާ ދިވެހި ފިލްމުތަކުގައި މުޅިންވެސް ފެނިގެންދަނީ 'އާއިލީ ހަމަނުޖެހުމުގެ' ކަންތައްގަނޑެކެވެ. ދިވެހި މުޖުތަމައަށް އަސަރުކުރުވާފަދަ ފިކުރީ މިމަސައްކަތުގެ ސަބަބުން ދިވެހި މުޖުތަމައަށް ކުރާ ނޭދެވޭ އަސަރު ފެންނާނީ 'ލޯހުޅުވައިގެން' ބެލި މީހަކަށެވެ. އޮލިމްޕަހަށް ގޮސް ކަރުނަތަކެއް ބޭލުމުން އެނިމުނީއެއް ނޫނެވެ. އެފަދަ ފިލްމުތަކުގައި ހުންނަ 'ފެޝަންތައް' ދިވެހިމުޖުތަމައަށް ދޫކޮށްލަނީ އުންޑައެއްފަދަ ގޮތަކަށެވެ. އޭގެ ޝިކާރައަކަށް އެންމެން ނުވިޔަސް ބައެއް މީހުން ވަރަށް ފަސޭހައިން ވާ ވައްދާލައެވެ.\n20 އޭޕްރިލް, 2010 | 5:31\nފިލްމީދާއިރާގައި އުޅުއްވާ ގިނަ ބޭފުޅުންނަކީ އެއްވެސް އަޚްލާޤެއްނެއް ބަޔެކެވެ.\nމީ މަށޭ! :\n1 ޖޫން, 2010 | 6:17\n18+ ޖަހާފަ އިންނަނީ ކަމަކު! ބެލެނިވެރިންނާއި ބަލާ މީހުންގެ ކަމެއް އެއި އެތާގައި އޭޖް ލިމިޓް އައް ނުފެތޭ ކުދިން ތިބި ތޯބަލާ އެމީހުންނަށް ނުބެލޭ ގޮތް ހެދުން.\n1 ޖޫން, 2010 | 6:18\nތިހެން ބުނަން ވީ ސަބަބަކީ ކޮބާ؟


Dhigu Inthizaarakah Fahu PS5 Dhahkaalaifi – Iru\nދިގު އިންތިޒާރަކަށް ފަހު ޕީއެސް5ދައްކާލައިފި\nދިގު އިންތިޒާރެއްގެ ނިމުމަކަށްފަހު ގޭމު ކުޅޭ މީހުންނާއި ޕްލޭސްޓޭޝަން (ޕީއެސް)އަށް ލޯބިކުރާ މީހުންނަް ސޮނީއިން އެކުންފުނީގެ އެންމެ ފަހުގެ ޕީއެސް، ޕްލޭސްޓޭޝަން5ރޭ ދުނިޔެއަށް ލޯންޗުކޮށްފިއެވެ.\nސޮނީގެ ނެކްސްޓް ޖެނެރޭޝަން ގޭމިންގ ކޮންސޯލުގެ ދެ ވައްތަރެއް ވަނީ ދައްކާލާފައެވެ. ފުރަތަމަ ވައްތަރަކީ އެހެން ޕީއެސްގެ ގޭމުތައް ކުޅޭ ހެން ބުލޫރޭ ޑްރައިވް ނުވަތަ ޑިސްކު ލައްވައިގެން ކުޅެވޭ ވައްތަރެކެވެ. އަދި އަނެއް ވައްތަރަކީ އިންޓަނެޓުން ގޭމުތައް ޑައުންލޯޑް ކޮށްގެން ނުވަތަ ސްޓްރީމްކުރެވޭ ގޮތަށް ކުޅެވޭ ޑިޖިޓަލް އެޑިޝަން އެކެވެ.\nމި ގޭމިންގ ކޮންސޯލާ އެއްކޮށް، ސޮނީ އިން ވަނީ މީގައި ކުޅެވޭނެ ގޭމުތައް ވެސް ދައްކާލާފައެވެ. އެގޮތުން، ރެޒިޑެންޓް އީވިލް ވިލެޖު، ހޮރައިޒަން 2: ފޯރބިޑެން ވެސްޓް ގެ އިތުރުން ސްޕައިޑަރ މޭން: މައިލްސް އެންޑް މޮރޭލްސް ފަދަ ގޭމު ތައް ހިމެނެއެވެ.\nހުދާއި ކަޅާއި ނޫ ކުލައިން ޗާލުކަން ގެނެސްދޭ ކޮންސޯލްގައި މުޅިން އާ ޑުއަލް ސެންސް ކޮންޓްރޯލާއި މި ޑުއަލް ސެންސްގެ ޗާޖިން ސްޓޭޝަނާއި އެޗްޑީ ކެމެރާ އާއި ޕަލްސް 3ޑީގެ ވަޔަލެސް ހެޑްސެޓް އަދި މީޑިއާ ރިމޯޓެއް ވެސް ހިމެނެ އެވެ.\nމި ޕީއެސް މިއަހަރު ފަހުކޮޅު ވިއްކަން ފަށާއިރު ކޮވިޑްގެ ސަބަބުން ކިހާޑިމާންޑެއް އޮންނާނެ ކަމާމެދު ވަނީ ސުވާލު އުފެދިފައެވެ. ނަމަވެސް ޕީއެސްގެ އެންމެ ފަހުގެ ކޮންސޯލްއަށް ސޯޝަލް މީޑިއާގައި ގިނަ ބައެއްގެ ތަރުހީބު ދަނީ ލިބެމުންނެވެ.


ހައި- ސްޕީޑް ފެރީ ޚިދުމަތުގެ ފުރަތަމަ ޓަރމިނަލް ހޯރަފުށީގައި ހައި- ސްޕީޑް ފެރީ ޚިދުމަތުގެ ފުރަތަމަ ޓަރމިނަލް ހޯރަފުށީގައި\nހައި- ސްޕީޑް ފެރީ ޚިދުމަތުގެ ފުރަތަމަ ޓަރމިނަލް ހޯރަފުށީގައި\nހައި-ސްޕީޑް ފެރީ ޚިދުމަތަށް ހޯރަފުށީގައި ހަދާ ޓަރމިނަލްގެ ބިންގާ އެޅުމުގެ ރަސްމިއްޔާތު. ފޮޓޯ:އެމްޓީސީސީ\nހައި-ސްޕީޑް ފެރީ ނިޒާމުގެ ޚިދުމަތް ފެށުމަށް ރަށްރަށުގައި އަޅާ ފެރީ ޓަރމިނަލްގެ، ފުރަތަމަ ޓަރމިނަލްގެ މަސައްކަތް ހއ.ހޯރަފުށީގައި ފަށައިފިއެވެ. "އިންޓަރގްރޭޓެޑް ނޭޝަނަލް ޕަބްލިކް ފެރީ ނެޓްވަރކް"ގެ ޚިދުމަތް ފުރަތަމަ ފެށުމަށް ހަމަޖެހިފައިވަނީ ޒޯން 1ގައެވެ.\nހޯރަފުށީގައި އަޅަންފެށި ފެރީ ޓަރމިނަލަކީ، ސަރުކާރުން ފެށުމަށް ތައްޔާރުވަމުންދާ ހައި-ސްޕީޑް ފެރީ ނިޒާމު ޚިދުމަތާ ގުޅިގެން ރަށެއްގައި އަޅާ ފުރަތަމަ ފެރީ ޓަރމިނަލްއެވެ. ފެރީ ޓަރމިނަލްގެ ބިންގާ އަޅުއްވައިދެއްވީ އެމްޓީސީސީގެ ސީއީއޯ ޢާދަމް އާޒިމްއާއި، ހޯރަފުށީ ދާއިރާގެ މެންބަރު އަޙުމަދު ސަލީމްއާއި ރަށު ކައުންސިލްގެ ރައީސް މުޙައްމަދު ވަހީދުއެވެ. މިކަމަށްޓަކައި ބޭއްވި ރަސްމިއްޔާތުގައި އެރަށުގެ ރައްޔިތުންވަނީ ބައިވެރިވެފައެވެ.\nހައި-ސްޕީޑް ފެރީ ނިޒާމުގެ ޚިދުމަތް ދޭނީ6ޒޯނަކަށް ބަހާލައިގެންނެވެ. ޒޯން1ގައި ހިމެނެނީ ހއ، ހދ އަދި ށ އަތޮޅުގެ މީހުން ދިރިއުޅޭ ހުރިހާ ރަށެކެވެ. ޚިދުމަތް ފެށުމަށް ބޭނުންވާ މަޢުލޫމާތު އެއްކުރުމާ، ރަށްރަށުގައި ފެރީ ޓަރމިނަލް އެޅުމަށް ހަދަންޖެހޭ ދިރާސާގެ މަސައްކަތްތައް ޕްލޭނިންގ މިނިސްޓްރީ އާއި އެމްޓީސީސީ ގުޅިގެންވަނީ ކޮށްފައެވެ.\nބިންގާ އެޅުމުގެ ރަސްމިއްޔާތުގައި ވާހަކަދައްކަވަމުން އެމްޓީސީގެ ސީއީއޯ ޢާދަމް އާޒިމް ވިދާޅުވީ ސަރުކާރުން ފަށާފައިވާ މި މަސައްކަތަކީ، އެތައް ޒަމާންތަކެއްވަންދެން ރައްޔިތުން ބޭނުންވި ނަމަވެސް ނުފެށި ހުރި މަސައްކަތްތަކެއްކަމަށެވެ. ފެރީ ޓަރމިނަލްތަކާއެކު، ރަށްރަށަށް އަރާ ފައިބާ މީހުންނަށް ބޮޑެތި ލުއިފަސޭހަތައް ލިބޭނެކަމަށް އާޒިމް ވިދާޅުވިއެވެ. ފެރީގެ ޚިދުމަތް ފެށުމުގެ ކުރިން ހޯރަފުށީ ޓަރމިނަލްގެ މަސައްކަތް ނިންމާނެކަމުގެ ޔަގީންކަން އާޒިމްވަނީ ދެއްވާފައެވެ.\n"6-7މަހުން 40އަށްވުރެ ގިނަ ޓަރމިނަލްތައް އަޅުގަނޑުމެން ޚިދުމަތަށް ތައްޔާރުކުރާނަން. މިއީ 37 މިލިއަން ރުފިޔާގެ އަގުހުރި ޕްރޮޖެކްޓެއް." އާދަމް އާޒިމް ވިދާޅުވިއެވެ.\nމި ރަސްމިއްޔާތުގައި ވާހަކަދައްކަވަމުން ހޯރަފުށީ ކައުންސިލްގެ ރައީސް މުޙައްމަދު ވަހީދުވިދާޅުވީ ބަނދަރުގައި މަޑުކޮށްލައިގެން ތިބޭނެ އެކަށީގެންވާ ތަނެއް ނެތުމުގެ ދަތިކަން ކުރިމަތިވެފިވާކަމަށެވެ. އެއަރޕޯޓާއެކު އެހެން ރަށްރަށުން އަންނަ މީހުންނާއި ރިސޯޓްތަކުން އަންނަ ފަތުރުވެރިން ރަށަށް އަރާ މިންވަރުވެސްވަނީ އިތުރުވެފައެވެ.\n"އަތްވާ ވާރޭގައިވެސް ބައެއް ހާލަތްތަކުގައި، ބަނދަރުމަތީ އެބަ ތިބެންޖެހޭ ރަށަށް އަރާ ފައިބާ މީހުން. ވަރަށް ދަތި. ނަމަވެސް ފެރީ ޓަރމިނަލާއެކު ހިޔަލުގައި އޭސީގައި ތިބެވޭނެ. އަދި ޓަމިނަލްގައި ހަދާ ޝޮޕްއިން ކާބޯތަކެތިވެސް ލިބޭނެ." މުޙައްމަދު ވަހީދު ވިދާޅުވިއެވެ.\nއެމްޓީސީސީން މިހާރުވަނީ ފެރީ ނިޒާމުގެ ޚިދުމަތް ދިނުމަށް ބޭނުންވާ ފެރީތައް ހަދާދޭނެ ބަޔަކު ހޯދުމަށްވެސް އިޢުލާންކޮށްފައެވެ. މި ފެރީތަކަކީ މީހުން އުފުލުމަށް ޚާއްސަކޮށްގެން ޖާގަ ތަނަވަސްވާނެހެން ފަރުމާކޮށްފައިވާ ފެރީތަކެވެ. ސަރުކާރުގެ ޢަމާޒަކީ އަހަރުގެ ފަހު ކުއާޓަރގައި ފެރީ ނިޒާމުގެ ޚިދުމަތް ޒޯން 1ގައި ފެށުމެވެ.\nއެންމެ މޮޅު 10 ކުޅުންތެރިންގެ ލިސްޓަށް އާމިނަތު ދީމާ


[ދިވެހިރާއްޖޭގެ އެންމެ އަލިގަދަ ތަރި 1437] ގެ ފައިނަލް ޝޯ ޝަރަފްވެރިކޮށްދެއްވައި، ރައީސުލްޖުމްހޫރިއްޔާގެ ނައިބު ޢަބްދުﷲ ޖިހާދު ދެއްކެވި ވާހަކަފުޅު - The President's Office\n[ދިވެހިރާއްޖޭގެ އެންމެ އަލިގަދަ ތަރި 1437] ގެ ފައިނަލް ޝޯ ޝަރަފްވެރިކޮށްދެއްވައި، ރައީސުލްޖުމްހޫރިއްޔާގެ ނައިބު ޢަބްދުﷲ ޖިހާދު ދެއްކެވި ވާހަކަފުޅު\n5 ޖުލައި 2016، ރިފަރެންސް: FAS/NRAJ/2016/2\nاَلحَمْـدُ لِلّـهِ رَبّ العَـالَمِـين، وَالصّـلاة وَالسّلام علـى أشرف الأنبياء والمرسلين، وَعلـى آلـه وأصـحابه أجمـعـين.\nއާދެ، މިރެޔަކީ އަޅުގަނޑު ދަންނަވާނީ، އަޅުގަނޑަށް ލިބޭ ވަރަށް އުފާވެރި ރެއެކޭ. މިރޭގެ އުފާވެރިކަން އެތައް ގުނަޔަކަށް އިތުރުވެގެން ގޮސްފައިވާ ސަބަބުތައް އަޅުގަނޑު ވަރަށް ކުރުކޮށް ދަންނަވާލެވޭތޯ ބަލާނަން.\nއެއްކަމަކީ މިރެޔަކީ، ފިޠުރުޢީދުވިލޭރޭ ކަމަށްވާތީ، މާދަމަޔަކީ، ފިޠުރުޢީދު ދުވަސް ކަމަށްވާތީ ލިބޭ އުފާ. ދެވަނަޔަށް އަޅުގަނޑު އުފާވަނީ، ރާއްޖޭގެ އެންމެ އަލިގަދަ ތަރީގެ މި އުފާވެރި ޙަފްލާ ޝަރަފުވެރިކުރުމަށްޓަކައި، އަޅުގަނޑަށް ދަޢުވަތު ދެއްވި ކަމަށްޓަކައި އަޅުގަނޑަށް ލިބޭ ޚާއްޞަ އުފާ. އަޅުގަނޑު ދަންނަވާނީ މިކަހަލަ މަޤާމެއްގައި އަދި މިކަހަލަ ޙަފްލާއެއްގައި އަދި މިހާތަނަށް އަޅުގަނޑު ވާހަކަ ދައްކާފައެއް ނުވާނެ. އާދެ، މިކަހަލަ އަގުބޮޑު އިނާމުތަކެއް ލިބިގެންދިޔަ ޙަފްލާއެއްގައިވެސް އަދި މިހާތަނަށް ވާހަކަ ދައްކާފައެއް ނުވާނެ. އެހެންވީމާ، އެގޮތުން ބަލާއިރު އަޅުގަނޑު ދަންނަވާނީ ވަރަށް އުފާވެރި ރެއެކޭ. އަޅުގަނޑުގެ ޙަޔާތުގައިވެސް ވަރަށް އުފާވެރި ރެއެކޭ.\nއަޅުގަނޑާ ދޭތެރޭގައި ކުރިން މެނެޖިންގ ޑިރެކްޓަރާއި އަދި ޑެޕިއުޓީ މެނެޖިންގ ޑިރެކްޓަރ ދެއްކެވި ވާހަކަފުޅަށްޓަކައި ވަރަށް އިޚްލާޞްތެރިކަމާއެކު ޝުކުރު ދަންނަވަން. ހަމަ މި ނޭވާގައި މާދަމަޔަކީ، ފިޠުރުޢީދު ދުވަސް ކަމަށްވާތީ، ރާއްޖޭގެ ހުރިހާ ލޮބުވެތި ރައްޔިތުންނަށް އަދި އަޅުގަނޑުމެންގެ ލޮބުވެތި ޢިއްޒަތްތެރި ރައީސުލްޖުމްހޫރިއްޔާއަށް ވަރަށް އިޚްލާޞްތެރިކަމާއެކު ތިޔަބޭފުޅުންގެ ނަމުގައި، އަޅުގަނޑުގެ ނަމުގައި އެމަނިކުފާނަށް ތަހުނިޔާއާއި މުބާރަކްބާދީ ދަންނަވަން.\nއާދެ، ހަމައެގޮތަށް، ކަންދިމާކުރި ގޮތުން އަދި އެއްވަނަޔަށް، ދެވަނަޔަށް އަންނަނީ ކޮންބޭފުޅުންނެއް ކަމެއް ނޭނގެ. އެހެންނަމަވެސް، ޖުމްލަ ގޮތެއްގައި އެކެއް، ދޭއް، ތިނަކަށް ހޮވިފައި މިތިބަ ބޭފުޅުންނަށް އަޅުގަނޑުގެ ނަމުގައި އަދި ތިޔަ ހުރިހާ ބޭފުޅުންގެ ނަމުގައި ވަރަށް އިޚްލާޞްތެރިކަމާއެކު މުބާރަކްބާދީއާއި ތަހުނިޔާ ދަންނަވަން. އަޅުގަނޑު ގަބޫލުކުރާހިތްއޮތީ، ވަރަށް ކުޑައިރުކޮޅެއްގެ ތެރޭގައި ނަތީޖާ ފާޅުވެގެން، އެންމެ އަލިގަދަ ތަރިޔަކީ ކޮންބޭފުޅެއްކަން އެނގިގެންދާނެ.\nއާދެ، އަޅުގަނޑު ދަންނަވާނީ، އަޅުގަނޑަކީވެސް ކޮންމެވެސްވަރަކަށް ޤުރްއާން ކިޔެވުމުގެ ފަންނުގައި ކުޑައިރު އުޅުނު މީހެކޭ. އޭރު އަޅުގަނޑު އުޅުނީ އިނގިރޭސިބަހުން ކިޔަވައިދޭ ސްކޫލެއްގައި. އަޅުގަނޑާއެކީ އުޅުނު ފާޠިމަތު ރަޝީދާ، މިތާ އަޅުގަނޑުގެ ކުރިމަތީގައި އެބަ އިންނެވި. މި މުބާރާތުގެ ޖަޖް. އަޅުގަނޑާ އެކީގައި، އަޅުގަނޑުގެ ކްލާހުގައި އެކީގައި ކިޔެވި ބޭފުޅެއް. އޭރު އަޅުގަނޑުމެން ތިބިގޮތާއި ސިފަޔާވެސް ތަފާތުވާނެ މިހާރު ތިބިގޮތް. އޭރު އަޅުގަނޑުމެންގެ ޢަމަލުތައް ހުންނަގޮތްވެސް ތަފާތުވާނެ މިހާރާ. އެހެންވީމާ، ޚާއްޞަކޮށް، ފާޠިމަތު ރަޝީދާ މިރޭ ޖަޖްކަން ކުރައްވާ ޙަފްލާއެއްގައި އަޅުގަނޑަށް މި ވާހަކަ ދައްކަން ޖެހުނީމަ، އަޅުގަނޑު ހިތަށްއަރަނީ އަޅުގަނޑުމެންގެ އޭރުގެ ހަނދާންތައް ވަރަށްބޮޑަށް އާވެޔޭ. އަޅުގަނޑުމެން ޤާރީ ޔޫނުސް ކްލާހުގައި ތިބެގެން، ޤާރީ ޔޫނުސްގެ އަޑުދަށުން އެ ކިޔަވަންޖެހޭ ކިޔެވުން، ޚާއްޞަކޮށް، އަޅުގަނޑަކީ އެހެން ފީލްޑަކުން ކިޔަވާ މީހަކަށްވާތީ، ބައެއްފަހަރު ތަކުލީފުތަކާވެސް ކުރިމަތިވާނެ. އެހެންނަމަވެސް އަޅުގަނޑު ދަންނަވާނީ، މިހުރިހާ ބޭފުޅުންނާ އެއްކޮށް ކޮމްޕީޓްކޮށްގެން، ވާދަކޮށްގެން އަޅުގަނޑުވެސް އެއްވަނަ ދަރަޖައިގެ ސެޓްފިކެޓް ލިބުނު.\nއާދެ، އަޅުގަނޑަކީ ވަރަށް ޤުރްއާނަށް ލޯބިކުރާ މީހެއް. އަޅުގަނޑު ރާއްޖެއިން ބޭރަށް ގޮސްފި ކަމަށްވަންޏާ، ޤުރްއާނާބެހޭ ވަރަށްގިނަ ފޮތްތައް ހޯދަން. އަދި ޤުރްއާނާބެހޭ ސީޑީތައް ހޯދަމުން ގެންދަން. މިހާރު އަޅުގަނޑަށް ކުރެވޭ ކަމަކީ، ހަމައެކަނި އެ ސީޑީތައް އަޑުއެހުން. އެއަށްވުރެ ބޮޑު ފުރުޞަތެއް އަޅުގަނޑަކަށް ނުލިބޭ. އަޅުގަނޑާއެކީ ޤާރީ ކްލާހުގައި އުޅުއްވި އަޅުގަނޑުމެންގެ ޤާރީ އެމް.ޕީ ރަޝީދު އަޅުގަނޑަށް އިތުރު ކްލާހެއް ނަންގަވައި ދެއްވަން ދާދިފަހުން ދެންނެވިން، އަޅުގަނޑުމެން ރޭގަނޑު ބައްދަލުކޮށްފައި، އެކަން ކުރެވިދާނެތޯ. ވިދާޅުވީ ވަރަށް އުފަލާއެކީ އެކަން ކޮށްދެއްވާނަމޭ ވިދާޅުވެފައި އޮތީ. ކުރިއަށް އޮތް ތާނގައި އަޅުގަނޑު ގަސްދުކުރަން، އަދި މި މަޤާމުން ދުރުވުމަށްފަހު ރީތިކޮށް ޤުރްއާން ކިޔެވުމުގެ ޢަމަލީ މަސައްކަތް ފަށްޓާނަމޭ. އަޅުގަނޑަށް ހީވަނީ ޤުރްއާން ކިޔެވުމަކީ ވަކި ޢުމުރަކަށް، ވަކިއިރަކަށް އޮތް ކަމެއް ނޫނޭ. ދިވެހި ހުރިހާ ރައްޔިތުންވެސް ކުރަންޖެހޭ ކަމެކޭ.\nއަޅުގަނޑު ހަމަ މި ނޭވާގައި ދަންނަވާލަން، ރާއްޖޭގައި ދިވެހި ސަރުކާރުން ޤުރްއާނުގެ ފަންނު ކުރިއެރުވުމަށްޓަކައި ވަރަށް ގިނަގުނަ މަސައްކަތްތަކެއް ކުރަމުންގެންދޭ. އަޅުގަނޑުމެންގެ ފުރަތަމަ ޤާރީ ޔޫނުސް އައި އިރުއްސުރެ ފެށިގެން ޤުރްއާނުގެ އެކިއެކި މަރްޙަލާތައް ނުވަތަ ޤުރްއާން އިންސްޓިޓިއުޝަނަލައިޒް ކުރުމަށްޓަކައި ވަރަށްގިނަ މަސައްކަތްތަކެއް ކުރެވިފައިވަނީ. އޭރު ޤުރްއާނާބެހޭ މަރުކަޒެއް ނުހުރޭ. އޭރު ހުންނަނީ މަޢުހަދު ކިޔާ ތަނެއް. އެތަނުގައި ވަކި ޚާއްޞަ ކްލާސްތަކެއް އޭރު އޮންނަނީވެސް. މިހާރު ސީދާ ޤުރްއާނާބެހޭ މަރުކަޒެއް އިސްލާމިކް މިނިސްޓަރުގެ ބެއްލެވުމުގެ ދަށުން ހިނގަމުން އެދަނީ. އަޅުގަނޑަށް ޚަބަރު ލިބިފައި އޮތް ގޮތުން، މިހާރު ފައްސަތޭކަވަރަކަށް ދަރިވަރުން އެތަނުން ކިޔަވަމުން އެބަގެންދޭ. މިއިން ކޮންމެ ދަރިވަރަކީ ކިޔަވައި ނިމުމަށްފަހު މުޖުތަމަޢަށް ޚިދުމަތްކޮށްދޭނެ ފަރާތްތައް. ސަރުކާރުން ވަރަށްގިނަ ހޭދަތަކެއް އެބަ ކުރައްވާ. ހަމައެގޮތަށް އަދި އަމިއްލަ ފަރާތްތަކުންވެސް އެކިއެކި ޤުރްއާން ކްލާސްތައް ފޯރުކޮށްދޭ. މިއިން ދައްކައިދެނީ ދިވެހި ރައްޔިތުންނަކީ ޤުރްއާނަށް ލޯބިކުރާ ބައެއްކަން.\nއާދެ، ދެންމެ އަޑުއިވިގެން ހިނގައްޖެ، ރާއްޖޭގެ ރައީސުލްޖުމްހޫރިއްޔާ، އެމަނިކުފާނު މި ފަންނު ދިރުވުމަށްޓަކައި ކުރައްވާ މަސައްކަތުގެ ބައެއް ކަންތައްތައް. އޭގެތެރެއިން އެއްކަމަކީ މިއަހަރު ބާއްވާ އިންޓަރނޭޝަނަލް ޤުރްއާން މުބާރާތް. އަނެއްކަމަކީ އަލިގަދަ ތަރި ޖޫނިއަރ ޕްރޮގްރާމް ބޭއްވުން. މިއިން ދައްކައިދެނީ ރާއްޖޭގެ ރައީސުލްޖުމްހޫރިއްޔާ ޤުރްއާން ކިޔެވުމުގެ ފަންނު ކުރިއެރުވުމަށްޓަކައި އެމަނިކުފާނުގެ ހިތްޕުޅުގައި އޮތް ޤަދަރާއި ލޯބި. މިކަމަށްޓަކައި ތިޔަ ހުރިހާ ބޭފުޅުންގެ ނަންފުޅުގައި އަދި އަޅުގަނޑުގެ އަމިއްލަ ނަމުގައި ރާއްޖޭގެ ރައީސުލްޖުމްހޫރިއްޔާއަށް ވަރަށް އިޚްލާޞްތެރިކަމާއެކު ޝުކުރު ދަންނަވަން.\nއާދެ، މިރެޔަކީ މާގިނަ ވާހަކަތަކެއް ދައްކަންވީ ރެއެއް ނޫންކަންނޭނގެ. ވަރަށްގިނަ ބޭފުޅުން މިހާރު އިންތިޒާރު ކުރައްވާނީ، ކޮންބޭފުޅެއްތޯ އެއްވަނައަށް، އެންމެ އަލިގަދަ ތަރިޔަކަށްވާނީ. އެހެންނަމަވެސް، އަޅުގަނޑު އަދިވެސް ދެތިން އެއްޗެއް ދަންނަވާލަން ބޭނުން.\nއާދެ، އަޅުގަނޑުމެން ހުރިހާ ދިވެހިންނަކީވެސް ޤުރްއާނަށް ލޯބިކުރާ ބަޔަކަށްވާއިރު، އަޅުގަނޑުމެން ދަރިން ސްކޫލް ނިންމާއިރު ބައެއްފަހަރަށް އެބަ ފެނޭ، ބަލައިގެން ރީއްޗަށް ކިޔަވަން ނޭނގޭތަން. ނޫނީ އެކަހަލަ ކަންތައްތަކެއް ދިމާވެގެން އަޅުގަނޑާވެސް ބައްދަލުކުރި. އަދި ބައެއްކަހަލަ ސޫރަތްތައް، ޢަންމާފޮތުން ފެށިގެންވެސް ބައެއް ސޫރަތްތައް އަޞްލު ހިތުން ކިޔަން ނޭނގުނީމަ، ބައެއްފަހަރަށް ނަމާދުކުރަންވެސް ދަތިވާ ވާހަކަ. އަޅުގަނޑު ހުރިހާ ބެލެނިވެރިންނަށް، އޭގެތެރޭގައި އަޅުގަނޑުވެސް ހިމެނޭގޮތަށް ދަންނަވައި އިލްތިމާސް ކުރަނީ، އަޅުގަނޑުމެން ހުރިހާ އެންމެން މަސައްކަތްކޮށްގެން، އަޅުގަނޑުމެން ދަރިން ސްކޫލް ނިމޭއިރު ބަލަމާ ހިނގާށޭ، ހުރިހާ ކުދިންނަކީވެސް ކުށެއް ނުޖެހި ރީތިކޮށް ބަލައިގެން ކިޔަވާ ބަޔަކަށް ހަދަން. ދެވަނަޔަށް ޢަންމަ، މިފޮތުން ހުރިހާ އާޔަތްތައް ހިތުން ދަސްކޮށްގެން ތިބި ކުދިންތަކަކަށްވޭތޯ ބަލަމާ ހިނގާށޭ. އޭރުންނޭ އަޅުގަނޑުމެންގެ މިކުދިން ޤުރްއާންދެކެ ލޯބިވެ، އަދި މި ފަންނު ދިރުވުމުގެ މަސައްކަތް ކުރެވޭނީވެސް.\nއަޅުގަނޑު މިހެން ދަންނަވާއިރު، އަޅުގަނޑު ވަރަށް ސާބަސް ދަންނަވަން، ޕީ.އެސް.އެމް.އިން މިކުރައްވާ މަސައްކަތަށް. ދާދި ދެންމެއަކުވެސް ފެނިގެން ހިނގައްޖެ، ޕީ.އެސް.އެމް.އިން ކުރައްވާ މިންނެތް މަސައްކަތް. ކޮންމެ އަހަރަކުން އަހަރަކަށް މި މުބާރާތަށް އިތުރު މުއްސަނދިކަމެއް ގެނެސްދީފި. އަޅުގަނޑަށް މަޢުލޫމާތު ލިބިފައި އޮތް ގޮތުން މިއަހަރު މި މުބާރާތުގެ ބައިވެރިންނަށް އިތުރު ކަންތައްތަކެއް ޙަވާލުކުރި. އިތުރު އިމްތިޙާންތަކެއް. އޭގެތެރޭގައި، ރީތިކޮށް ބަންގި ގޮވަންވެސް ޖެހުނު. އަނެއްކަމަކީ ބައެއް ތަފްސީރު، ޤުރްއާން ތަފްސީރު ވަގުތުން އެ ތަފްސީރު ކިޔަން، އެ އޮންނަ ހުނަރުތަކާ އެކީގައި ކިޔަންޖެހުން. އެހެންވީމާ، މިގޮތަށް ވަރަށްގިނަ ކަންތައްތަކެއް ތަޢާރުފް ކުރައްވާފައި އެބަހުރި. އެހެންވީމާ، މިއަންނަ އަހަރުވެސް އިތުރު ކަންތައްތަކެއް ތަޢާރުފް ކުރައްވާނެ ކަމަށް އަޅުގަނޑު ގަބޫލުކުރަން. އަދި މި ބައިވެރިންނަށް އިތުރު ފުރްޞަތު ހޯއްދަވައިދެއްވުމަށްޓަކައި ދެންމެ އިންޓަރނޭޝަނަލް މުބާރާތް ބާއްވަން އެ ހަމަޖެއްސީ. މިހުރިހާ ކަމަކީވެސް އަޅުގަނޑު ދަންނަވާނީ، ޤުރްއާން ފަންނު ދިރުވުމަށްޓަކައި ޕީ.އެސް.އެމް. އިން ކުރައްވާ މިންނެތް މަސައްކަތް. އެހެންވީމާ، މި މަސައްކަތް ކުރައްވާތީ، ޕީ.އެސް.އެމް.ގެ ޗެއަރމަން މަނިކަށާއި، ޕީ.އެސް.އެމް.ގެ މެނެޖިންގ ޑިރެކްޓަރ ޚަލީލަށް އަދި ޑެޕިއުޓީ މެނެޖިންގ ޑިރެކްޓަރ އިކުރާމަށް އަދި ބޯޑުގެ ހުރިހާ މެންބަރުންނަށް، ޕީ.އެސް.އެމް.ގެ ހީވާގި ހުރިހާ މުވައްޒަފުންނަށް ވަރަށް އިޚްލާޞްތެރިކަމާއެކު ޝުކުރު ދަންނަވަން. އަޅުގަނޑު ދަންނަވާނީ، މިގޮތަށް ޕީ.އެސް.އެމް. އިން ޙަރަކާތްތައް ބަހައްޓަވާ ކަމަށްވަންޏާ، އަޅުގަނޑުމެން ދިވެހިންނަކީ، ޤުރްއާނަށް ލޯބި ބަހައްޓާ ބަޔަކަށްވާނެކަމާމެދު ޝައްކެއްނެތޭ.\nއަޅުގަނޑުގެ ވާހަކަކޮޅު ނިންމާލުމުގެ ކުރިން، އަޅުގަނޑުގެ އިލްތިމާސަކީ، އަޅުގަނޑުމެން އެންމެ ގިނައިން ކިޔާ ފޮތަކަށް ޤުރްއާން ނުވަތަ ޚަތިމް ހަދަމާ ހިނގާށޭ. އަޅުގަނޑުމެން އެންމެ ލޯބިވާ ފޮތަކީ ޤުރްއާން ނުވަތަ ޚަތިމް ކަމަށް ހަދަމާ ހިނގާށޭ. އަޅުގަނޑުމެން އެންމެ ގިނައިން ޢިބްރަތް ލިބިގަންނަ ފޮތަކީ ޚަތިމް ކަމުގައި ބަލަމާ ހިނގާށޭ. އަޅުގަނޑު ކުޑަކޮށް މިސާލެއް ދަންނަވާލަފާނަން. ބައެއްފަހަރަށް ބައެއް މީހުން މާޔޫސްވީމަ ކަންތައްތައް ކުރާގޮތް. ބައެއް މީހުން ގޮސް މާޔޫސްވީމަ ފާރުގައި ނިތްކުރިޖަހައި ނިތްކުރިވެސް ފަޅާލާ، އެކަހަލަ ކަންތައްތައްވެސް ކުރޭ. މިއީކީ ރަނގަޅު ގޮތެއްނޫން. އިސްލާމްދީނުގައި އެބައޮތޭ ފަރުވާ. އަޅުގަނޑު ގައިމުވެސް އަޅުގަނޑު ކުޑައިރު ބައެއްކަހަލަ ކަންތައްތައް ދިމާވީމަ، އަޅުގަނޑު ކުރާކަމަކީ މިސްކިތަށް އަރައި ޤުރްއާން ކިޔަވަނީ. އަޅުގަނޑަށް ހަމަ އޭގެ ޝިފާވެސް ފެނިފައި އެބަހުރި.\nއެހެންވީމާ، އަޅުގަނޑު ދަންނަވާނީ ކަންތައްތައް ދިމާވީމަ ގޮތް ހުސްނުވާށޭ. ﷲ އަންގަވާފައި އެބައޮތޭ އެކަން ކުރަންވާގޮތް. އަޅުގަނޑު ތިޔަބޭފުޅުންނަށް ކުރާ އިލްތިމާސަކީ، ކަމެއް ދިމާވެއްޖެނަމަ، އެއްކަމަކީ މިސްކިތަށް އަރައި ހަމަ ރީތިކޮށް ޤުރްއާން ކިޔެވުން. ނުވަތަ ގޭގައިވެސް ޤުރްއާން ކިޔެވިދާނެ. މިއީ އަޅުގަނޑު ތިޔަބޭފުޅުންނަށް ކުރާ އިލްތިމާސަކީ. އަޅުގަނޑު މިއީ އެކަން ޢަމަލީގޮތުން ތަޖުރިބާ ކޮށްފައި ހުރި ކަމަކަށްވާތީވެސްމެ. ދެން މިހާރު ތަންކޮޅެއް އުނދަގޫވާނެކަންނޭނގެ، އަޅުގަނޑު އެކަހަލަ ކަމެއް ދިމާވެއްޖިއްޔާ މިސްކިތަށް އަރައި ޤުރްއާން ކިޔަވަން. މިހާރު އަޅުގަނޑު ޤުރްއާން ކިޔަވަނީ ގޭގައި. އަޅުގަނޑު އެކަނި އިނދެގެން ޤުރްއާން ކިޔަވަނީ.\nއެހެންވީމާ، އަޅުގަނޑު ހީކުރަން، ތިޔަ ހުރިހާ ބޭފުޅުންވެސް އަޅުގަނޑު މިދެންނެވި ވާހަކަ ގަބޫލުފުޅު ކުރައްވާނެ ކަމަށް. އަދި ކުރިއަށް އޮތް ތާނގައި އަޅުގަނޑު އެދެނީ ޕީ.އެސް.އެމް. އިން ކުރައްވާ މަސައްކަތް އިތުރަށް ހަރުދަނާވެ، އިތުރަށް މުއްސަނދިވެ، އަދި ރާއްޖޭގެ ރައީސުލްޖުމްހޫރިއްޔާ ޤުރްއާން ކުރިއެރުވުމަށްޓަކައި، އެ ކުރައްވާ މަސައްކަތްޕުޅުގައި މާތްﷲ ބަރަކާތް ލެއްވުން. އަދި ދިވެހި ހުރިހާ އަޚުންނާއި އުޚުތުންނަކީ ރީތިކޮށް ޤުރްއާން ކިޔަވަން ދަންނަ، ޤުރްއާންދެކެ ލޯބިވާ ބައެއް ކަމުގައި ލެއްވުން.\nوالســّلام عليــكم ورحـمــةاللّـه وبـركاتـه.


Maumoon 2008 Gai: Rasoolaa Ge Zamaanugai Ves Music Kulhumaai, Lava Kiyaafaivey - Vaguthu\nމައުމޫން 2008 ގައި: ރަސޫލާގެ ޒަމާނުގައި ވެސް މިއުޒިކް ކުޅުމާއި، ލަވަ ކިޔާފައިވޭ\nމިއުޒިކް އެހުމާއި މިއުޒިކް ކުޅުމާއި ލަވަ ކިޔުމާއި ލަވަ އަޑު އެހުމަކީ ކީރިތި ރަސޫލާގެ ޒަމާނުގައި ވެސް ކޮށްފައިވާ ކަންތައްތަކެއް ކަމަށް ކުރީގެ ރައީސް އަލްއުސްތާޒް މައުމޫން އަބްދުލް ގައްޔޫމް ވަނީ 2008 ވަނަ އަހަރުގެ ފެބްރުއަރީ މަހުގެ ތެރޭގައި ބޭއްވި ޑީއާރުޕީގެ އާންމު ޖަލްސާގައި ވާހަކަ ދައްކަވަމުން ވިދާޅުވެފައެވެ.\nއެ ޖަލްސާގައި ވާހަކަ ދައްކަވަމުން މައުމޫން ވިދާޅުވީ، އެފަދަ ކަންކަމަކީ ރަސޫލާގެ ޒަމާނުގައިވެސް ކޮށްފައިވާ ކަންތައްތަކެއް ކަމަށާއި އެހެންކަމުން އެއީ ހަރާމް ކަންތައްތަކެއް ކަމަށް ބުނުމުގެ ޖާގައެއް ނެތް ކަމަށެވެ.\n"ރަސޫލާ އިންނެވި ތަނެއްގައި، އޮންނެވި ތަނެއްގައި އެކަން މީހުން ވަނީ ކޮށްފައި. އެކަން މަނަލެއް ނުކުރައްވާ. އެއިން އެނގޭ އެއްޗަކީ އިސްލާމްދީނުގައި ލަވަ ކިއުމާއި މިއުޒިކް ކުޅުމާއި މިއުޒިކް އެހުމާއި މި ކަންތައްތަކީ ހަރާމް ކަންތައްތަކެއް ނޫންކަން. ކޮންމެ ކަމެއް ވެސް ހަރާމްވާނެ ހައްދުފަހަނަޅައި ގޮސްގެން ނުބައި މަގަކުން ދަންޏާ." މައުމޫން ވިދާޅުވެފައިވެއެވެ.\nރައީސް މައުމޫން މިފަދައިން މީގެ ކުރިން ވިދާޅުވެފައިވާއިރު، ދާދި ފަހުން "ދިޑެއިލީ" ނޫހަށް ދެއްވި އިންޓަވިއުއެެއްގައިވެސް މައުމޫން ވިދާޅުވީ މަތިވަރި ރައްބު ހަރާމް ކުރެއްވި ކަންތައްތަކުގެ ތެރޭގައި މިއުޒިކް ކުޅުމާއި، ލަވަކިޔުން ނޯންނަ ކަމަށެވެ.\n"އެއްވެސް ކަމެއް ހަރާމް ވަނީ މަތިވެރި ރައްބު އެކަމެއް ހަރާމް ކުރެއްވުމުން، އެ އިލާހް ހަރާމް ކުރެއްވި ކަންތައްތައް ވަނީ ކީރިތި ގުރުއާންގައި ބަޔާން ކުރައްވާފައި. އަދި އެކަންކަމުގެ ތެރޭގައި މިއުޒިކް ކުޅުމާއި، ލަވަކިޔުން ނޯވޭ". ދި ޑެއިލީއަށް ރައީސް މައުމޫން ވިދާޅުވިއެވެ.\nމިއުޒިކުގެ ހަލާލް، ޙަރާމް ބަހުސްގެ އަޑު އަނެއްކާވެސް ގަދަވެފައި މިވަނީ މާލޭގައި މަޖާކޮށް، މިއުޒިކް ކުޅެވޭނެ މަރުކަޒެއް އަޅަން ސަރުކާރަށް ގޮވާލުމުގެ ގޮތުން އެމްޑީޕީން ރައްޔިތުންގެ މަޖިލީހަށް ޤަރާރެއް ހުށަހެޅުމުންނެވެ.\nފެބުރުއަރީ 15, 2021 10:17\nކަލެޔާ ނަސްރީނާގެ ދީނުގައި ދޯ\nފެބުރުއަރީ 15, 2021 10:26\nމައުމޫން އަށް ހަމަނޭގެނީބާ އެޒަމާނުގައި ވެސް ބަޔަކު އެއްޖިންސުން ގުލުން ހިންގާ ރާ ބޮއެ ހެދިކަން އިގޭނަމަ މިކަލޭގެ ބުނާނެ ކަންނޭގެ ހަލާލުވާނޭ\nފެބުރުއަރީ 15, 2021 14:09\nނަމަނަމައޭ ނުކިޔާ. އެވިދާޅުވަނީ މާތް ނަބިއްޔާގެ އަރިހުގައި އެކަން ހިނގިއިރު އެކަލޭގެފާނު އެކަން މަނާ ނުކުރައްވައޭ. ނަހަމަގޮތުގައި ޖިންސީ ގުޅުން ހިންގުމާއި ރާބުއިން އެކަލޭގެފާނު ވަނީ މަނާކުރައްވާފަ.\nފެބުރުއަރީ 15, 2021 14:40\nއެކަންކަން ހިނގާފައިވަނީ މާތް ނަބިއްޔާ ރަސޫލު ކަމައިގެން ފޮނުއްވުމުގެ ކުރިން މައުމޫން އެގެންދަނީ ކަންކަން އޮޅުވާލަމުން\nއެބޭބެ އާ ނުބެހިބަލަ ހެޔޮނުވާނެ ..\nހެޕަޓައިޓިސް ވިތް އަނބި ނޮހޮރުއްޕާންޓައިޓިސް\nފެބުރުއަރީ 15, 2021 10:49\nމި ބޭބެ މުސްކުޅިއަކަށް ވީތީ އަހަރެން ރައްދު ދޭކަށް ބޭނުމެއް ނޫން އަމިއްލަ ކޮއްކޮ ދެކެ ނުވި ލޯތްބެއް ރައްޔިތުންދެކެ ވެދާނެ ކަމަކަށް ގަބޫލެއް ނުކުރަން އަހަރެން ގެ އަތުގަ މިލިޔަނުން ޒިލިއަނުން ފައިސާ ހުއް ޓަސް މީހަކަށް ދޭކަށް ނުވަތަ ލޯބިވާ އާއިލާ އަށް ބަދަލު ދިނުމަށް ހަރަދު ކޮއްލަން ކުޑަކޮންވެސް ފަހެއް ނުޖެހޭނަން އެކަމަކު ދޫކޮށް ނުލާނެ އެއްޗަކީ އާއިލާ އެއްވެސް އަގެއްގަ އެއްވެސް ސަބަބަކަށް ޓަކައި އާއިލާ ގްރުބާނެއް ނުކުރާނަން ރ ޔާމީން އެއީ އޭނަގެ ކޮއްކޮ ކިހާ އަމިއްލަ އެދުން ބޮޑު ބޭބެ ޔެއް ޔާމީންގެ އެހެރީ\nފެބުރުއަރީ 15, 2021 15:57\nހޫމް.. ބޭބެ ދެކެ ކޮއްކޮ ލޯބިވާތީދޯ މުސްކުޅިވިދުވަހު ބޭބެ ކުޑަގޮޅިއަށްލާފަ3މަސްވަންދެން ޖަލުގައިބޭންދީ.. ތިކަހަލަ ލޯބި ބޭބެދެކެ ނުވިއްޔާ ރަގަޅީ.. ދެން އެހެންވީމަ ކޮއްކޮނެރޭކަށް މިއަދަކު ބޭބެއެއް ނޫޅޭނެދޯ؟\nތީ މާކުރީގެ ވާހަކައެއް\nފެބުރުއަރީ 15, 2021 11:07\nއެމަނިކުފާނު ވެސް ވިދާޅުވީ ޙައްދު ފަހަނައަޅައި ދިއުން ގޯސް ކަމަށެވެ. މޑޕ ގެ ޙަސަން ލަޠީފާ، އީވާ އުޅެނީ ޙައްދު ފަހަނައަޅައި ގެންދިއުމަށެވެ. މިހާރުވެސް ހިސާބަށްވުރެ ބޮޑަށް، މި ރާއްޖޭގައި ޒުވާނުންނާއި މުސްކުޅިން ވެސް ލަވަ ކިޔައި، މިއުޒިކް ކުޅެ ނާޗަނރަނގީ ކުޅެ ހަދައެވެ. ދެން އީވާމެން އެކަމަށޭ ކިޔާފައި، މި ރާއްޖޭގެ ކަންކޮޅު ތަކުގައި، ސަރުކާރުން ޚަރަދު ކޮށްގެން ޢިމާރާތްތައް ކޮށްފައި ދޫކޮށްލީމައި، އެހާހިސާބުން އޮންނާނީ ޙައްދު ފަހަނައަޅައި ގޮއްސައެވެ. އެތަންތަން ބަދަލުވާނީ މަސްތުވެގެން ވަޚުޝީ ޢަމަލު ހިންގާ، ނައިޓް ކްލަބް ތަކަކަށްކަން ޔަޤީނެވެ. ﷲގެ އިރާދަފުޅުން އެކަމެއް ނުވާނެ އެވެ! އާމީން\nފެބުރުއަރީ 15, 2021 11:14\nފެބުރުއަރީ 15, 2021 11:21\nޢެޒަމާނުގަ ޒިނޭވެސް ކުރި. ދެން؟؟\nމުސްކުޅިވެ އަޖަލު ކާރިނުވޭބާ\nފެބުރުއަރީ 15, 2021 11:27\nއަދިވެސް މި ބޭފުޅާ 30 އަހަރު ވެރިކަން ކުރަން ދަހިވެތިވާހެން ހީވަނީ .\nފެބުރުއަރީ 15, 2021 11:56\nއެޒަމާނުގަ ތިޔަކަހަލަ އަބޫޖަހުލުން ވެސް އުޅުއްވީވެސް ދެއްތޯ\nފެބުރުއަރީ 15, 2021 14:08\nއާން! މިއީ އެ ޒަމާނުގައި އުޅުނު ބޮޑު އަބޫޖަހުލަށް ތަބާވާ ކުޑަ އަބޫޖަހުލެއް!\nފެބުރުއަރީ 15, 2021 12:16\nރަސޫލާ ޒަމާނުގަ ރާވެސް ބޮއެ އުޅުނު. ދެން އޭގެ މާނަ އަކީ ރާ ހުއްދަވާނެއޭތަ؟\nފެބުރުއަރީ 15, 2021 12:55\nމާތް ﷲ ދުނިޔޭގަ ލައްވާފަވާ އެއްޗިއްސަކީ އޭގެ ޒާތުގަ ހަރާމް ހަލާލުވާ އެއްޗައްސެއްނޫން. އެކަމު ހަރާމްވަނީ އެއެއްޗެއް ބޭނުން ކުރެވޭ ގޮތް. މާތް ﷲއަށްޓަކައި މިއުޒިކާއި ދުރުވާނަމަ އެކަމުގަ އެމީހަކަށް ހެޔޮދަރުމަވޭ. މިއުޒިކަކީ ޝައިތޯނާ ބޭނުންކުރާ މީޑިއަމްއެއް އިންސާނުންގެ ވިސްނުމާ ފިކުރަށް ވަނުމަށްޓަކައި. މިދުނިޔޭގެ ކުޑަކުޑަ ވަގުތުކޮޅު މިއީ ގިނަވެގެން އުޅޭ އެއްޗަކަށް ނަހައްދަވާ. މާތް ﷲ އިމްތިހާނު ކުރިމަތި ކުރުވާނީ އެމީހަކު ނުވެސް ދަންނަ ފަދައިން.\nފެބުރުއަރީ 15, 2021 13:20\nމައުމޫނު ކަންކަން އޮޅުވާނުލާ.އެޒަމާނޭ ކިޔާނެ ކަމެއްނެތް. ތީ އެއްކަލަ ބުރުގާ އެޅުމާގުޅިގެން މީހަކު ސުވާލުކުރުމުން ދިން ކަހަލަ ޖަވާބެއްތީ. ބުރުގާ އަކީ ނޫރު ސޫރަތުގައި ﷲ ވަހީކުރައްވާފައިވާ ކަނަޑައެޅިގެން ފެންނަނަް އޮތް ޙަޤީގަތެއް އޮޅުވާލާފަ ވާހަކަދެއްކި ބީދައިން ތިވާހަކަވެސް ތިދައްކަނީ. އެޒަމާނުގައި މަސްތީލަވަ އިޝްޤިލަވަނުކިޔާނެ.ދެޖިންސުން މަސްތުގައި ޖައްސާފަ ލަވަ ނުކިޔާނެ.\nފެބުރުއަރީ 15, 2021 13:23\nއެމްޑީޕީ މީހުން ބޭނުންވާ ނާޗަރަންގީ ކުޅުން މިހާރު ސީދާސީދާ ނުކޮށް އެހެންގޮތްގޮތުން މިހާރު އެއުޅެނީ ކަވަރު ކުރަން.މިކަން އެނގޭނީ ވިސްނާބަޔަކަށް.\nފެބުރުއަރީ 15, 2021 13:24\nލާދީނީ މީހުން ފެނޭތަ ޕީޕީއެމް އެ މީހުންނަށް. މުސްކުޅި ގަނޑު ވެރިކަމުގަ ހުރިއިރު މީހުންވެސް މެރި އެވެސް ހަލާލުކަމެއް ދޯ\nފެބުރުއަރީ 15, 2021 13:56\nމިއުޒިކް އެހުމާއި މިއުޒިކް ކުޅުމާއި ލަވަ ކިޔުމާއި ލަވަ އަޑު އެހުމަކީ ކީރިތި ރަސޫލާގެ ޒަމާނުގައި ވެސް ކޮށްފައިވާ ކަންތައްތަކެއް ކަމަށް ކުރީގެ ރައީސް އަލްއުސްތާޒް މައުމޫން އަބްދުލް ގައްޔޫމް ވިދާޅުއެވަނީ ކިރިތި ރަސޫލާ މައްކާއިން މަދީމާ އަށް ހިޖުރަ ކުރެއްވި ދުވަހު މަދީނާގެ އަހުލުވެރިން ރަސޫލާއާ ބައްދަލު ކުރެއް ވީ އުފަލުން ލަވަކިޔާ ތާރަޖަހާފައޭ! އެދުވަހު ކީރިތި ރަސޫލާ އެކަން މަނާ ނުކުރެއްވި ކީއްވެހޭ؟ މިސުވާލަށް މިއުޅޭ ސޭޚުން އަޅެ ޖަވާބެއް ދީބަލަ؟؟\nފެބުރުއަރީ 15, 2021 14:54\nލަވަ ހަލާލް ކުރާމީހާ ދޭތެރެ ދުރުކުރީވެސް ހަމަ ހަލާލް ގޮތުގަތޯ ފަގީރުވެދާނެތީ ތިޔަބައިމީހުންގެ ދަރިން ނުމަރާށޭ ގައިމު ސިޔަރަތުގައިކިޔާ އަޑުއިވޭ ކޮންމެ ރޯދަމަހަކު ދެން ތިޔަމީހާ ދައްކާވާހަކަ ގަބޫލް ކުރަންވާނެތޯ މިގައުމުގެ އާބާދީ 3ޖީލް ނައްތާލުމުގެ ސަބަބުން މިއަދު ދަޑައް މަހައް ފަރައް ރުކައް ދާނެ ދިވެއްސަކު ނެތް މޮޅުވާހަކަ ދައްކާފަ ޑުރަގް ހުއްޓުވާށޭކިޔާފަ މުޅިގައުމުގެ ހުރިހާ ސުކޫލް ތަކައް ގެންގޮސްގެން ޑުރަގް އިސްތިހާރް ކުރިކުރީނުން މުޅިގައުމުގައި ޕާޓެން މިއަދު ފެތުރިފައިމިވަނީ ކަމެއް ފަތުރަން ނޫނީ އެވާހަކަތައް ނުދައްކާށޭ ކިޔާ އަޑު އަހަން ބޯހަލާކް މިޔޮއް ގައުމެއްތާދޯ\nފެބުރުއަރީ 15, 2021 15:12\nދިވެހިން ނުޖެހޭ މައުމޫން ބުނާހާއެޗެއކައް ނަށާކައް. މީނައަކީ އަމިއްލައެދުމާއިގެން ފޯވެފަހުން އިބިލީހެއް\nފެބުރުއަރީ 15, 2021 15:31\nމައުމޫނަކީ ރަތްލާޖެހި ހާމާނެއް..! ދިނަކީ މީނައަށް އެކަނި އެނގޭ އެއްޗެއް ކަމަށް ދެކޭ މީހެއް މިއީ..! މިފަދަ ފިތުނަވެރިންގެ ކިބައިން އަޅަމެން ސަލާމަތް ކުރައްވާށި..! އާމީން\nފެބުރުއަރީ 15, 2021 15:59\nބަހީ ބޭބެއާއިއެކު ނަށޭލާން..\nފެބުރުއަރީ 15, 2021 19:14\nސެލްފީ ނެގުންވެސް ހަރާމްކަމަށް ބައެއްމީހުން ބުނެ.\nފެބުރުއަރީ 15, 2021 19:41\nދަލީލަކަށް ވާނީ ހަވާލާ ދިނުމުން. ހަމަހުރެފަ މިހެން ވިޔޭ އެހެން ވިޔޭ ބުނުމަކުން ނުފުދޭނެ. ތިގޮތަށް ކަން ހިނގިކަމަށް ރިވާވެ ލިޔެވިފަ އޮތީ ކޮން ހަދީސް ފޮތެއްގަ ؟!\nފެބުރުއަރީ 15, 2021 19:52\nމިއުޒިކް ކުޅޭ ތަނެއް މާލޭގަ އެޅީމަ އައުރަ ނިވާނުކޮށް އެތަނަށް ދެ ޖިންސުގެ ޒުވާނުން އެއްވެ ލަވަ ކިޔާ ނަށާ ހަދާނެ. މިއުޒިކު އެކަންޏެއް ނޫންދޯ މިތާ މައްސަލައަކަށް ވެގެން މިއުޅެނީ. ޒުވާނުން ވަޒީފާ ގެއްލި، ޑުރަގުގެ ވަބާގަ ޖެހި ޖީލެއް ފަނާ ވަނީ، ޑުރަގުގެ ވަބާއިން ނިކުންނަށް ބޭނުންވާ ޒުވާނުންނަށް ފަރުވާ ދެވޭނެ ގޮތެއް ނެތް. މި ޖީލުގެ ޒުވާނުން ދީނާ ދުރުވެ، މިސްކިތްތަކަށް އެރުން މަދުވެ، ނަމާދު އަޅާ، ކައިވެނީގެ ބޭނުން2ޖިންސު އެކަހެރިކޮށް ބައްދަލުކޮށް، ޒިނޭކޮށް، ޒިނޭއަށް މަގުފަހިވާ އެތައްކަމެއްކޮށް، މި ހުރިހާ ކަމެއް މިހެން ވަމުން ދާއިރު ކުއްލިއަކަށް މުއިޒިކު ކުޅޭ ތަނެއް ނޭޅިގެން މިއުޅެނީ ކީއްވެބާ. ރާއްޖޭގަ ބާއްވާ ޝޯ ތަކުގައި އަންހެނުން އައުރަ ނިވާނުކޮށް ހިލެޭ ފިރިހެނުންގެ ލޯ ކުރިމަތީ ނަށާ ހަދަނީ ގުރުއާނުގަ ބެލުންތައް ތިރިކުރަން އަމުރުކުރައްވާފަ ނެތީމަ ތޯ. އައުރަ ނިވާކުރަން ގުރުއާނުގަ ސާފުކޮށް އަމުރުކުރައްވާފަ ނެތީމަތޯ. ރާއްޖޭގަ ބެންކުތަކުން ނަގާ ލޯނުގަ ރިބާ ހިމެނެނީ ގުރުއާނުގަ ހަރާންކުރައްވާފަ ނެތީމަ ތޯ.\nފެބުރުއަރީ 15, 2021 22:42\nއޭރުގެ މިއުޒިކާއި މިހާރުގެ މިއުޒިކު އުޑާއި ބިމާއިހާ ތަފާތެވެ.\nފެބުރުއަރީ 16, 2021 23:51\nމިއީ މިކަމަކީ ހަތަރުކަށިމަތި މާލޭގެ ރަޢިއްޔަތުން މަޖާކުރާނެ ތަނެއް ނެތުމުން ކަމަށް ވުން އެކަށީގެންވޭ! މާލޭގައި ދެންހުރި އެފަދަ ތަންތަނަކީ ، އަތޮޅު ތަކުގެ މީހުންވެސް ވަދެނިކުމެވާ ތަންތަން ކަމަށްވާތީ ކަމަށް ލަފާކުރެވެނީ....


Gaumy Salaamathah Nurakkaavaakamah Bune Iran In Telegram Block Kuran Ninmaifi - Vaguthu\nގައުމީ ސަލާމަތަށް ނުރައްކާވާތީވެ އިރާނުން ޓެލެގްރާމް ބްލޮކް ކުރަން ނިންމައިފި\n1 އަހަރު ކުރިން ( އޭޕްރީލް 2, 2018 )\nގައުމީ ސަލާމަތަށް ނުރައްކާވާކަމަށް ބުނެ އިރާނުގެ ސަރުކާރުން ސޯޝަލް މީޑިޔާ އެޕްލިކޭޝަން ޓެލެގްރާމް ބްލޮކް ކުރުމަށް ނިންމައިފިއެވެ.\nއިރާނުން ވަނީ ޓެލެގްރާމް ބްލޮކްކުރުމަށްފަހު އެއާއި އެއްގޮތް އެހެން އެޕްލިކޭޝަންއެއް ތައާރަފްކުރާނޭކަމަށް ހާމަކޮށްފައެވެ. އިރާނުގެ ޕާލިމެންޓުން އެގޮތަށް ނިންމާފައިވާކަމަށް އިއުލާންކޮށްފައިވަނީ ރޭޑިއޯ އިންޓަވިއުއެއް މެދުވެރިކޮށެވެ. އިރާނުގެ ސަރުކާރުގެ އިސްވެރިން ވަނީ އެގައުމުގެ ސޮރޫޝް ފަދަ އަމިއްލަ ސޯޝަލް މީޑިޔާ އެޕްލިކޭޝަންތައް ޓެލެގްރާމް ބްލޮކްކުރުމަށްފަހު އާންމުންގެ މެދުގައި މަގުބޫލުވެގެންދާނޭކަމަށް އުންމީދުކުރާކަމަށް ބުނެފައެވެ.\nޓެލެގްރާމްގެ އިސް ވެރިން ވަނީ އިރާނުން އެ އެޕްލިކޭޝަން ބްލޮކް ކުރަން ނިންމާފައިވަނީ އެގައުމުގެ ސަރުކާރާއި ދެކޮޅަށް ކުރެވޭ މުޒާހަރާތައް ރޭވުމަށް އެ އެޕްލިކޭޝަން ބޭނުންކުރެވޭތީކަމަށް ބުނެފައެވެ. ޓެލެގްރާމްއާއި އެއްގޮތަށް އިރާނުން ވަނީ އިންސްޓަގްރާމްވެސް އެ މުޒާހަރާތަކާއި ދިމާކޮށް ބްލޮކްކޮށްފައެވެ. އިރާނުގެ ބައެއް އާންމުން ވަނީ އެންކްރިޕްޓްކުރެވިފައިވާ ޓެލެގްރާމްފަދަ އެޕްލިކޭޝަންތައް ބްލޮކްކޮށް އިރާނުގެ ސަރުކާރުން ހުއްދަދީފައިވާ އެޕްލިކޭޝަންތައް އެކަނި ބޭނުންކުރުމަށް ބާރުއަޅާތީވެ އެކަމާއި ހިތްހަމަނުޖެހުން ފާޅުކޮށްފައެވެ.\nޓެލެގްރާމްއަކީ ދުނިޔޭގެ އެކި ކަންކޮޅުތަކުގައި 200 މިލިއަނެއްހާ މީހުން ބޭނުންކުރާ މަގުބޫލު އެޕްލިކޭޝަނެކެވެ. ޓެލެގްރާމްއާއި ދެކޮޅަށް ރަޝިޔާގެ ޖާސޫސީ އެޖެންސީ އެފް.އެސް.ބީއިންވެސް ވަނީ މީގެ ކުޑަ ދުވަސްކޮޅެއްކުރިން މައްސަލައެއް ކޯޓަށް ހުށަހަޅާފައެވެ. އެ މައްސަލައިގެ ދަށުން އެފް.އެސް.ބީއިން ވަނީ ޓެލެގްރާމް ބޭނުންކޮށްގެން ފޮނުވޭ ހުރިހާ މެސެޖެއް ޑީކްރިޕްޓްކުރުމަށް ބޭނުންވާ މައުލޫމާތު ދިނުމަށް ކޯޓުގައި އެދިފައެވެ.\nއެފް.އެސް.ބީގެ އެދުންތަކާއި އެއްގޮތަށް ކޯޓުން ހުކުމްކޮށްފައިވާއިރު އެހާ ހިސާބުން ޓެލެގްރާމް ބޭނުންކޮށްގެން ކުރެވޭ ހުރިހާ މެސެޖެއްވެސް ޑީކްރިޕްޓްކުރުމުގެ ބާރު ރަޝިޔާއަށް ލިބިގެންދާނެއެވެ. ޓެލެގްރާމްއާއި ދެކޮޅަށް އެ މައްސަލައިގައި ރަޝިޔާގެ ކޯޓުން ހުކުމްކުރިނަމަވެސް ޓެލެގްރާމްގެ އޮފިޝަލުން ވަނީ އެ ހުކުމް އިސްތިއުނާފްކުރުމަށް ހުށަހަޅާނޭކަމަށް ބުނެފައެވެ.\nރަޝިއާގައި ޓެލެގްރާމް އެޕްލިކޭޝަން ބްލޮކް ކުރަނީ